Sheikh Ilyas fuluhuge belumuge dhashah gendhan jehey: Nihan | Mihaaru\nޕީޕީއެމުން ބޭއްވި ޖަލްސާއެއްގައި ނިހާން ވާހަކަ ދައްކަވަނީ-- މިހާރު ފޮޓޯ\nޝެއިޚް އިލްޔާސް ފުލުހުންގެ ބެލުމުގެ ދަށަށް ގެންދަން ޖެހޭ: ނިހާން\n02 ސެޕްޓެމްބަރ 2018 - 21:18 69 comments\nއިދިކޮޅު ކޯލިޝަނުން ރޭ އައްޑޫގައި ބޭއްވި ޖަލްސާއެއްގައި ވާހަކަ ދައްކަވަމުން، އަދާލަތު ޕާޓީގެ އިލްމުވެރިންގެ މަޖިލީހުގެ ރައީސް، އިލްޔާސް ވަނީ ޑރ. އަފްރާޝީމާ ގުޅޭގޮތުން ގިނަ ވާހަކަތަކެއް ދައްކަވާފަ އެވެ. އެގޮތުން މީގެ ހަ އަހަރު ކުރިން، އަފްރާޝީމް އަވަހާރަކޮށްލުމުގެ ކުރިން އޭނާއާ އިލްޔާސްއާ ދެމެދު އެންމެ ފަހުން ދެކެވުނު ވާހަކަތަކާ ގުޅޭގޮތުން ފުރަތަމަ ފަހަރަށް ވާހަކަ ދެއްކެވި އެވެ. އަދި ޑރ. އަފްރާޝީމްގެ މަރާލި ފަހުން، އެކަމާ ގުޅުން ހުރި ނުވަ ޒުވާނަކު، އެކި ފަހަރު މަތިން މަރާލާފައިވާ ކަމަށް ބުނާ ވާހަކަތަކެއް ސޯޝަލް މީޑިއާއިން ފެނިވަޑައިގެންނެވި ކަމަށް ވިދާޅުވި އެވެ.\nއެ ވާހަކަތަކާ ގުޅިގެން ނިހާން މިއަދު ކުރެއްވި ޓްވީޓެއްގައި ވިދާޅުވީ "އަފްރާޝީމް ގަތުލުކޮށް، މި ދުނިޔޭން ނެތި ކޮށްލި ބަޔަކު އިނގޭ ކަމަށް" އިލްޔާސް ވިދާޅުވެފައިވާތީ، އޭނާ ފުލުހުންގެ ބެލުމުގެ ދަށަށް ގެންގޮސް، އެ މައުލޫމާތު ފުލުހުން ސާފު ކުރަން ޖެހޭ ކަމަށް ދެކިވަޑައިގަންނަވާ ކަމަށެވެ.\nMarhoom Dr Afraasheem Ali Qathulu koh midhuniye in nethikolli bayaku @ilyaasipa ah ingey kamah rey Addu Atoll gai vaahaka dhakkamun bunefaivaathee, Ilyas fuluhunge belumuge dhashah genes emauloomaathu @PoliceMv in saafu kuran jehey kamah alhugandu dheken.\nނިހާން މިހެން ވިދާޅުވި ނަމަވެސް، އަފްރާޝީމް މަރާލި ބަޔަކު އެނގޭކަމަކަށް އިލްޔާސް ވިދާޅެއް ނުވެ އެވެ. އޭނާ ހަމައެކަނި ވިދާޅުވީ، އޭގެ ފަހުން، އެކަމާ ގުޅުން ހުރި ގަތުލުތަކެއް ހިންގާފައިވާ ކަމަށް ސޯޝަލް މީޑިއާއިން އެނގިވަޑައިގެންނެވި ކަމަށެވެ.\nއޭނާ ވަނީ އެ ފަދަ ތުހުމަތުތަކެއް ކުރެވުނު ނަމަވެސް، އެކަން ފުލުހުން ތަހުގީގުނުކޮށް، އެކަމުގެ ޖަވާބު ފުލުހުން ހޯދާފައި ނުވާތީ އެކަމާ ސުވާލު ކުރައްވާފަ އެވެ.\n"ކީއްވެގެންތޯ އެކަމުގެ ތަހުގީގު ނުކުރެވުނީ. މި ނޫން ދުވަހެއް އަންނާނެ. ތިޔަބައި މީހުންނާ ސުވާލު ކުރެވޭނެ،" ޝައިހް އިލްޔާސް ވިދާޅުވި އެވެ.\nއިންޑިއާގެ ބޮޑު ދީނީ އިލްމުވެރިއަކާ ހަވާލާދެއްވާ އޭނާ ވިދާޅުވީ "މަގުތޫލުގެ ގާތިލަކީ ކާކުކަން ނޭނގިއްޖެ ނަމަ ހާކިމާ (ވެރިމީހާ) އޭގެ ޒިންމާ ނަގަން ޖެހިވަޑައިގަންނަވާނެ" ކަމަށެވެ.\nއިދިކޮޅު ކޯލިޝަނުން އައްޑޫގައި ރޭ ބޭއްވި ޖަލްސާގައި، އަދާލަތު ޕާޓީގެ އިލްމުވެރިންގެ މަޖިލީހުގެ ރައީސް އިލްޔާސް ވާހަކަދައްކަވަނީ.-- ފޮޓޯ: އަދާލަތު ޕާޓީ\n"މިއީ އަޅުގަނޑުގެ ވާހަކައެއް ނޫން. އަޅުގަނޑު މީހެއްގެ ބޮލުގައި އިލްޒާމެއް ނާޅުވާނަން. އަޅުގަނޑަކަށް ނޭނގޭ. އެކަމަކު ސުވާލު ކުރަން ބޭނުންވަނީ، އެހާ ރަހުމެއްނެތް ގޮތުގައި ޝަހީދުކޮށްލެވުނު ޑރ. އަފްރާޝީމްގެ މައްސަލަ މިހާ ގިނަ ދުވަސްވީ އިރު ކީއްވެގެންތޯ އޭ ތަހުގީގު ނުކުރެވުނީ. އޭގެ ފަހުން ނުވަ ޒުވާނުން މަރާލި މައްސަލަ ކީއްވެތޯ ތަހުގީގު ނުކުރެވުނީ. ދެން އަޅުގަނޑު މަރާލިޔަސް މައްސަލައެއް ނެތް. އަޅުގަނޑުގެ ވާޖިބު އަދާކޮށްފިން" އޭނާ ވިދާޅުވި އެވެ.\nޝައިހް އިލްޔާސް ވަނީ، މީހުން މަރާ ނިސްބަތް ގިނަވެ، ބޮޑެތި ކުށްވެރިން މުޖުތަމައަށް ދޫކޮށްލާއިރު ސިޔާސީ ކުށްވެރިން ދޫނުކޮށްލާތީ އެކަމަށް ފާޑު ވިދާޅުވެފަ އެވެ. އަދި އެ ހުރިހާ ވާހަކައެއް އޭނާ ރޭ ވިދާޅުވީ، އެ ވާހަކަތަކުގެ ސަބަބުން ދެން އާއްމުންނާ ބައްދަލުކުރުމުގެ ފުރުސަތު ލިބިވަޑައިނުގެންފާނެތީ ކަމަށް ވިދާޅުވި އެވެ.\nއިލްޔާސްގެ ވާހަކަތަކަށް ނިހާން ވަނީ، އެކި ފަހަރު މަތިން ކުރެއްވި ޓްވީޓްތަކުން ރައްދު ދެއްވާފަ އެވެ. އަދި އޭނާއަކީ ދެ ފަހަރު ދެގޮތަށް ވާހަކަ ދައްކާ ބޭފުޅެއް ކަމަށް ތުހުމަތު ކުރެއްވި އިރު، ކުރީގެ ރައީސް މުހައްމަދު ނަޝީދާ ގުޅޭގޮތުން، ކުރިން ދެއްކެވި ވާހަކަތައް "ހޫނުކޮށް ހުއްޓާ" މިހާރު ދައްކަވަނީ އެހެން ވާހަކައެއް ކަމަށް ވިދާޅުވި އެވެ.\nShaheem ilyas ah: Fathuvaa akun mi verikan vattaeh nuleveyne!\nސަރުކާރަށް ފާޑު ކިޔައި ޝައިހް އިލްޔާސް ދެއްކެވި ވާހަކަތަކަށް، ރައީސް އަބްދުﷲ ޔާމީންގެ ރަނިން މޭޓް ޑރ. މުހައްމަދު ޝަހީމް އަލީ ސައީދު ވެސް މިއަދު ވަނީ ރައްދު ދެއްވާފަ އެވެ.\nއޭނާ ވިދާޅުވީ ދިވެހިންނަކީ ހޭލުންތެރި ބައެއް ކަމަށާއި ޝެއިހުން ފަތުވާދީގެން ވެރިކަން ވައްޓާނުލެވޭނެ ކަމަށެވެ. އަދި ފަސް އަހަރުން އެއް އަހަރު ޝެއިހަކު ނުކުމެ ވެރިމީހާގެ މައްޗަށް އިއްވާ ހުކުމަކުން ވެރިކަން ވައްޓައިނުލެވޭނެ ކަމަށް ވެސް ޝަހީމް ވިދާޅުވި އެވެ.\nއިތުރު ލިޔުންތައް ކުށްކުރުން ފުލުހުން ޝައިޚު އިލްޔާސް ހުސައިން ޑރ. މުހައްމަދު ޝަހީމް އަލީ ސައީދު ކުރީގެ މެމްބަރު އަހުމަދު ނިހާން އިދިކޮޅު އިއްތިހާދު ޑރ. އަފްރާޝީމް އަވަހާރަކޮށްލުން


އެމްޑަބްލިއުއެސްސީ ޝޯރޫމް އެނިވާސަރީ ޕްރޮމޯޝަން ފަށައިފި\nޝޯރޫމް އެނިވާސަރީއާ ގުޅިގެން އެމްޑަންލިއުއެސްސީ އިން ބޭއްވި ހަފްލާ -- އަވަސް ފޮޓޯ\nފެން ކުންފުނި، އެމްޑަބްލިއުއެސްސީގެ ޝޯރޫމަށް ފަސް އަހަރު ފުރުމާއި ގުޅިގެން ހާއްސަ ޕްރޮމޯޝަނެއް ފަށައިފި އެވެ.\nއެ ކުންފުނިން “އެނިވާސަރީ ޕްރޮމޯ” ގެ ނަމުގައި މިހާރު ފަށާފައިވާ މި ޕްރޮމޯޝަނުގައި ގަންނަ ކޮންމެ ފެން މީޓަރަކަށް އަދި ފެނުގެ ކޮލިޓީ ޓެސްޓް ކުރުމަށް ހަދާ ޓެސްޓް ތަކުން ކަސްޓަމަރުންނަށް 10 ޕަސެންޓް ޑިސްކައުންޓް ލިބޭނެ އެވެ.\nއެމްޑަބްލިއުއެސްސީ އިން ބުނީ ފެނުގެ ކޮލިޓީ ޓެސްޓް ކުރާ ކަސްޓަމަރުންގެ ތެރެއިން ޑިސްކައުންޓް ލިބޭނީ، ޕްރޮމޯޝަންގެ މުއްދަތުގައި އެނުއަލް ކޮންޓްރެކްޓަކަށް އަންނަ ކަސްޓަމަރުންނަށް މުޅި ކޮންޓްރެކްޓްގެ މުއްދަތަށް ކަމަށެވެ. އަދި މި ކޮންޓްރެކްޓްގައި ފެނުގެ ޓެސްޓް ކުރުމަށް މަދުވެގެން ހަތަރު ސާމްޕަލް ޕޮއިންޓް ހިމަނަވަންވާނެ ކަމަށެވެ.\nމި ޕްރޮމޯޝަން މިދިޔަ މަހުގެ 28 ވަނަ ދުވަހު ފަށާފައިވާއިރު ކުރިއަށް ދާނީ އަންނަ ނޮވެމްބަރު މަހުގެ 30 ވަނަ ދުވަހުގެ ނިޔަލަށެވެ.\nރިސޯޓު އަދި އެހެނިހެން ކަސްޓަމަރުންނަށް ފެނުގެ ކޮލިޓީ ޓެސްޓް ކުރުމުގެ ހިދުމަތް އަދި ފެނާއި ނަރުދަމާ ނިޒާމް ގާއިމްކުރުމަށް ބޭނުންވާ ސާމާނާއި، އާރުއޯ ސްޕެއާޒް، ޕީވީސީ އަދި ޕީއީ ޕައިޕް އާއި ފިޓިންގްސް އަދި ފެނާއި ނަރުދަމާއާއި ގުޅުން ހުރި ގިނަ ބާވަތްތައްވެސް ޝޯރޫމް މެދުވެރިކޮށް ފޯރުކޮށްދެމުން އަންނަ ކަމަށް ވެސް އެ ކުންފުނިން ވަނީ ފާހަގަކޮށްފަ އެވެ.


ރާއްޖެ އާއި ދެކޮޅަށް ކުޅޭ މެޗަށް ޗައިނާގެ ޓީމު ރާއްޖެ އަތުވެއްޖެ - Maldives Football\nޗައިނާގެ ކުޅުންތެރިން މިއަދު ވަނީ ރާއްޖެ އައިސްފަ (ފޮޓޯ: ޓައިޓަން ސްޕޯޓްސް)\nރާއްޖެ އާއި ދެކޮޅަށް ކުޅޭ މެޗަށް ޗައިނާގެ ޓީމު ރާއްޖެ އަތުވެއްޖެ\nއެމްއެފް ނިއުސް08 ސެޕްޓެމްބަރ 2019 18:18\nމާލެ، ދިވެހިރާއްޖެ - 2022 ވަނަ އަހަރު ގަތަރުގައި ބާއްވާ ވޯލްޑް ކަޕް ކޮލިފައިންގައި ރާއްޖެ އާއި ދެކޮޅަށް އަންނަ އަންގާރަ ދުވަހު ރާއްޖެ އާއި ދެކޮޅަށް ކުޅޭ މެޗަށް ޗައިނާގެ ގައުމީ ޓީމު މިއަދު ރާއްޖެ އަތުވެއްޖެ އެވެ.\nމި މެޗަށް މި ދެ ޓީމު ނިކުންނައިރު ކޮލިފައިންގައި ރާއްޖެ ވަނީ މިދިޔަ ހަފްތާގައި އެއް މެޗް ކުޅެފައެވެ. އެގޮތުން ގުއާމް އާޢި ދެކޮޅަށް ރަށުން ބޭރުގައި ކުޅުނު މެޗް 1-0 ގެ ނަތީޖާއަކުން ރާއްޖެ ކާމިޔާބުކޮށްފައިވާއިރު، މި މެޗްގައި ރާއްޖެ އިން ޖެހި ހަމައެކަނި ލަނޑު ކާމިޔާބުކޮށްދީފައިވަނީ އިބްރާހިމް މަހުދީ އެވެ. ނަމަވެސް މިއީ ޗައިނާ ކޮލިފައިންގައި ކުޅޭ ފުރަތަމަ މެޗެވެ.\n2006ގެ ވޯލްޑް ކަޕް އިޓަލީ އަށް ކާމިޔާބުކޮށްދިން ކޯޗު މާސެލޯ ލިއްޕީގެ އިރުޝާދުގެ ދަށުން ޗައިނާ ނިކުންނަނީ 2022 ގެ ވޯލްޑް ކަޕްގެ ޖާގައެއް ކަށަވަރުކުރުމަށެވެ. އެގޮތުން އެ ގައުމުން ވަނީ ފުރަތަމަ ފަހަރަށް އެހެން ގައުމެއްގެ ކުޅުންތެރިއަކަށް ޗައިނާގެ ރަށްވެހިކަން ދީ ޓީމުން ފުރުސަތު ދީފައެވެ. އެގޮތުން ބްރެޒިލް އަށް އުފަން އެލްކެސަން ވެސް ސްކޮޑުގައި ހިމެނެ އެވެ. މީގެ އިތުރުން ސްޕެނިޝް ލީގުގެ އެސްޕަންޔޯލުގެ ފޯވާޑް ވޫ ލެއީ ހިމެނެ އެވެ.\n"އަހަންނަށް އެނގޭ ޗައިނާގެ ވަރަށް ގިނަ ބައެއްގެ އުންމީދާއި އަހަރެންނާއި ގުޅިފައިވާކަން. އަހަރެން ބޭނުންވަނީ ލަނޑުތަކެއް ޖަހާ އެ އުންމީދުތަކަކީ ހަގީގަތެއް ކަމުގައި ހަދާ ޗައިނާ މޮޅުކޮށްދިނުން." އެލްކެސަން ބުންޏެވެ.\n2018 ވަނަ އަހަރުގެ ވޯލްޑް ކަޕް ކޮލިފައިންގައި ރާއްޖެ އާއި ޗައިނާ އެއް ގްރޫޕެއްގައި ހިމެނިފައިވާއިރު، ފުރަތަމަ މެޗުން 3-0 އިން ޗައިނާ މޮޅުވިއިރު، ދެ ވަނަ މެޗުން ކުރިހޯދީ 4-0 ގެ ނަތީޖާއަކުންނެވެ.\nރާއްޖެ އާއި ޗައިނާ ކުޅޭ މެޗް އޮންނާނީ އަންގާރަ ދުވަހުގެ ރޭ 8 ޖަހާއިރު ގަލޮޅު ދަނޑުގައެވެ.


STO in Ramazan mahah khaassa kohgen Bis, Fiyaa adhi Aluvi vikkan fashaifi - vNews.mv\nއެސްޓީއޯ އިން ރަމަޟާން މަހަށް ހާއްސަކޮށްގެން ބިސް، ފިޔާ އަދި އަލުވި ވިއްކަން ފަށައިފި\nހަދީޖާ އާނަސްތު 15 April 2019, 14:04\nއެސްޓީއޯ އިން ރަމަޟާން މަހަށް ހާއްސަކޮށްގެން އެހެން އަހަރު ތަކެކޭވެސް އެއްގޮތައް މިއަހަރުވެސް ފިޔާ، އަލުވި، ބިސް ވިއްކަން ފަށައިފި އެވެ.\nއެސްޓީއޯއިން ބުނީ ފިޔާ، އަލުވި، ބިސް ވިއްކުމަށް މާލޭގެ ސިނާއީ ސަރަހައްދުގައި އާންމުންނަށް ފަސޭހަވާނެ ގޮތަށް އިންތިޒާމުތަކެއް ހަމަޖައްސާފައިވާ ކަމަށެވެ.\nއެގޮތުން މިއަދުން ފެށިގެން ހެނދުނު 8:30 އިން ހަވީރު 5:00 އަށް ފިޔާ، އަލުވި، ބިސް ގަނެވޭނެ އިންތިޒާމު ސިނާއީ ސަރަހައްދުގައި މިހާރު ހަމަޖައްސާފައިވާނެ ކަމަށްވެސް އެސްޓީއޯ އިން ވަނީ މައުލޫމާތު ދީފަ އެވެ. މީގެއިތުރުން އެސްޓީއޯ ޓްރޭޑް ސެންޓަރުގައި ހުންނަ އެސްޓީއޯ ސުޕަމާޓުން ރީޓެއިލްކޮށް އަދި އެސްޓީއޯ ސުޕަމާޓް ހޯލްސޭލް ސެންޓަރުން ހޯލްސޭލްކޮށް މިބަވާތްތައް ލިބެން ހުންނާނެ ކަމަށްވެސް އެސްޓީއޯއިން މައުލޫމާތުދެ އެވެ.\nއެސްޓީއޯ އިން ބުނީ އެކުންފުނީގެ ރީޖަނަލް ފިހާރަތަކުން ފިޔާ، އަލުވި އަދި ބިސް ވިއްކަން ފަށާނީ މި މަހުގެ 27 ވަނަ ދުވަހުން ފެށިގެން ކަމަށެވެ.\nމީގެ އިތުރުން އެހެން އަހަރުތަކާ ހިލާފަށް މިއަހަރު އެސްޓީއޯއިން ވިއްކާ ފިޔާ، އަލުވި އަދި ބިސް ގަތުމުގެ ކުރިން މިތަކެތި ޗެކުކުރެވޭނެ އިންތިޒާމު އެސްޓީއޯގެ ފިހާރަތަކުގައި ވަނީ ހަމަޖައްސާފައި ކަަމަށްވެސް އެސްޓީއޯއިން މައުލޫމާތުދެ އެވެ.\nއެސްޓީއޯގެ ފިހާރަތަކުން ރީޓެއިލްކޮށް ފިޔާ ކިލޯއެއް7ރުފިޔާއަށް، އަލުވި ކިލޯއެއް 8 ރުފިޔާ 50 ލާރިއަށް، ބިހެއް 1 ރުފިޔާ 50 ލާރިއަށް ވިއްކާއިރު އެސްޓީއޯ ސްޕަމާޓް ހޯލްސޭލް ސެންޓަރުން ފިޔާ ބަސްތާއެއް 140 ރުފިޔާއަށް، އަލުވި ބަސްތާއެއް 180 ރުފިޔާއަށް، ބިސް ކޭހެއް 270 ރުފިޔާ ގަންނަން ލިބޭނެ ކަމަށްވެސް އެސްޓީއޯއިން މައުލޫމާތުދެ އެވެ.\nމީގެއިތުރުން އެސްޓީއޯ ސްޕަމާޓް ހޯލްސޭލް ސެންޓަރުން ގަނޑުކޮށް 25 ކޭހަށް ވުރެ އިތުރަށް ނަގާ ފަރާތްތަކަށް ފިޔާ ބަސްތާއެއް 130 ރުފިޔާއަށް، އަލުވި ބަސްތާއެއް 170 ރުފިޔާއަށް، ބިސް ކޭހެއް 260 ރުފިޔާއަށް ލިބޭނެ ކަމަށްވެސް އެސްޓީއޯ އިން ވަނީ ބުނެފަ އެވެ.


އަލްފާޟިލާ ޝަކީބާ ޙުސައިން - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nސީނިއަރ އެޑްމިނިސްޓްރޭޓިވް އޮފިސަރ، ކޮމިއުނިކޭޝަންސް އޮތޯރިޓީ އޮފް މޯލްޑިވްސް\nއަލްފާޟިލާ ޝަކީބާ ޙުސައިން\nއަލްފާޟިލާ ޝަކީބާ ޙުސައިން،2މާރިޗު 1980 ގައި ސަރުކާރަށް ޚިދުމަތް ކުރައްވަން ފެށްޓެވީއްސުރެން ފެށިގެން މިއަދާ ހަމަޔަށް ޚިދުމަތް ކުރައްވަމުން ގެންދަވައިފައިވަނީ، ޓެލެކޮމިއުނިކޭޝަންސްގެ ދާއިރާގައެވެ.\nޝަކީބާގެ އެންމެ ޚާއްޞަ އެއް ފަންނަކީ ޓައިޕް ކުރެއްވުމެވެ. ފަރިތަކަމާއެކު އިނގިރޭސި އަދި ތާނަ ޓައިޕް ކުރައްވާ ބޭފުޅެއްގެ ގޮތުގައި ޝަކީބާ ފާހަގަވެފައިވެއެވެ. ފުރަތަމަ ޚިދުމަތް ކުރައްވަން ފެށްޓެވިއިރު، އޮފީހުން ޓައިޕް ކުރަންޖެހޭ ހުރިހާ ލިޔުންތަކެއް ޓައިޕް ކުރެއްވީ ޓައިޕްރައިޓަރުންނެވެ. ޓައިޕިންގގެ ރޮނގުން ކުރައްވައިފައިވާ ފާހަގަކޮށްލެވޭ މުހިންމު މަސައްކަތްތަކުގެ ތެރޭގައި، 1980 ގެ އަހަރުތަކުގެ ތެރޭގައި، ޖަޕާނު ސަރުކާރުގެ ހިލޭ އެހީގެ ދަށުން ޓެލެކޮމް ބިލްޑިންގ އިމާރާތް ކުރަމުންދިޔަ ދުވަސްވަރު، ޖަޕާން އިންޓަރނޭޝަނަލް ކޯޕަރޭޝަން އޭޖެންސީ (ޖައިކާ) އަދި ޖަޕާން ތައިސޭ ކޯޕަރޭޝަނާ ދެމެދު ކުރެވުނު މުޢާމަލާތްތަކުގައި އޮފީހުގެ ފަރާތުން ހުށަހަޅަންޖެހުނު ހުރިހާ ލިޔެކިޔުންތަކެއް ޓައިޕް ކުރައްވައި، އެކަމުގައި ޢަމަލީގޮތުން ޝަކީބާ އަދާކުރެއްވި ދައުރު ފާހަގަކޮށްލަންޖެހެއެވެ.\nއޮފީހުގައި ކުރެއްވި ޢާންމު މަސައްކަތްތަކުގެ އިތުރުން، އޮފީހުގެ ފަރާތުން ޓެލެކޮމް ސިޔާސަތު އެކުލަވައިލުމުގައްޔާއި، އަތޮޅުތެރޭގައި ބޭއްވުނު މަސައްކަތު ބައްދަލުވުންތަކުގައްޔާއި، މުވާޞަލާތީ ދާއިރާއިން ޢާންމުން ހޭލުންތެރިކުރުވުމަށް އަތޮޅުތެރޭގައި ބޭއްވުނު ޓެލެކޮމް ފެއަރތަކުގައިވެސް ޝަކީބާ ވަނީ ޢަމަލީގޮތުން މަސައްކަތް ކުރައްވައިފައެވެ.\nޓެލެކޮމިއުނިކޭޝަންސްގެ ދާއިރާގެ އިދާރީ ހިންގުމުގައި 41 އަހަރަށްވުރެ ދިގު މުއްދަތެއްގައި ޝަކީބާ ކޮށްދެއްވައިފައިވާ އިޚްލާޞްތެރި ޚިދުމަތްތަކަކީ، އެ ދާއިރާއަށް ލިބިފައިވާ ކުރިއެރުންތަކުގައި ހިއްސާވެގެންދާނެ ޚިދުމަތްތަކެކެވެ. ޝަކީބާ މިހާ ދިގު މުއްދަތެއްގައި ޚިދުމަތް ކުރެއްވިއިރު، އެއްވެސް ދުވަހަކު އޮފީހަށް ގަޑިޖެހި، ސަލާމްވިދާޅުވެފައި ނުވާކަން ފާހަގަކޮށްލަންޖެހެއެވެ.\nމި ދާއިރާގައި ހޭދަކުރެއްވި ދިގު މުއްދަތުގައި، ޝަކީބާ ޙުސައިން ފުރުއްވައިފައިވާ މަގާމުތަކުގެ ތެރޭގައި، ޓެލެކޮމިއުނިކޭޝަންސް ޑިޕާޓްމަންޓްގެ ޓައިޕިސްޓް ކަމާއި، ޑިޕާޓްމަންޓް އޮފް ޕޯސްޓް އެންޑް ޓެލެކޮމިއުނިކޭޝަންސްގެ ކޮމްޕިއުޓަރ އޮޕަރޭޓަރ ކަމާއި، ސީނިއަރ ކޮމްޕިއުޓަރ އޮޕަރޭޓަރ ކަމާއި، މިނިސްޓްރީ އޮފް ކޮމިއުނިކޭޝަން، ސައެންސް އެންޑް ޓެކްނޯލޮޖީގެ ސެކްރެޓެރީ ކަމާއި، ޓެލެކޮމިއުނިކޭޝަންސް އޮތޯރިޓީ އޮފް މޯލްޑިވްސްގެ ސީނިއަރ ސެކްރެޓެރީ ކަމާއި، އެޑްމިނިސްޓްރޭޓިވް އޮފިސަރުކަން ހިމެނެއެވެ. މިހާރު ހުންނެވީ ސީނިއަރ އެޑްމިނިސްޓްރޭޓިވް އޮފިސަރުގެ މަގާމުގައެވެ.


Morsi Vanee Gasdhugai Avahaarakohlaafai - Erdogan - Vaguthu\n11 މަސް ކުރިން ( ޖޫން 19, 2019 )\nމިސްރުގެ ޑިމޮކްރަޓިކް ރައީސް މުހައްމަދު މުރުސީ އަވަހަރާވީ ގުދުރަތީ މަރަކުން ނޫން ކަމަށާއި މުރުސީ ވަނީ ގަސްދުގައި އަވަހާރަކޮށްލާފައި ކަމަށް ތުރުކީގެ ރައީސް ޠައްޔިބު އުރުދޮގާން ވިދާޅުވެއްޖެއެވެ.\nމުރުސީ އަވަހާރަވީ މިދިޔަ ހޯމަ ދުވަހު ވެރިރަށް ގާހިރާގައި މުރުސީ ހައްޔަރު ކޮށްފައި ހުންނަ ޖަލުގައި ގާއިމުކޮށްފައި ހުންނަ ކޯޓު ރޫމުގެ ތެރެއަށް ވެއްޓިވަޑައިގެންނެވި ފަހުންނެވެ.\nއިސްތަންބޫލްގައި މިއަދު ދެއްވި ޓީވީ އިންޓަވިއުއެއްގައި އުރުދޮގާން ވިދާޅުވީ މުރުސީގެ މަރަކީ ގުދުރަތީ މަރެއް ނޫންކަމަށާއި މުރުސީ ވަނީ ގަސްދުގައި އަވަހާރަކޮށްލާފައި ކަމަށެވެ. މުރުސީ ވެއްޓިވަޑައިގެންނެވުމުން ވެސް މުރުސީ ސަލާމަތް ކުރަން އެތަނުގައި ތިބި އޮފިޝަލުން އެއްވެސް މަސައްކަތެއް ކޮށްފައި ނުވާ ކަމަށް އުރުދޮގާން ވިދާޅުވިއެވެ.\nމުރުސީގެ މައްޗަށް އިއްޔެ ތުރުކީގައި ކުރި ކަށުނަމާދުގެ ކުރިން ވެސް އުރުދޮގާން ވަނީ މުރުސީ އަވަހާރަވުމުގައި ސުވާލު އުފެދޭ ކަންތައްތަކެއް އެބަހުރި ކަމަށް ވިދާޅުވެފައެވެ. ނަމަވެސް މުރުސީ ވަނީ ގަސްދުގައި އަވަހާރަކޮށްލާފައި ކަމަށް އިއްޔެ އުރުދޮގާން ވިދާޅެއް ނުވެއެވެ. އެހެންކަމުން މިއަދު އޭނާ އެހެން ވިދާޅުވީ އިތުރު މައުލޫމާތުތަކެއް ލިބިގެން ކަމަށް ބެލެވެއެވެ.\n"މިއީ ގުދުރަތީ މަރަކަށް ވީނަމަވެސް، އެހެން ކަންތައްތަކެއް މިކަމުގައި ހިމެނިފައިވާ ކަމަށް ތުހުމަތު ކުރެވޭ. އަޅުގަނޑު އަމިއްލަ އަށް ގަބޫލު ކުރަނީ މުރުސީގެ މަރަކީ ގުދުރަތީ މަރެއް ނޫންކަމަށް." އުރުދޮގާން ވިދާޅުވިއެވެ.\nއުރުދޮގާން ވަނީ މުރުސީ އަވަހާރަވުމުން ވެސް މުރުސީގެ ހަށިގަނޑު އާއިލާ އާއި ހަވާލުނުކޮށް ފަސްދާނުލާފައި ވާތީ އެކަން ވަރަށް ބޮޑަށް ކުއްވެރިކުރައްވާފައެވެ.\nއުރުދޮގާން ވަނީ މުރުސީގެ މަރާއި ގުޅިގެން "މިހާރުން މިހާރަށް އަޅަން ޖެހިފައިވާ ފިޔަވަޅުތައް އެޅުމަށް" އިސްލާމިކް ކޯޕަރޭޝަން އޯގަނައިޒޭޝަނަށް ގޮވާލާފައެވެ.\nއދ.އިން ވެސް ވަނީ މުރުސީގެ މަރުގެ ތަޙްޤީޤު ކުރުމަށް ގޮވާލާފައެވެ. ނަމަވެސް މިސްރުން ވަނީ އދ.ގެ ގޮވާލުންތަކަށް ދެކޮޅު ހަދާފަައެވެ. މިސްރުން ބުނެފައި ވަނީ އދ.އިން އުޅެނީ މުރުސީގެ މަރު ސިޔާސީ ކުރަން ކަމަށެވެ.\nޖޫން 20, 2019 14:48


ލޯކަލް ކައުންސިލް އިންތިޚާބު 2\nލާމަރުކަޒީ ނިޒާމު ކަފުންކޮށް ވަޅުލުމަށް ފަހު، ޕީޕީއެމް ލާމަރުކަޒީ އިންތިހާބަށް!\nޕީޕީއެމްގެ ވެރިކަމުގައި ކައުންސިލްތަކުގެ ބާރުތައް ވަނީ ހަނިކޮށްފަ\nޕީޕީއެމްގެ ސަރުކާރުގައި ކައުންސިލަރުންގެ މުސާރަ ވަނީ ކުޑަކޮށްފަ\nކ. މާލެ | 11 ޖެނުއަރީ 2017 | ބުދަ 17:11 | 3,866\nރައީސް ޔާމީން ސަރުކާރާއި ދައުލަތުގެ އިސްބޭފުޅުންތަކަކާ އެކު، ލާމަރުކަޒީ ނިޒާމަށް ބޮޑެތި ބަދަލުތަކެއް މި ސަރުކާރުގައި ވަނީ ގެނެސްފަ - އަޒުމޫން އަހުމަދު\nލާމަރުކަޒީ އުސޫލުން އިދާރީ ދާއިރާތައް ހިންގުމުގެ މައިގަނޑު ބޭނުމަކީ ރައްޔިތުންނަށް ގާތުން ޚިދުމަތް ލިބޭނެ ގޮތް ހަމަޖައްސައިދިނުމެވެ. ރައްޔިތުންގެ ޚިޔާލު ހޯދައިގެން ރައްޔިތު މީހާ ރުހޭ ގޮތަށް ރަށުގެ ތަރައްގީ އާއި އިޖުތިމާއީ މަސައްކަތްތައް ކުރެވޭނެ މާހައުލެއް ހޯދައިދިނުމަށެވެ. މިއީ ލާމަރުކަޒީ ނިޒާމު ރާއްޖެ އަށް ތައާރަފްކޮށް، ގާނޫނެއްގެ ދަށުން ލާމަރުކަަޒު ކުރުމުގެ މަގްސަދެވެ.\nދިވެހިރާއްޖެ އުފެދިފައިވަނީ ޖަޒީރާ ގައުމެއްގެ ގޮތުގަ އެވެ. ދިވެހިންގެ ދިރިއުޅުން ބައްޓަން ކުރެވިފައިވަނީ މި ކުދި ޖަޒީރާ ރަށްތަކުން ލިބޭ ނަފާވެރިކަމުގެ މައްޗަށެެވެ. ލާމަރުކަޒީ ނިޒާމުގެ ބޭނުމަކީ އެ ނަފާވެރިކަން ރައްޔިތު މީހާ އަށް ހޯދައި ދިނުމެވެ. އެ ރަށެއްގެ މުއްސަނދިކަން އެ ރަށެއްގެ ރަށްވެހިން ރުހޭ ގޮތެއްގެ މަތިން އެންމެންނަށް އެއް ހަމައަކުން ލިބޭނެ އުސޫލެއް ގާއިމް ކޮށްދިނުމެވެެ.\nމާލޭގެ ބޮޑު އޮފީހުގެ ފިނި ކޮޓަރީގައި ހުންނަވާ މިނިސްޓަރަކަށް ހއ. ތުރާކުނު ރައްޔިތުން ދަނޑުވެރިކަން ކުރުމަށް ބިން ދޫކުރާނެ ގޮތެއް ނޭނގޭނެ އެވެ. އައްޑޫ ސިޓީ ހިތަދޫ ޒުވާނުން ވޮލީ ކޯޓެއް އެޅުމަށް ބިން ދޫކުރާނެ ތަނެއް މާލޭ މިނިސްޓަރަކަށް ނޭނގޭނެ އެވެ. ނަމަވެސް އެ ރަށްރަށުން އެންމެ ހެޔޮ ގޮތުގައި ބިން ދޫކުރެވޭނެ ތަންތަން އެ ރަށެއްގެ ކައުންސިލަށް ދާދި ފަސޭހައިން ނިންމާލެވިދާނެ އެވެ. ރައްޔިތުން އެކަމާ މެދު ރުހޭ ގޮތް ހޯދޭނެ އެވެ. މިއީ ލާމަރުކަޒީ ނިޒާމެއްގެ ތެރެއިން ރައްޔިތުންނާއި ގާތުން ޚިދުމަތް ފޯރުކޮށްދިނުމުގެ ކުޑަކުޑަ މިސާލެކެވެ.\nރައީސް އަބްދުﷲ ޔާމީން ވެރިކަމަށް ވަޑައިގެން އެމަނިކުފާނުގެ ސަރުކާރުން މިވަނީ ދިވެހިރާއްޖޭގެ ލާމަރުކަޒީ ނިޒާމު ކަފުންކޮށް ވަޅުލާފަ އެވެ. ސިންގަޕޫރު މިސާލަކަށް ނަގައިގެން ސަރުކާރުގެ އަމާޒު ހިފާފައިވަނީ، ދިވެހިރާއްޖެ ގުދުރަތީ ގޮތުން އުފެދިފައިވާ އުސޫލު ވެސް ރައްޔިތުންނަށް އޮޅުވާލުމަށެވެ. ހަގީގަތަކީ ސިންގަޕޫރާއި މި ރާއްޖެއަކީ އެއް ތިލަފަތެއްގައި މިނެކިރޭނެ ދެގައުމު ނޫން ކަމެވެ. ސިންގަޕޫރަކީ އެއް ފަސްގަނޑެއްގެ ގޮތުގައި އޮތް ގައުމެކެވެ. އަޅުގަނޑުމެންނަކީ 90،000 ސްކެއާ ކިލޯމީޓަރުގެ ސަރަހައްދެއްގައި، 1200 އެއްހާ ކުދި ރަށްތަކެއްގައި ދިރިއުޅެމުންދާ ހަތަރު ލައްކައެއްހާ މީހުންގެ އާބާދީއެއް އޮތް ގައުމެކެވެ.\nރައީސް ޔާމީނުގެ ސަރުކާރުގެ އަމާޒު ހިފާފައިވަނީ ދިވެހިރާއްޖެ އުފެދިފައިވާ އުސޫލާ ޚިލާފަށް، ދިވެހިން އެއްފަސްގަނޑަކަށް ޖަމާކުރުމަށެވެ. އަޅުގަނޑުމެން އަމިއްލަ ގެދޮރުތަކުން ނެރެ، ދަ ގްރޭޓާ މާލޭ ރީޖަންއޭ މި ކިޔާ ސަރަހައްދަށް އަޅުގަނޑުމެން އެންމެން ޖަމާކުރުމަށެވެ. އަޅުގަނޑުމެންގެ ކާބަފައިން ދިރިއުޅުނު ބިންތަކުން ބޭރުކޮށް، ހުޅުމާލޭގެ ހިއްކި ބިމެއްގައި އަޅުގަނޑުމެން ބޭތިއްބުމަށެވެ. މޭލޭ ސަރަހައްދުގެ ފްލެޓެއްގައި އަޅުގަނޑުމެން ބަންދުކޮށް، ކުލީގެ އަޅުންތަކަކަށް ހެދުމުގެ ސަގާފަތް ދިރުވުމަށެވެ.\nލޯކަލް ކައުންސިލްތަކުގެ އިންތިހާބު އަރާ ހަމަކޮށްފައިވާއިރު، މި އިންތިހާބެއްގައި ބައިވެރިނުވެވިދާނެތީ ރައީސް ޔާމީނުގެ ޕީޕީއެމް ފެކްޝަނުން ކޯޓަށް ގޮސް އަމުރު ހޯދިތަން އަޅުގަނޑުމެންނަށް ފެނިގެން ގޮސްފި އެވެ. ނަމަވެސް، ލާމަރުކަޒީ ނިޒާމެއްގެ އިންތިހާބުގައި ރައީސް ޔާމީނުގެ ޕީޕީއެމުން ބައިވެރިވުމުގެ ބޭނުމަކީ ކޮބައިއތޯ؟ އެމަނިކުފާނުގެ ސަރުކާރުން މިވަނީ ހއ. ތުރާކުނުން ފެށިގެން އައްޑޫ ސިޓީ ހިތަދޫ އާއި ދެމެދުގައި އުފައްދާފައިވާ ކައުންސިލްތަކުގެ ހުރިހާ ބާރުވެރިކަމެއް މާލެއަށް ޖަމާކޮށްފަ އެވެ. ކައުންސިލަރުން ތިބުމުގެ ބޭނުމަކީ ކޮބައިތޯ ސުވާލު އުފެދޭ މިންވަރަށް ކައުންސިލްތަކުގެ ބޭނުން ކަނޑުވާލާފަ އެވެ.\nކައުންސިލަރުންގެ މުސާރަތައް އިންތިހާ އަށް ކުޑަކޮށްލާފަ އެވެ. ސިޓީ ކައުންސިލްތަކަކީ ކަށުކަމާކެމީގެ ކަންތައްތައް ހަމައެކަނި ކުރާ ބަޔަކަށް ހެދުމަށް ފަހު އެ ބާރުވެސް މިވަނީ ސަރުކާރަށް ނަގާފަ އެވެ. ރަށެއްގެ މަގެއްމަތީގައި ގަހެއް އިންދާލާނެ ތަނެއް ހޯދުމަށް ވެސް ހައުސިން މިނިސްޓަރު ޑރ. މުހައްމަދު މުއިއްޒު އަށް އާދޭސް ދަންނަވަން ޖެހޭ ވަރު ކޮށްލާފަ އެވެ. ކަން މިހެން އޮތް އިރު، ރައީސް ޔާމީނުގެ ޕާޓީގެ ނަމުގައި ލޯކަލް ކައުންސިލް އިންތިހާބެއްގައި ބައިވެރިވާނެ މީހަކު ނުލިބިގެން އުޅުމަކީ ހައިރާންވާންވީ ވަރުގެ ކަމެއް ނޫނެވެ.\nލާމަރުކަޒީ ނިޒާމު ކުރިއެރުވުމަށް ރައީސް ޔާމީނުގެ ސަރުކާރަށް މިވީ ތިން އަހަރު ދުވަހުގެ ތެރޭގައި އެއްވެސް ކަމެއް ކުރި ތަނެއް ފެނިގެންނެއް ނުދެ އެވެ. ކައުންސިލަރުން ބާރުވެރިކުރުވުމުގެ ބަދަލުގައި ފެނިގެންދިޔައީ ކައުންސިލަރުންނަށް ވީހާ ވެސް ފިއްތުންތައް ކުރިމަތި ކުރުވި ތަނެވެ. ކައުންސިލަރުންނަށް ވަރުގަދަ އިންޒާރުތައް ދިން މަންޒަރުވެސް މި ސަރުކާރުގެ ތެރޭގައި ފެނިގެން ގޮސްފި އެވެ.\nލާމަރުކަޒީ ނިޒާމު ކަފުންކޮށް ވަޅުލުމަށް ފަހު، ޕީޕީއެމް ލާމަރުކަޒީ އިންތިހާބަށް ނިކުތުމަކީ ޕީޕީއެމްގެ އާންމު މެންބަރުންނާއި ކެނޑިޑޭޓުން ލަދުވެތިވާން ޖެހޭ ކަމެއް ނޫންތޯ އެވެ؟


Hakuraa case aa gulhigen airport ge gina bayaku ekaheri kohfi\nހަކުރާ ކޭސްއާ ގުޅިގެން އެއާޕޯޓްގެ ގިނަ ބަޔަކު އެކަހެރިކޮށްފި\nވެލާނާ އިންޓަނޭޝަނަލް އެއާޕޯޓްގެ ޑޮމެސްޓިކް ޓާމިނަލްގައި އެއާޕޯޓްގެ މުވައްޒިފުންތަކެއް -- އަހުމަދު ޝުރާއު | އަވަސް ފައިލް ފޮޓޯ\nކޮވިޑް-19އަށް ޝައްކުކުރެވިގެން ސިނަމަން ހަކުރާ ހުރާ މޯލްޑިވްސްއިން އެކަހެރިކޮށްފައިވާ ބިދޭސީ މީހާއާ އެއާޕޯޓުން ކޮންޓެކްޓްވި ބަޔަކު ޓެސްޓް ކުރުމުގެ މަސައްކަތް ކުރެވެމުންދާކަމަށް ސަރުކާރުން މިއަދު ބުނެފި އެވެ.\nވައިރަހާ ގުޅޭ ސަރުކާރުގެ ތަރުޖަމާނު މަބުރޫކު އަޒީޒް މިއަދު ވިދާޅުވި ގޮތުގައި، މިދިޔަ ހޮނިހިރު ދުވަހު ހަކުރާ ހުރާއިން އެކަހެރި ކުރި މީހާގެ ނަތީޖާ އަދި ލިބިފައިނުވާކަމަށެވެ.\nނަމަވެސް، ރައްކާތެރިކަމުގެ ފިޔަވަޅެއްގެ ގޮތުން، އެ މީހާ އާ އެއާޕޯޓުން ބައްދަލުވި ބަޔަކު ޓެސްޓު ކުރުމަށްޓަކައި އެކަހެރިކުރެވިފައިވާކަމަށް މަބުރޫކު ވިދާޅުވި އެވެ.\nމަބުރޫކު ވިދާޅުވި ގޮތުގައި، އޭގެ ތެރޭގައި އެމްއޭސީއެލްގެ 41 ސްޓާފަކާއި، ކަސްޓަމްސްގެ 17 ސްޓާފަކާއި، އިމިގްރޭޝަންގެ އެއް މުވައްޒަފުގެ އިތުރުން ޓީއެމްއޭގެ ތިން ސްޓާފަކު ޓެސްޓު ކުރުމުގެ މަސައްކަތް ކުރެވެމުންދާ ކަމަށެވެ.\nއޭގެ އިތުރުން، ރާއްޖޭގައި ޗުއްޓީ ހޭދަކުރުމަށްފަހު، އެނބުރި ދިޔަ ފަހުން، މަޝްހޫރު ފުޓުބޯޅާ ކުޅުންތެރިޔާ މާރުއާން ފެލައިނީ ކޮވިޑް-19 އަށް ޕޮޒިޓިވްވެފައިވާތީ، އޭނާއާ ބައްދަލުވި ބައެއް ދިރިއުޅޭ ދެ ގެއެއް ކަރަންޓީނުކޮށްފައިވާ ކަމަށް މަބުރޫކު މިއަދު ވަނީ ވިދާޅުވެފަ އެވެ.\nއޭނާ ވިދާޅުވި ގޮތުގައި، މާލޭގައި ހުރި ދެ ގޭގައި ވެސް ފެލައިނީއާ ޑައިރެކްޓް ކޮންޓެކްޓްވި ބަޔަކު އެބަތިއްބެވެ.\nދެ ގެއަށް ވެސް މީހުން ވަނުމާއި ނުކުތުން މަނާކޮށް މޮނީޓާ ކުރަމުންދާނީ އެ ގޭގައި ތިބި މީހުންގެ ޓެސްޓްތަކުގެ ނަތީޖާ ލިބެންދެން ކަމަށާއި، އެމީހުންގެ ފަރާތުން ކޮވިޑް-19އަށް ޝައްކުވާ އަލާމާތްތަކެއް ވެސް ފެންނާތީ ކަމަށެވެ.\nއިމިގްރޭޝަން ވެލާނާ އިންޓަނޭޝަނަލް އެއާޕޯޓް އެޗްޕީއޭ + އެމްއޭސީއެލް ޓީއެމްއޭ ކޮރޯނާ ވައިރަސް ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު


Kaka | Mihaaru\nމެޑްރިޑުގައި ދިމާވި މައްސަލައަކީ އަނިޔާ އާއި މޮރީނިއޯ\nރިއޯ ޑި ޖެނީރޯ (ޖެނުއަރީ 1) – ރެއާލް މެޑްރިޑުގައި ހޭދަކުރި ދުވަސްވަރު ކުރިމަތިވި އެންމެ ބޮޑު މައްސަލަތަކަކީ ގާތްގާތުގައި އަނިޔާވުމާއި އޭރުގެ ކޯޗު ހޯސޭ މޮރީނިއޯއާ އުފެދުނު ހިޔާލުތަފާތުވުންތައް ކަމަށް ބްރެޒިލްގެ ކުރީގެ މިޑްފީލްޑަރު ކަކާ ބުނެފި އެވެ.\nކަކާ އެނބުރި މިލާނަށް\nމިލާން (އޮގަސްޓް 30) – އޭސީ މިލާނުގެ ކުރީގެ ތަރި ބްރެޒިލްގެ ކަކާ ފުޓްބޯޅަ ހިންގުމުގެ ތެރެއަށް ވަނުމަށްޓަކައި އެ ކްލަބާ އަލުން ގުޅިއްޖެ އެވެ.\nމޮސްކޯ (ޖުލައި 17) – ރެއާލް މެޑްރިޑުގެ ތަރި ކްރިސްޓިއާނޯ ރޮނާލްޑޯ އިޓަލީގެ ޔުވެންޓަސް އަށް ބަދަލުވުމުން މުޅި އިޓަލީގެ ފުޓްބޯޅައަށް ތާޒާ ބަދަލުތަކެއް އަންނާނެ ކަމަށް އެ ލީގުގައި ކުރިން މޮޅު ކުޅުމެއް ދެއްކި ކަކާ ބުނެފި އެވެ.\nކަކާގެ ވިދުންގަދަ ކެރިއަރަށް ނިމުން ގެނެސްފި\nސައޮ ޕޯލޯ (ޑިސެމްބަރު 18) – ކްރިސްޓިއާނޯ ރޮނާލްޑޯ އާއި ލިއޮނަލް މެސީ ފިޔަވައި މިދިޔަ 10 އަހަރު ދުނިޔޭގެ މޮޅު ކުޅުންތެރިޔާގެ މަގާމް ހޯދި ހަމައެކަނި ކުޅުންތެރިޔާ ކަމަށްވާ ބްރެޒިލާއި އޭސީ މިލާނުގެ ލެޖެންޑް ކަކާ ފުޓްބޯޅަ ކުޅުން ހުއްޓާލައިފި އެވެ.\nއެންމެ އަގުބޮޑު ކުޅުންތެރިއާއަށް ކަކާ ނުވީ ކީއްވެ؟\nދުނިޔޭގެ އެންމެ އަގުބޮޑު ކުޅުންތެރިއާ އަށް ވާން ލިބޭ ފުރުސަތު އެއްވެސް ކުޅުންތެރިއަކު ދޫކޮށްލަފާނެ ހެއްޔެވެ؟ އެކަމަކު މިދިޔަ 10 އަހަރުގެ ތެރޭގައި ކްރިސްޓިއާނޯ ރޮނާލްޑޯ އާއި ލިއޮނަލް މެސީ ފިޔަވައި ބެލޮންޑިއޯ އެވޯޑް ކާމިޔާބުކުރި ހަމައެކަނި ކުޅުންތެރިއާ ކަމަށްވާ ބްރެޒިލުގެ ކަކާ ވަނީ އެންމެ އަގުބޮޑު ކުޅުންތެރިއާ އަށް ވުމުގެ...\nމެޑްރިޑުން އަލްވެސްއާ މެދު ސަމާލުވާން ޖެހޭ: ކަކާ\nރޯމް (މެއި 20) – ޗެމްޕިއަންސް ލީގުގެ ފައިނަލުގައި ސަޕޯޓްކުރާނީ ރެއާލް މެޑްރިޑަށް ކަމަށާއި އެކަމަކު އެ ޓީމުން ޔުވެންޓަސްގެ ޑެނިއަލް އަލްވެސްއާ މެދު ވަރަށް ބޮޑަށް ސަމާލުވާން ޖެހޭނެ ކަމަށް މެޑްރިޑުގެ ކުރީގެ ތަރި ކަކާ ބުނެފި އެވެ.\nކަކާ އަށް އަނިޔާވެ ފުރުސަތު ގެއްލިއްޖެ\nސައޮ ޕޮލޯ (ޖޫން 2) - ކުރީގެ ފޯމް ކަޓާފައިވާ އުމުރުން 34 އަހަރުގެ މިޑްފީލްޑަރު ކަކާ އަށް ކޮޕާ އެމެރިކާގައި ވާދަކުރާ ބްރެޒިލް ގައުމީ ޓީމުން ފުރުސަތު ލިބުމުން އޭނާ އާއި އޭނާގެ ސަޕޯޓަރުން ތިބީ ވަރަށް ބޮޑަށް ހިތްހަމަޖެހިފަ އެވެ. އެކަމަކު ބަޔާން މިއުނިކުގެ ޑަގްލަސް ކޯސްޓާ އަށް އަނިޔާވުމުން ސްކޮޑުން ފުރުސަތު ލިބުނު ކަކާ އަށް އަނިޔާގެ...


ދިވެހި ބަސްބަހުގެ މާނަ އޮންލައިންކޮށް ރަދީފްއާއި ބަސްފޮތް މެދުވެރިކޮށް ހޯއްދަވާ! | ދި - ލިޔުން\nމި ބްލޮގާއިމެދު ...\nދިވެހި ބަސްބަހުގެ މާނަ އޮންލައިންކޮށް ރަދީފްއާއި ބަސްފޮތް މެދުވެރިކޮށް ހޯއްދަވާ!\nލޭބަލްތައް : ޓެކްނޮލޮޖީ\n2006 ވަނަ އަހަރު ، "ދިވެހި ބަސްފޮތް 2006" ގެ ނަމުގައި ދިވެހިބަހާއި ތާރީހަށް ޚިދުމަތްކުރާ ޤައުމީ މަރުކަޒުން ކޮމްޕިޔުޓަރ އެޕްލިކޭޝަނެއްނެރުނެވެ. މީގެ ކުރީގެ ބައެއް އަހަރުތަކުގައިވެސް މި ސޮފްޓްވެއަރ ނެރެފައިވެއެވެ. އާބަސްތައް ބަސްފޮތައް އިތުރުވާކޮންމެ ފަހަރަކު ނުވަތަ ބަހެއްގެ މާނަ ބަދަލުވާ ކޮންފަހަރަކު ބަސްފޮތް އަޕްޑޭޓް ކުރަންޖެހެއެވެ. ނަމަވެސް ބަސްފޮތް އޮންލައިންކޮށް ބޭނުންކުރެވުމަކީ ސޮފްޓްވެއަރ އެއް އިންސްޓާލްކޮށް އަޕްޑޭޓްކުރުމަށްވުރެ މާފަސޭހަކަމެކެވެ. ބަސްތައް އަޕްޑޭޓްކުރަންފަސޭހަވެފައި ވަގުތު ސަލާމަތްކުރެވެއެވެ.\nމި ލިޔުމުގައި އަޅުގަނޑުބަލައިލާނީ ދިވެހި ބަހާއި ތާރީހަށް ޚިދުމަތްކުރާ ޤައުމީ މަރުކަޒުގެ ސައިޓްގައި ހޯސްޓްކޮށްފައިވާ ބަސްފޮތުގެ ސާޗްއެންޖީނަށާއި ރަދީފް ޑޮޓްކޮމް އަށެވެ.\nދިވެހިބަހާއި ތާރީހަށް ޚިދުމަތްކުރާ ޤައުމީ މަރުކަޒުގެ ސައިޓްގައިވާ ރަދީފްބޭނުންކުރެއްވުމަށް މި ލިންކަށް ފިއްތަވާލައްވާށެވެ. މިސައިޓުގައި ތާނައިން ޓައިޕްކުރުމަށް [DI] ލޭންގުއޭޖް ބާރ އިން ހޮއްވަވާށެވެ. ލޭންގުއޭޖްބާރގައި ނެތްނަމަ އަޅުގަނޑުގެ މި އާޓިކަލް ކިޔުއްވާލައްވާށެވެ.\nމި ސައިޓްގައި ބަސްލިޔެލާއިރަށް ވަގުތުން ވަރަށް އަވަހަށް ލިޔުނުބަހާއި އެންމެ ގުޅޭބަސްތައް ފެނިވަޑައިގަންނަވާނެއެވެ. ދެން ބޭނުންފުޅުވާ ބަހަށް ކްލިކް ކޮށްލެއްވުމުން އެބަހުގެ މާނަ ފެނިވަޑައިގަންނަވާނެއެވެ.\nރަދީފް.ކޮމް އަށް ޒިޔާރަތްކޮށްލެއްވުމަށް މި ތަނަށް ކްލިކް ކޮށްލައްވާށެވެ!\nރަދީފް.ކޮމް އަކީވެސް މަރުކަޒުގެ ބަސްފޮތުގައިވާ ބަސްތަކުގެ މައްޗަށް އަމިއްލްފަރާތަކުން އެކުލަވާލައިފައިވާ ސައިޓެކެވެ. މިސައިޓުންވެސް މަރުކަޒުގެ ސައިޓާއި އެއްގޮތައް ބަސްޓައިޕްކޮށްލާތާ ހިނދުކޮޅެއްގެ ތެރޭގައި ހޯދުނުބަސްތައް ފެންނާނެއެވެ، ނަމަވެސް ލޭންގުއޭޖްބާރ [DI]އަށް ބަދަލުކުރާކަށް ނުޖެހެއެވެ. އެހެނެއްކަމަކު ތިޔަބޭފުޅާއަށް ފަސޭހަފުޅުވާކީބޯޑެއް ހޮއްވެވޭނެއެވެ.\nބަސްފޮތް 2006 އަކަށްފަހު ސޮފްޓްވެއަރ ބަސްފޮތެއްނެރެފައިވާކަމެއް އަޅުގަނޑަކަށްނޭނގެއެވެ. ނެރެފައިވާނަމަ އެކަން ކޮމެންޓަކުން އަންގައިލަދެއްވާށެވެ.\nAnonymous 9/4/10 22:17\namillah farudhegge masakkaiy\nÎĦΣçҜәѓ™ 10/4/10 07:58\nAnnonymous އަށް ވަރަށް ބޮޑަށް ޝުކުރިއްޔާ!\nحسان بن عبد الرزاق 11/4/10 17:18\nދެންމެ ވަރަށްދިގު ކޮމެންޓެއް ލިޔެ ނިންމާލިތަނާ ކޮންމެވެސް "ކުކީސްއެއްގެ" މައްސަލައަކުން ލިޔުނު ހުރިހާ އެއްޗެއް ވީ ބޭކާރު.\n-ބަސްފޮތް 2006ގެ ކުރިން އެހެން2ސޮފްޓްވެއަރއެއް ބޭނުންކޮށް އުޅުނު.\n-ފުރަތަމައީ: ހަނދާނަށް އަންނ ގޮތުގައި، ބަސްފޮތް 2002. އޭގެ ސީޑީއެއް އެއްވެސް އެއްޗެއް މިހާރު އަޅުގަނޑު އަތަކު ނެތް.\n-ދެވަނައީ: ރަދީފު 2005. އޭގެ ސީޑީ އަޅުގަނޑުގެ އަތުގައި އެބައޮތް. ހުޅުވާ ސިޓީގައި އޮންނަނީ "ޢަބްދުލް ޙަމީދު ޢަބްދުއްނާޞިރު" ލޯގޯގައި އޮންނަނީ "ސަމްދާން ސާރވިސަސް ޕވޓ. ލޓޑ." ނަމަވެސް މި ޕޮރުގުރާމް ބޭނުން ކުރެވެނީ އެކްސްޕީ ނުވަތަ 2000 އިން. ބަސްފޮތް 2006 ގައި ބޭނުންކޮށްފައިވާ ޑޮޓްނެޓް ޓެކްނޮލޮޖީގެ ބަލަލުގައި ކުރީގެ (ވިޜުއަލް ސްޓޫޑިއޯ6ގެ ޒަމާނުގެ) ޜެކްނޮލޮޖީ ބޭނުންކޮށްފައިވުމުން ކުރީގެ ސޮފްޓްވެއަރ ތައް މާބޮޑަށްވެސް ފާސްޓުވެފައި ސާދާ. އަދި ރަދީފު 2005 ގައި ބައެއް ބަސްބަހުގައި އެއާއި ގުޅޭ ފޮޓޫވެސް ހުރޭ ކަންނޭނގެ ހަނދާންވާ ގޮތުގަ. މީގެ އިތުރުން ކުރީގެ ސްފްޓްވެއަރތަކުގައި، (އޭރުގެ ޓެކްނޮލޮޖީގެ ލިމިޓޭޝަންތަކުގެ ސަބަބުން) ބޭނުންކޮށްވައިވަނީ "އެކްސްޕީ" ތާނައިގެ ބަދަލުގައި "ރެކޯރޑަރ" ބޭނުންކުރި ޒަމާނުގެ (އިނގިރޭސި އަކުރު ބޭނުންކުރާ، މިސާލަކަށް ހަވީރު އޮންލައިން ވެބްސައިޓު) ތާނަ.\n(ކުރީގައި އަޅުގަނޑު ހިއްސާކޮށްފައިވާ "ޤުރުއާން ތަރުޖަމާ ސޮފްޓްވެއަރ" އައިޑިއާގައި ވާނީ މިލިމިޓޭޝަންތައް ގިރާކޮށްފަ. އަދި ޚާއްޞަކޮށް މިފަދަ ސޮފްޓްވެއަރއަކަށް އޭރުގައިނަމަ މިދެންނެވިގޮތް ވަރަށް ކަމުދާނެ)\nÎĦΣçҜәѓ™ 12/4/10 20:41\nރައްޒާޤް ތިޔަ ދެއްވި ޚުލާސާ މަޢުލޫމާތައް ވަރަށްބޮޑަށް ޝުކުރިއްޔާ!\nAnonymous 28/7/14 16:28\nމި ސައިޓު ގައި މެހެމާނުންގެ ޢަދަދު ލިޔެފައި އޮތީ ނުބައިކޮން މެޙެމާން މި ގޮތަށް ކަމަށް ވާތީ އެ ވާހަކަ ދަންނަވައިލީ\nSaapeXD 28/7/14 16:42\nޝުކުރިއްޔާ ރަނގަޅުކޮށްދެއްވީތީ! جزاك اللهُ خيرًا\nމި ލިޔުމާއިމެދު އެއްވެސް ޚިޔާލުފުޅެއް ވާނަމަ، ނުވަތަ ލިޔުމުގައި، އެއްވެސް ކުށެއްވާނަމަ ނުވަތަ އިތުރަށް ފުރިހަމަ ކޮށްލެވޭނެގޮތެއް ވާނަމަ، އެކަން މިފޯރމު ނުވަތަ އީމެއިލް މެދުވެރިކޮށް އަންގަވައިދެއްވުން އެދެމެވެ.\nޚަބަރު (3) ކުޅިވަރު (1) އެގްޒާމް އެހީ (3) ދިރާސާ (4) ދީން (20) ތަހުނިޔާ (3) ސިއްޙަތު (3) ޑައުންލޯޑްސް (18) ޓެކްނޮލޮޖީ (10)\nތަންޒީލް: އޮންލައިންކޮށް ދިވެހި ތަރުޖަމާ ކިޔުއްވާ!\nމަޒުމޫނު ލިޔުމުގެ މަރުޙަލާ\nއީ - ޤާރީ ! ކީރިތި ޤުރުއާން ކިޔަވަން ދަސްކޮށްދޭ ދިވެހި ކޮމްޕިޔުޓަރ ސޮފްޓްވެއަރ\n©ދި - ލިޔުން


ދައުލަތުން ބަލަހައްޓާ ކުދިންނާމެދު މުޖުތަމަޢު ދެކޭގޮތް ބަދަލުކުރަންޖެހޭ - ޖެންޑަރ މިނިސްޓްރީ ދައުލަތުން ބަލަހައްޓާ ކުދިންނާމެދު މުޖުތަމަޢު ދެކޭގޮތް ބަދަލުކުރަންޖެހޭ - ޖެންޑަރ މިނިސްޓްރީ\nދައުލަތުން ބަލަހައްޓާ ކުދިންނާމެދު މުޖުތަމަޢު ދެކޭގޮތް ބަދަލުކުރަންޖެހޭ - ޖެންޑަރ މިނިސްޓްރީ\nބ.އޭދަފުށީގައި ޤާއިމްކުރި އަމާން ވެށި ހުޅުވުމުގެ ތެރެއިން ފޮޓޯ ޕީއެސްއެމް ނިއުސް\nއެކި ސަބަބުތަކާ ގުޅިގެން މިނިސްޓްރީ އޮފް ޖެންޑަރ ފެމެލީ އެންޑް ސޯޝަލްސާވިސްގެ ބެލުމުގެ ދަށަށްގެންދެވޭ ކުޑަކުދިންޏާ މެދު މުޖުތަމަޢުގެ ބައެއް މީހުން ދައްކާ ވާހަކަތަކާމެދު ކަންބޮޑުވެވަޑައިގަންނަވާކަމަށް އެމިނިސްޓްރީން ވިދާޅުވެއްޖެއެވެ.\nދައުލަތުން ބަލަހައްޓާ ކުދިންނަށް އިޖްތިމާއީ އަދި އާއިލީ ގުޅުމުގެ ތެރެއިން ބޮޑުވުމުގެ ފުރުސަތު ފަހިކޮށްދިނުމަށްޓަކައި އަތޮޅުތަކުގައި ޤާއިމްކޮށްފައިވާ "އަމާން ވެށި"ތަކަށް އެކުދިން ބަދަލުކުރާއިރު، ބައެއް މީހުން އެފަދަ ކުދިންނާމެދު ނޭދެވޭ ވާހަކަތައް ދައްކަމުންދާކަން ޖެންޑާ މިނިސްޓްރީން ފާހަގަކުރައްވައެވެ.\nއެކި ޙާލަތްތަކާ ގުޅިގެން ދައުލަތުން ބަލަމުން ގެންދާ ކުޑަކުދިން ޢާއިލީ ވެއްޓެއްގައި ރައްކާތެރިކަމާއެކު އުޅުމުގެ ފުރުސަތު ފަހިކޮށްދިނުމަށް ޤާނޫނުގެދަށުން ދައުލަތުގެ މައްޗަށް ލާޒިމް ކުރެއެވެ. މިނިސްޓްރީ އޮފް ޖެންޑަރ ފެމެލީ އެންޑް ސޯޝަލް ސަރވިސްއިން ނެރުނު ނޫސްބަޔާނުގައި ވަނީ، ދައުލަތުން ބަލަހައްޓާ ކުދިން މީގެކުރިން ބަލަމުން ގެންގޮސްފައިވަނީ ހަމައެކަނި މާލެ ސަރަހައްދުގައި އެކަމަށް ހާއްސަކޮށް ޤާއިމްކޮށްފައިވާ މަރުކަޒުތަކެއްގައި ކަމަށާ، މިހާރު އެކަން ބަދަލުކުރައްވަމުންދާކަމަށެވެ.\nކުޑަކުދިންގެ ހައްޤުތައް ރައްކާތެރިކުރުމާ ބެހޭ ޤާނޫނާ ޚިލާފާށް ބައެއް މީހުން މައުލޫމާތު ފަތުރަމުން ދިއުމަކީ މުޖްތަމަޢުން އެކުދިންނާ ދޭތެރޭ ދެކޭގޮތް ބަދަލުވެދާނެކަމެއްކަމަށް އެމިނިސްޓްރީން ދެކެއެވެ. އަދި ކުޑަކުދިންގެ ހައްޤުތައް ރައްކާތެރިކުރުމާ ބެހޭ ޤާނޫނާ ޚިލާފާށް އެއްވެސް ފަރާތަކުން އަމަލު ނުކުރުމަށް އެމިނިސްޓްރިންވަނީ އިލްތިމާސް ކުރައްވާފައެވެ.\nދައުލަތުން ބަލަހައްޓާ ކުދިންނާ ގުޅޭގޮތުން ހަގީގަތާ ޚިލާފު ވާހަކަތައް މުޖްތަމައުގައި ފަތުރައި އެކުދިންނާމެދު ބައެއް ފަރާތްތަކުން ހިތްހަމަނުޖެހޭ ޝުއޫރުތައް ފާޅުކުރަމުން ދެއެވެ. މިފަދަ ބައެއްކަންކަން ޖެންޑާ މިނިސްޓްރީގެ ސަމާލުކަމަށްވެސް އައިސްފައިވާކަމަށް އެމިނިސްޓްރީން ވިދާޅުވެއެވެ.\nޢުމުރުން 18 އަހަރުވަންދެން މަންމައާއި ބައްޕަ ނުވަތަ އާއިލާއާ ކާއެކު ބޮޑުވާ ކުދިންނެކޭ އެއްގޮތަށް ދައުލަތުން ބަލަހައްޓާ ކުދިންނަށްވެސް ބޭނުންވާ ކަންތައްތަކެއް ހުންނާނެކަމަށް ޤަބޫލުކުރަން ޖެހެއެވެ.\nޖެންޑަރ މިނިސްޓްރީގެ ނޫސްބަޔާނުގައިވަނީ އަތޮޅުތަކުގައި ޤާއިމްކޮށްފައިހުރި އަމާން ހިޔާތަކަށް ކުދިން ބަދަލުކުރުމުގެ މަސައްކަތް ކުރަމުންދާއިރު ކުރިމަތިވާ ދަތިތައްވެސް ދެނެގަނެ އަޅަންޖެހޭ ފިޔަވަޅުތައް އެމިނިސްޓްރީން އަޅުއްވަމުންދާކަމަށެވެ.\nދައުލަތުން ބަލަހައްޓަމުންދާ ކުދިންނަށް ބަލާއިރު އެކުދިންގެ ޙަޔާތުގައި ކުރިމަތިވެފައިވާ ބައެއް ޙާދިސާތަކާއި ޙާލަތްތަކުގެ ސަބަބުން ބައެއް ކުދިންގެ ނަފްސާނީ ދުޅަހެޔޮކަމަށް ޚާއްސަ ސަމާލުކަމެއް ދޭންޖެހޭކަން ޖެންޑާ މިނިސްޓްރީން ފާހަގަކުރައްވައެވެ. އެމަސައްކަތްތަކެއް ދައުލަތުގެ ފަރާތުން ކުރައްވަމުންދާއިރު، އެކުދިން މުޖްތަމައުއަށް ނެރުމުގައި ކުރާ މަސައްކަތަށް އެންމެންގެ އެއްބާރުލުން ބޭނުންވާނެކަންވެސް އެމިނިސްޓްރީން ފާހަގަކުރައްވައެވެ.\nމިވަގުތުވެސް 222 ކުއްޖަކު ދައުލަތުގެ ބެލުމުގެ ދަށަށްގެނެސް އަންނަނީ ބަލަމުންނެވެ. އެއީ 112 ފިރިހެންކުދިންނާ 110 އަންހެން ކުދިންނެވެ. މީގެ ކުރިން މިހުރިހާ ކުދިން ބަލަމުން ގެންދިޔައީ ހުޅުމާލެއާ ވިލިމާލޭގައި ހަދަފައިވާ ޚާއްސަ މަރުކަޒުތަކެއްގައެވެ.\nއެހެންނަމަވެސް އެކުދިން މުޖުތަމައުއިން ބާކީވުމުގެ އިޙްސާސް ވިޔަނުދިނުމުގެ ގޮތުން އަތޮޅުތަކުގައި ޤާއިމްކޮށްފައިހުރި "އަމާން ވެށި"ތަކަށް ކުދިން ބަދަލުކުރަން ފެށިއެވެ. މިމަސައްކަތް ސަރުކާރުން ފެށީ މިދިޔަ އަހަރުގެ ޑިސެމްބަރުމަހުގެ 24ވަނަ ދުވަހުއެވެ. އެންމެ ފުރަތަމަ މިގޮތަށް ކުދިން ބަދަލުކޮށްފައިވަނީ ބ.އޭދަފުށީގައި ހަދާފައިވާ މަރުކަޒަށެވެ.\nމަސް ފެން ގަނޑަކަށް ކުޑަ ކުއްޖަކު ވެއްޓި، އައިސީޔޫގަ ފަރުވާދެނީ\nކޯވިޑް-19 : އައްޑޫ މީދޫގައި ބަލި އޮތް މިންވަރު ބެލުމަށް ސާމްޕަލް ނަގަނީ


Hiyaanaathuga baiverivi vazeerun dhurah dhaan jehey: Azim | Mihaaru\nމަޖިލިހުގެ މެޖޯރިޓީ ލީޑަރު އަލީ އާޒިމް މަޖިލިހުގައި ވާހަކަ ދައްކަވަނީ. ވަކި މަގާމެއްގައި ހުރި މީހަކު ކުރާ ކުށަށް އަދަބު ނުދީ އޮވެގެން ނުވާނެ ކަމަށް ވިދާޅުވި. -- ފޮޓޯ: މަޖިލިސް\nޚިޔާނާތުގައި ބައިވެރިވި ވަޒީރުން ދުރަށް ދާން ޖެހޭ: އާޒިމް\n23 އޮކްޓޯބަރ 2019 - 14:34 17 comments\nކުރީގެ ރައީސް އަބްދުﷲ ޔާމީންގެ ސަރުކާރުގައި އެމްއެމްޕީއާރުސީ މެދުވެރިކޮށް، ހިންގި ބޮޑު ޚިޔާނާތުން މަންފާ ލިބުނު މީހުންގެ ނަންތައް ހާމަކުރަން ގޮވާލައި ރައްޔިތުންގެ މަޖިލީހުގެ މިއަދުގެ ޖަލްސާ އަށް ހުށަހެޅި ކުއްލި މައްސަލަ އަށް ބަހުސް ކުރައްވަމުން އާޒިމް ވިދާޅުވީ ވަކި މަގާމެއްގައި ހުރި މީހަކު ކުރާ ކުށަށް އަދަބު ނުދީ އޮވެގެން ނުވާނެ ކަމަށެވެ.\n"ވަކި މީހަކު ބަލައިގެން ނުވާނެ. ވަކި މީހަކަށް ވީތީ ވަކި ގިންތިއަކަށް ވީތީ ވަކި ތަނެއްގައި އިން މީހަކަށް ވީތީ އެމީހަކު ކުރާ ކުށަށް އަދަބު ނުދެވި އޮވެގެން ނުވާނެ،" އެމްޑީޕީގެ މެމްބަރު އާޒިމް ވިދާޅުވި އެވެ.\n"އެ ހެޔޮ ވަޒީރު ބޭފުޅެއް ވިޔަސް، އެ ހެޔޮ ރައްޔިތުންގެ މަޖިލިސް މެމްބަރެއް ވިޔަސް، އެ ހެޔޮ ފަނޑިޔާރެއް ވިޔަސް، އަޅުގަނޑު ގަބޫލު ކުރަނީ އެމީހުންނަށް އަދަބު ދޭން ޖެހެއޭ."\nރައްޔިތުންގެ މަޖިލިހުގެ ރިޔާސަތުގައި މަޖިލިހުގެ ރައީސް މުހައްމަދު ނަޝީދު. --- ފޮޓޯ: މަޖިލިސް\nއާޒިމް ވިދާޅުވި ގޮތުގައި ވަޒީރުންނާއި ފަނޑިޔާރުންނާއި މަޖިލިހުގެ މެމްބަރުންގެ ހަމަތަކެއް ހުންނަން ޖެހެ އެވެ. އަދި އެ ބޭފުޅަކާ ދޭތެރޭގައި ޝައްކެއް ނުވަތަ ވާހަކައެއް ދައްކާ ހިސާބުން އެ ބޭފުޅަކު ހުރި މަގާމަކުން އިސްތިއުފާ ދެއްވާފައި ވަޑައިގަންނަވަން ޖެހޭނެ ކަމަށް ވެސް އާޒިމް ވިދާޅުވި އެވެ.\n"އެހެންވީމާ އަޅުގަނޑުމެންގެ ތެރޭގައި ތިބި ވަޒީރުން ވެސް މި ވާހަކައިގައިވާ ނަމަ، މިކަމުގައި އުޅޭ ނަމަ، އެބަޖެހޭ ދުރަށް ޖެހިވަޑައިގަންނަވަން،" އެމްޑީޕީ ޕާލަމެންޓްރީ ގްރޫޕްގެ ލީޑަރު އާޒިމް ވިދާޅުވި އެވެ.\nއާޒިމް އެގޮތަށް ވިދާޅުވި އިރު، އެމްއެމްޕީއާރުސީގެ ބޮޑު ޚިޔާނާތުގެ މަންފާ ހޯއްދެވި ކަމަށް ޕްރޮސެކިއުޓަ ޖެނެރަލް އައިޝަތު ބިޝާމް ވިދާޅުވި ވަޒީރުންނަކީ ޔޫތް މިނިސްޓަރު އަހުމަދު މަހުލޫފާއި ފިޝަރީޒް މިނިސްޓަރު ޒަހާ ވަހީދު އަދި ސައިންސް އެންޑް ޓެކްނޮލޮޖީ މިނިސްޓަރު މަލީހު ޖަމާލް އެވެ.\nއެ ކަމަކު، ޕީޖީ ބިޝާމްގެ ތުހުމަތު އެ ތިން ވަޒީރުން ވެސް ވަނީ ދޮގުކުރައްވައިފަ އެވެ.\nޚިޔާނާތުން މަންފާ ލިބުނު ކަމަށް ތުހުމަތު ކުރެވޭ މެމްބަރުންގެ ގޮތުގައި ބިޝާމް ވިދާޅުވީ ފަރެސްމާތޮޑާ ދާއިރާގެ މެމްބަރު ހުސެއިން މުހައްމަދު ލަތީފާއި މަރަދޫ ދާއިރާގެ މެމްބަރު އިބްރާހިމް ޝަރީފް (މަވޯޓާ) އާއި ކުޑަހުވަދޫ ދާއިރާގެ މެމްބަރު އަހްމަދު އާމިރުގެ އިތުރުން އޭދަފުށީ ދާއިރާގެ މެމްބަރު އަހްމަދު ސަލީމެވެ.\nއާޒިމް ވިދާޅުވީ މިހާރު ސަރުކާރުން މިސްރާބު ޖަހާފައި ވަނީ ނުހައްގު މުއްސަނދިކަން ހޯދާ މީހުން ހޯދާ، އެމީހުންނަށް ހައްގު އަދަބު ދިނުމަށް ކަމަށެވެ. އެފަދަ ކަމެއްގެ ތުހުމަތުވާ މީހުން މަގާމުގައި ތިބޭ ނަމަ ސަރުކާރުން ބޭނުންވާ ނަތީޖާ ހޯދަން ފަސޭހަ ނުވާނެ ކަމަށް އޭނާ ވިދާޅުވި އެވެ.\nރައްޔިތުންގެ މަޖިލިހުގެ ރިޔާސަތުގައި މަޖިލިހުގެ ނައިބު ރައީސް، އީވާ އަބްދުﷲ. --- ފޮޓޯ: މަޖިލިސް\nމަޖިލިހުގެ ނައިބު ރައީސް، ގަލޮޅު އުތުރު ދާއިރާގެ މެމްބަރު އީވާ އަބްދުﷲ ވިދާޅުވީ މަޖިލީހުގެ މާލިއްޔަތު ކޮމިޓީއަށް ވަޑައިގެން މަޖިލީހުގެ މިހާރުގެ މެންބަރުންނާއި މި ސަރުކާރުގެ ވަޒީރުން ވެސް ހިޔާނާތުގައި ބައިވެރިވެ އެކަމުގައި މަންފާ ހޯއްދެވި ބޭފުޅުންގެ ތެރޭގައި ތިއްބެވި ކަމަށް ޕީޖީ ވިދާޅުވުމުން އެއީ ނުވާ ކަމެއްގެ ގޮތުގައި ދެކިގެން ސަރުކާރަށާއި މި މަޖިލީހަށް ވެސް ނުތިބެވޭނެ ކަމަށެވެ.\n"އަޅުގަނޑުމެން ޕާޓީތަކަކާ އެކު ކޯލިޝަން ސަރުކާރެއްގައި ތިބިއޭ ކިޔާފައި، ވެރިކަމުގައި ތިބިއޭ ކިޔާފައި މިއީ ދެން ނުވާ ކަމަކަށް ހަދައިގެން ނުތިބެވޭނެ، މިއަދުގެ ދައުލަތުގައި އެ ހިޔާނާތުގައި ޖެހިފައިވާ މީހަކު ތިބިއްޔާ އިންސާފުގެ ކުރިމައްޗަށް ގެނައުމަކީ އަޅުގަނޑުމެންގެ ޒިންމާއެއް،" އިވާ ވިދާޅުވި އެވެ.\nގަލޮޅު ދެކުނު ދާއިރާގެ މެމްބަރު މީކާއިލް އަހުމަދު ނަސީމް ވިދާޅުވީ މިދިޔަ ރިޔާސީ އިންތިހާބާއި ރައްޔިތުންގެ މަޖިލީހުގެ އިންތިހާބުގައި އެމްޑީޕީއަށް ރައްޔިތުންގެ އަޣުލަބިއްޔަތު ވޯޓު ދިނީ ތަރައްގީގެ ބިނާތަކެއް އެޅުމަކަށް ނޫން ކަމަށެވެ. ރައްޔިތުން ވޯޓު ދިނީ އިންސާފަށް ކަމާއި ސަރުކާރުގެ އެންމެ ބޮޑު ވައުދަކީ އިންތިގާލީ އަދާލަތު ގާއިމު ކުރުން ކަމަށް އޭނާ ވިދާޅުވި އެވެ.\nއިންސާފު ހޯދައި ދޭން ރާއްޖޭގައި އެންމެ ބޮޑަށް ވާކާލަތު ކުރި ޕާޓީއަކީ އެމްޑީޕީއަށް ވެފައި، އެ ޕާޓީ އިސްވެ ސަރުކާރުގައި އޮވެ އަދި މެޖޯރިޓީ އޮތް މަޖިލީހެއްގައި އެ މައްސަލަތައް ބެލުން ލަސްވަމުންދާތީ އެމްޑީޕީގެ މެމްބަރެއްގެ ހައިސިއްޔަތުން އެކަމާ ހިތާމަ ކުރައްވާ ކަމަށް ވެސް މީކާއިލް ވިދާޅުވި އެވެ.\nއިތުރު ލިޔުންތައް އެމްޑީޕީ ކެބިނެޓް ސަރުކާރު ރައްޔިތުންގެ މަޖިލިސް ކޮރަޕްޝަން މެމްބަރު އަލީ އާޒިމް އެމްއެމްޕީއާރުސީ ރާއްޖެ ކޮރަޕްޝަން އެމްއެމްޕީއާރްސީގެ ކޮރަޕްޝަން


ރައްކާތެރިކަމާއެކު ކުނި އުކާލުމާއި ކުނި ނައްތާލުމާއި ބެހޭ އުޞޫލު އާންމު ކުރުމާބެހޭ\nރައްކާތެރިކަމާއެކު ކުނި އުކާލުމާއި ކުނި ނައްތާލުމާއި ބެހޭ އުޞޫލު އާންމު ކުރުމާބެހޭ:\nދާންދޫގައި ރައްކާތެރިކަމާއެކު ކުނި އުކާލުމާއި ކުނި ނައްތާލުމާއި ބެހޭ އުޞޫލުގެ6ވަނަ މާއްދާގެ (ނ) އިސްލާހު ކުރުމަށްފަހު މިއިއުލާނާއެކު އާންމު ކުރެވިފައިވާ ވާހަކަ މައުލޫމާތައްޓަކައި ދަންނަވަމެވެ.\nއިސްލާހު ކުރެވުނު ގޮތް:\n(ނ) އަމިއްލަ އަށް ކުނި ކޮށްޓަށް ކުނި ގެންދިއުމަށް ބޭނުންވާ ފަރާތްތަކުން ކުނިކޮށްޓަށް ކުނި ގެންދެވޭނީ އެފަދަ ފަރާތްތައް ދާންދޫ ކައުންސިލްގެ އިދާރާގައި ރަޖިސްޓްރީ ވުމަށް ހުށަހަޅަންޖެހޭ އެނެސްކް 3ގައިވާ ފޯމް ފުރައި އަދި ދާންދޫ ކައުންސިލްގައި ރަޖިސްރީކޮށްގެންނެވެ. މި ގޮތަށް ރަޖިސްޓްރީވާ ފަރާތްތަކުން، ކޮންމެ މަހަކުވެސް އެފަރާތެއް މި ނިޒާމުގައި ރަޖިސްޓްރީ ކުރަންވާނެއެވެ. މިގޮތަށް ރަޖިސްޓްރީވާ ފަރާތްތަކުން ކޮންމެ މަހަކު ރަޖިސްޓްރީ ވުމަށް ފޯމް ހުށަހަޅާ އިރު އެ ފޯމާއި އެކު 100.00ރުފިޔާގެ ރަޖިސްޓްރީ ފީއެއް ދާންދޫ ކައުންސިލްގެ އިދާރާއަށް ދައްކަންވާނެއެވެ. އަދި މިގޮތަށް ރަޖިސްޓްރީ ވާ ފަރާތްތަކުން ހިނގާމަހުގެ ފުރަތަމަ3ދުވަހުގެ ތެރޭގައި ފޯމް ހުށަހަޅަންވާނެއެވެ.\n10 ޞަފަރު 1439\nރައްކާތެރިކަމާއެކު ކުނި އުކާލުމާއި ކުނި ނައްތާލުމާއި ބެހޭ އުޞޫލް-2017\n(ހ) މިއީ ޤާނޫނު ނަންބަރ 7/2010 (ދިވެހި ރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު)ގެ 151 ވަނަ މާއްދާއިން ކައުންސިލަށް ލިބިދޭ ބާރުގެ ދަށުން ހަދާފައިވާ ނަންބަރ: 2014/R-239ޤަވާޢިދުގެ 13ވަނަ މާއްދާއިން ބާރު ލިބިގެން އެޤަވާޢިދު ނަގަހައްޓާ ހިންގުމަށްޓަކާ ދާންދޫ ކައުންސިލުގެ3ވަނަ ދައުރުގެ 6ވަނަ ޢާންމު ޖަލްސާއިން ފާސްކޮށް ޢަމަލުކުމަށް ހަދާފައިވާ ރައްކާތެރިކަމާއެކު ކުނި އުކާލުމާއި ކުނި ނައްތާލުމާއި ބެހޭ އުޞޫލެވެ.\n(ށ) މިއުޞޫލުގައި ބަޔާން ވެގެންވާނީ މިނިޒާމުގެ ދަށުން އަމަލުކުރާނެ ޢާންމު އުޞޫލުތަކާއި، ރައްކާތެރި ކަމާއެކު ކުނި ނައްތާލާ ނިޒާމުގައި ބައިވެރިވާ ފަރާތްތަކާއި އަދި އެނިޒާމުގައި ބައިވެރި ނުވާ ފަރާތްތައް ޢަމަލުކުރަންވީ ގޮތުގެ އުޞޫލުތަކެވެ.\n(ނ) މި އުޞޫލަށް ޢަމަލު ކުރުމަށް ފެށުމާއެކު ކައުންސިލްގެ2ވަނަ ދައުރުގެ 48 ވަނަ ޢާންމު ޖަލްސާއިން ފާސްކޮށް ޢަމަލުކުމަށް ހަދާފައިވާ ކުނި އުކާލުމާއި ކުނި ނައްތާލުމާއި ބެހޭ އުޞޫލު 2015 ބާޠިލުވީއެވެ.\n2-ޢަމަލު ކުރަން ފަށާ ތާރީޚް:\nމި އުޞޫލަށް އަމަލުކުރަން ފަށާނީ، މި އުޞޫލު ގެޒެޓްގައި ޝާއިޢު ކުރާ ދުވަހުން ފެށިގެންނެވެ.\n3-މިނިޒާމުގެ ދަށުން އަމަލުކުރާނެ ޢާންމު އުޞޫލުތައް\nކުނި ކޮށްޓަށް ކުނި އެޅުމުގައި އަމަލުކުރަންޖެހޭ ގޮތް:3.1\n(ހ) ރަށުގައި އުފެދޭ އަދި އުފައްދާ އެންމެހާ ކުނިބުނިތައް އުކާލުމަށް އަދި ނައްތާލުމަށް ނުވަތަ ކުނި އަންދާލައިގެން ނައްތާލުމަށް ކުނި ޖަމާކުރާނީ ކައުންސިލް އިން ކުނިމެނޭޖްކުރުމަށް ކަނޑައަޅާފައިވާ ކުނި ކޮށްޓަށެވެ.\n(ށ) ކުނި ކޮށްޓަށް ކުނި އަޅަންވާނީ ތަފާތު ކުނިތައް އެޅުމަށް ނަންބޯޑު ޖަހައި ފާހަނގަކުރެވިފައިވާ ތަންތަނަށް އެއްބާވަތުގެ ކުންޏެވެ.\n(ނ) ކުނީގެ ގޮތުގައި ހިމެނޭ އެއްވެސް އެއްޗެއް މި މާއްދާގެ (ހ) ގައި ބަޔާންކޮށްފައިވާ ދާންދޫ ކުނިކޮށްޓަށް ނޫންތަނަކަށް އެއްވެސް ފަރާތަކުން އަޅައިގެން ނުވާނެއެވެ. މިއާ ޚިލާފަށް ދާންދޫ ކުނިކޮށްޓަށް ފިޔަވައި އެނޫންތަނަކަށް ކުނި އަޅައިފި ނަމަ ބެލެވޭނީ މި އުޞޫލާއި އަދި ދާންދޫގައި ކުނި އުކާލުމާއި ކުނި ނައްތާލުމާއި ބެހޭ ނަންބަރ: 2014/R-239ޤަޥާޢިދާ ޚިލާފުވީ ކަމަށެވެ.\n(ރ) ކުނި އެޅުމަށް ޚާއްޞަކުރެވި ކަނޑައެޅިފައިވާ ތަނަށް ކުނި ނާޅައި އެނޫންތަންތަނަކަށް އެއްވެސް ފަރާތަކުން ކުނި އަޅައިފި ނަމަ ނުވަތަ މި އުޞޫލާއި އަދި ޤަޥާޢިދުގައި މަނާކޮށްފައިވާ ކަމެއް ކޮށްފިނަމަ މި އުޞޫލާއި ޤަޥާޢިދާ ޚިލާފުވީކަމަށް ބަލައި އެފަރާތަކާއި މެދު ދާންދޫގައި ކުނި އުކާލުމާއި ކުނި ނައްތާލުމާއި ބެހޭ ނަންބަރ: 2014/R-239ޤަޥާޢިދާއި މި އުޞޫލުގެ ދަށުން ޤާނޫނީ ފިޔަވަޅު އެޅޭނެއެވެ.\nމި ނިޒާމުގައި ބައިވެރިވެވޭނެގ ގޮތްތަކާއި އަދި ފީނެގޭގޮތް: 3.2\n(ހ) މި ނިޒާމުގައި ބައިވެރި ވުމަށްޓަކައި، "ރައްކާތެރި ކަމާއެކު ކުނި ނައްތާލުމުގެ ނިޒާމުގައި ބައިވެރިވުމަށް އެނެކްސް 2ގައިވާ ފޯމް ފުރުމަށް ފަހު ކައުންސިލް އިދާރާއަށް ހުށަހަޅަންވާނެއެވެ.\n(ށ) މިނިޒާމުގައި ބައިވެރިވާ ފަރާތްތަކުން "ކުނި އުކާލުމާއި ކުނި ނައްތާލުމުގެ ވެވޭ އުޞޫލީ އެއްބަސްވުމުގައި" ސޮއިކުރަންވާނެއެވެ.\n(ނ) މި ނިޒާމުގައި ބައިވެރިވާ ފަރާތްތަކުން ތިރީގައި މިދަންނާ ފީ މަހުގެ ފީގެ ގޮތުގައި ދާންދޫ ކައުންސިލްގެ އިދާރާއަށް ދައްކަންވާނެއެވެ.\n1- މީހުން ދިރި އުޅޭ ކޮންމެ ގޭބިސީއަކުން -/150ރުފިޔާގެ މަހުފީ\n2- ސަރުކާގެ ޢިމާރާތަކުން -/250ރުފިޔާގެ މަހުފީ\n3- ވިޔަފާރި ފިހާރަތަކުން -/200ރުފިޔާގެ މަހުފީ\n5- ކެފޭ / ރެސްޓޯރެންޓް ތަކުން -/200ރުފިޔާގެ މަހުފީ\n(ރ) މި ނިޒާމުގައި ބައިވެރިވާ ފަރާތްތަކުން ދާންދޫ ކައުންސިލްގެ އިދާރާއަށް ފީ ދައްކަންވާނީ ކުރިއަށް އޮންނަ މަހުގެ ފީ ހިނގަމުންދާ ކޮންމެ މީލާދީ މަހެއް ފުރަތަމަ 10 ދުވަހުގެ ކުރިންނެވެ.\n(ބ) މިނިޒާމުގައި ބައިވެރިވާ ކޮންމެ ފަރާތަކަށްވެސް ފީކާޑެއް ދާންދޫ ކައުންސިލް ދޫކޮށްފައި އޮންނާނެއެވެ. ފީދައްކަން އަންނައިރު ފީކާޑު ގެންނަންވާނެއެވެ. ފީ ދެއްކުމަށްފަހު ކޮންމެ ފަރާތަކަށްވެސް ފައިސާ ބަލައިގެންފައި ދޫކުރާ ރަސީދު ދާންދޫ ކައުންސިލް އިން ދޫކޮށް ފީކާޑުގައި ފީ ދެއްކި މަހާއި ދިމާލުގައި ދާންދޫ ކައުންސިލްގެ ސިއްކަ ޖަހައި ސޮއިކުރާނެއެވެ.\n(ޅ) މި ނިޒާމުގައި ބައިވެރިވާ ފަރާތްތަކުން އެއްބަސްވުމާއި އެއްގޮތަށް ފީ ނުދައްކާނަމަ އަންނަނިވި އުޞޫލުން އެ ފަރާތެއް ޖޫރިމާނާ ކުރެވޭނެއެވެ.\n1- މީހުން ދިރި އުޅޭ ކޮންމެ ގޭބިސީއަކުން -/150ރުފިޔާގެ މަހުފީ – މި ބައިން ޖޫރިމާނާ ކުރެވޭނީ ކަނޑައެޅިފައިވާ މުއްދަތަށްވުރެ އިތުރަށް ފީނުދައްކައިދާ ކޮންމެ ދުވަހަކަށް ފީގެ %2 ގެ ރޭޓުންނެވެ.\n2- ސަރުކާގެ ޢިމާރާތަކުން -/250ރުފިޔާގެ މަހުފީ – މި ބައިން ޖޫރިމާނާ ކުރެވޭނީ ކަނޑައެޅިފައިވާ މުއްދަތަށްވުރެ އިތުރަށް ފީނުދައްކައިދާ ކޮންމެ ދުވަހަކަށް ފީގެ %2 ގެ ރޭޓުންނެވެ.\n3- ވިޔަފާރި ފިހާރަތަކުން -/200ރުފިޔާގެ މަހުފީ – މި ބައިން ޖޫރިމާނާ ކުރެވޭނީ ކަނޑައެޅިފައިވާ މުއްދަތަށްވުރެ އިތުރަށް ފީނުދައްކައިދާ ކޮންމެ ދުވަހަކަށް ފީގެ %2 ގެ ރޭޓުންނެވެ.\n4- ކެފޭ / ރެސްޓޯރެންޓް ތަކުން -/200ރުފިޔާގެ މަހުފީ – މި ބައިން ޖޫރިމާނާ ކުރެވޭނީ ކަނޑައެޅިފައިވާ މުއްދަތަށްވުރެ އިތުރަށް ފީނުދައްކައިދާ ކޮންމެ ދުވަހަކަށް ފީގެ %2 ގެ ރޭޓުންނެވެ.\n(ކ) ފީ ދެއްކުން ލަސްވެ ޖޫރިމާނާ ވެފައިވާ ފަރާތްތަކުން ދާންދޫ ކައުންސިލްގެ އިދާރާއިން ފީ ބަލައިގަންނާނީ ވެފައިވާ ޖޫރިމާނާ ފައިސާ އެކުގައެވެ.\n(އ) ކުނި ނެގުމަށް ދާން ހަމަޖެހިފައިވާ ގަޑިއަކީ، ހުކުރު ދުވަސް ފިޔަވައި ކޮންމެ ދުވަހަކު ހެނދު 8:00 އިން ފެށިގެން ހަވީރު 14:00 އާއި ދެމެދުއެވެ.\n(ވ) އުކާލުމަށް ބޭނުންވާ ކުނި ހުންނަންވާނީ ގޯތިން ކަނޑައަޅާ ދޮރޯއްޓެއްގެ ކައިރީގައި ގޯތި ތެރޭގައި ފަސޭހައިން ނެގޭގޮތަށް، ފަތްކުނި، ދަނގަޑު، ޕްލާސްޓިކް، ބިއްލޫރި، އަޅިއާއި ބާކީ، ނެޕީ، އިލެކްޓްރޯނިކް ކުނި، އަދި ޑަސްބިން (ކާބޯ ތަކެއްޗާއި، ކުނިވާ ޒާތުގެ ކުނި) ވަކިވަކީން އެއްޗިއްސަށް އަޅައި ބަންދު ކުރެވި ފަސޭހައިން އުފުލައި ގެންގުޅެވޭ ގޮތަށް ބެހެއްޓިފައެވެ.\n(މ) މި މާއްދާގެ (ވ) ގައި ބަޔާންކޮށްފައިވާ ގޮތަށްކުނި ވަކިވަކިން ބެހެއްޓިފައި ނެތް ނަމަ އެދުވަހަކު އެގެއަކުން ކުނި އުކާ ނުލެވޭނެއެވެ. ދެން އެގެއަކުން ކުނި އުކާލެވޭނީ މި މާއްދާގެ (ވ) ގައިވާ ގޮތަށް ކުނި ވަކިކޮށް އެކަން އިސްލާޙު ކުރުމުން ޖެހިގެން އަންނަ ދުވަހުއެވެ.\n(ފ) ޚާއްޞަ ޙާލަތުގައި އުފެދޭ ކުނިބުނިތައް އުކާލެވޭނީ ދަތުރަކަށް -/50ރުފިޔާ ދާންދޫ ކައުންސިލްގެ އިދާރާއަށް ދެއްކުމުންނެވެ. (ޚާއްޞަ ޙާލަތްކަމަށް ބުނެފައި އެވަނީ މި މައްދާގެ (ވ) ގައި ބަޔާންކޮށްފައިވާ ކުނި ފިޔަވައި އެނޫން ކުނިތަކަށެވެ.)\n(ދ) ރަށުގައި ކުރިއަށްދާ އެކި އެކި ޕްރޮޖެކްޓްތަކުގެ ދަށުން ކުރާމަސައްކަތުގެ ތެރެއިން އުފެދޭ ކުނިބުނިތައް އުކާލަންވާނީވެސް މި އުޞޫލުގެ ދަށުންނެވެ. މިގޮތުން މިފަދަ ދަތުރުތައް ކުރާނީ ދަތުރަކަށް -/50ރުފިޔާ ދާންދޫ ކައުންސިލްގެ އިދާރާއަށް ދެއްކުމުންނެވެ.\n4- ކުނި އެންދުން:\n(ހ) އެއްވެސް މީހަކަށް ދޫކޮށްފައިވާ ގޮވައްޗެއްގެ ތެރޭގައި ނުވަތަ ބަންޑާރަ ބިމެއްގައި ވިޔަސް ކުނި އަންދާނަމަ ކުނިއަންދަންވާނީ އެކަން ކުރުމުގެ ކުރިން ކައުންސިލަށް ލިޔެ ލިޔުމަކުން ހުއްދަ ހޯދައިގެން އެހެންމީހުންނަށް ދަތިނުފޯރާ ގޮތެއްގެ މަތީންނެވެ.\n(ށ) ގޭސް ރައްކާކުރެވިފައިވާ ތަކެއްޗާއި، ޕްލާސްޓިކް އަދި ފައިބަރ ފަދަ ތަކެއްޗާއި އެ އެއްޗެއް އެންދުމުގެ ސަބަބުން ނުބައިވަހެއް ދުވާފާނެތަކެތި، ޞިއްޙީގޮތުން ގެއްލުން ލިބިދާނެފަދަ ތަކެތި އަމިއްލަ ގޯތީގައި އެންދުމަކީ މަނާކަމަކަށްވާތީ މިފަދަ ތަކެތި ގޯތީގައި އެންދުމަށް ދާންދޫ ކައުންސިލުން އެއްވެސް ފަރާތަކަށް ހުއްދަ ނުކުރެވޭނެއެވެ.\n(ނ) މި މާއްދާގެ (ހ) އަދި (ށ) އާއި ޚިލާފުވާ ފަރާތްތަކާމެދު، މި އުޞޫލާ އަދި ޤަވާޢިދާއި ޚިލާފުވީ ކަމަށް ބަލައި އެފަރާތަކާއި މެދު ދާންދޫގައި ކުނި އުކާލުމާއި ކުނި ނައްތާލުމާއި ބެހޭ ނަންބަރ: 2014/R-239ޤަޥާޢިދާއި އަދި މި އުޞޫލުގެ ދަށުންޤާނޫނީ ފިޔަވަޅު އެޅޭނެއެވެ.\n5- މި އުޞޫލާއި ޚިލާފުވުމުން އަޅާނެ ފިޔަވަޅު:\n(ހ) މި އުޞޫލާއި ޚިލާފު ވުމުން ފުރަތަމަ ފަހަރަށް އެފަރާތެއް ޙާޒިރުކޮށް އެކަމާބެހޭ ސުވާލުތައްކޮށް އިޢުތިރާފް ވާނަމަ ނުވަތަ ދެ ފަރާތެއްގެ ހެކިބަސް އެކަމަކަށް ލިބިފައިވާނަމަ އެފަރާތަކަށް މި އުޞޫލާއި ޚިލާފަށް ޢަމަލުނުކުރުމަށް ފޮތުގައިލިޔެ ނަޞީޙަތްދިނުމާއެކު އެމީހަކު އެކުރިކަމެއް ރަނގަޅު ކުރުމަށް އެންގޭނެއެވެ.\n(ށ) މި އުޞޫލާއި އަދި ދާންދޫގައި ކުނި އުކާލުމާއި ކުނި ނައްތާލުމާއި ބެހޭ ޤަޥާޢިދާ ޚީލާފުވާ ފަރާތްތަކަށް ފުރަތަމަ ފަހަރަށް ނަޞީޙަތްދީ ރަނގަޅުކުރުމަށް އަންގާކަމެއް ރަނގަޅު ނުކޮށްފިނަމަ ދާންދޫގައި ކުނި އުކާލުމާއި ކުނި ނައްތާލުމާއި ބެހޭ ނަންބަރ: 2014/R-239ޤަޥާޢިދުގެ ދަށުން މި އުޞޫލާއި ޤަޥާއިދުގައި ކަނޑައެޅިފައިވާ ކަންކަމަށް ކަނޑައެޅިފައިވާ މިންވަރަށް ޤާނޫނީފިޔަވަޅު އަޅައި އެފަރާތެއް މި އުޞޫލުގައިވާ ގޮތުގެ މަތީން ޖުރިމަނާ ކުރެވޭނެއެވެ.\n(ނ) މިގޮތުން މި އުޞޫލާއި ޚީލާފުވާ ފަރާތްތަކަށް ފުރަތަމަ ފަހަރަށް ނަޞީޙަތްދީ އެކުރިކުށް އިސްލާޙު ނުކޮށް ދެވަނަ ފަހަރަށް ކުށް ތަކުރާރުކޮށްފި ނަމަ އެފަރާތެއް -/500ރ (ފަސްސަތޭކަ ރުފިޔާ) އިން ޖޫރިމަނާ ކުރެވޭނެއެވެ.\n(ރ)3ވަނަ ފަހަރަށް ކުށް ތަކުރާރު ކޮށްފި ނަމަ އެފަރާތެއް -/1500ރ (ފަނަސަތޭކަ ރުފިޔާ) އިން ޖޫރިމަނާ ކުރެވޭނެއެވެ.\n(ބ)4ވަނަ ފަހަރަށް ކުށް ތަކުރާރު ކޮށްފި ނަމަ އެފަރާތެއް -/4000ރ (ހަތަރުހާސް ރުފިޔާ) އިން ޖޫރިމަނާ ކުރެވޭނެއެވެ.\n(ޅ)4ފަހަރަށްވުރެ އިތުރަށް ކުށްތަކުރާރު ކުރާ ކޮންމެ ފަހަރަކު އެފަރާތެއް -/5000ރ (ފަސްހާސް ރުފިޔާ) އިން ޖޫރިމަނާ ކުރެވޭނެއެވެ.\n(ކ) މި އުޞޫލާއި އަދި ޤަޥާޢިދާ ޚިލާފުވާ ފަރާތްތަކަށް އެކަމެއް ރަނގަޅުކުރުމަށް އަންގާ އެއްވެސް ކަމެއް އެފަރާތަކުން ނުކޮށް ކައުންސިލުން ރަނގަޅު ކުރަން ޖެހިއްޖެނަމަ އެކަމަކަށް ދިޔަ ޚަރަދެއް މި އުޞޫލާއި ޚިލާފުވީ ފަރާތުން ކައުންސިލަށް ދައްކަންވާނެއެވެ.\n6- ރައްކާތެރިކަމާއެކު ދާންދޫގައި ކުނިނައްތާލާ ނިޒާމުގައި އަމިއްލަ އަށް ކުނި ކޮށްޓަށް ކުނި ގެންދިއުމަށް ބޭނުންވާ ފަރާތްތަކުން ޢަމަލު ކުރަންވީ ގޮތުގެ އުޞޫލު:\n(ހ) މި ނިޒާމުގައި އަމިއްލަ އަށް ކުނި ކޮށްޓަށް ކުނި ގެންދިއުމަށް ބޭނުންވާ ފަރާތްތަކުން ކުނި ކޮށްޓަށް ކުނި ގެންދެވޭނީ ހުކުރު ދުވަސް ފިޔަވައި ކޮންމެ ދުވަހެއްގެ 8:00އިން 14:00 އާއި ދެމެދުއެވެ.\n(ށ) އަމިއްލަ އަށް ކުނި ކޮށްޓަށް ކުނި ގެންދިއުމަށް ބޭނުންވާ ފަރާތްތަކުން ގެންދާ ކުނި އަޅަންވާނީ ތަފާތު ކުނިތައް އެޅުމަށް ކުނިކޮށީގައި ނަންބޯޑު ޖަހައި ފާހަނގަކުރެވިފައިވާ ތަންތަނަށް އެއްބާވަތުގެ ކުންޏެވެ.\n(ރ) މި ގޮތަށް ޢަމަލު ނުކުރާ ފަރާތްތަކާއި އަދި ކުނި ކޮށްޓަށް ނޫންގޮތްގޮތަށް ރަށުގެ އެތަން މިތަނަށް ކުނި އުކާ ފަރާތްތަކާއި މެދު ޢަމަލު ކުރެވޭނީ، މި އުޞޫލުގެ 5ވަނަ މާއްދާގެ (ނ)، (ރ)، (ބ)، (ޅ) އަދި (ކ) އާއި އެއްގޮތަށް އެ އަކުރުތަކުގެ ދަށުންނެވެ.\n7- ޖޫރިމަނާ ފައިސާ ބަލައިގަތުން:\n(ހ) މި އުޞޫލާއި އަދި ދާންދޫގައި ކުނި އުކާލުމާއި ކުނި ނައްތާލުމާއި ބެހޭ ނަންބަރ: 2014/R-239 ޤަޥާޢިދާއި ޚިލާފުވެގެން ނެގޭ އެންމެހާ ޖޫރިމަނާފައިސާ ދައްކާނީ ދާންދޫ ކައުންސިލްގެ އިދާރާއަށެވެ. ޖޫރިމަނާ ފައިސާ ދާންދޫ ކައުންސިލްގެ އިދާރާއަށް ދެއްކުމަށް ފަހު ފައިސާ ބަލައިގަތް ކަމުގެ ރަސީދު އެމީހަކު ލިބިގަންނަންވާނެއެވެ.\n(ށ) ޖޫރިމަނާ ކުރެވޭ ފަރާތްތަކަށް ޖޫރިމަނާ ފައިސާ ދެއްކުމަށް ދެވޭނެ މުއްދަތަކީ ޖޫރިމަނާ ކުރާ ދުވަހުން ފެށިގެން ރަސްމީ 7ދުވަހެވެ.\n(ނ) އެއްވެސް ފަރާތަކަށް، ޖޫރިމަނާ ކޮށް ޗިޓު ހަވާލުކޮށްފި ނަމަ ޖޫރިމަނާ ކުރިފަރާތަށް ޖޫރިމަނާ ޗިޓުގެ އަސްލު ހަވާލުކުރުމަށް ފަހު ޗިޓުގެ 1 ކޮޕީ ދާންދޫ ކައުންސިލްގެ އިދާރާގެ ފައިސާ އާއި ބެހޭ ބަޔަށް ހަވާލުކުރަން ވާނެއެވެ. އަދި އަނެއްކޮޕީ ދާންދޫ ކައުންސިލްގެ އިދާރާގެ އިކޮނޮމިކް ސޯޝަލް އެންޑް މުނިސިޕަލް ސަރވިސް ޔުނިޓުގައި އޮންނަންވާނެއެވެ.\n8- ޝަރީޢަތުން ބަދަލު ހޯދުން:\nމި އުޞޫލާއި ޤަޥާޢިދާއި ޚިލާފުވެގެން ޖޫރިމަނާ ޗިޓް ލިބިފައިވާ ފަރާތްތަކުން ކައުންސިލަށް ދައްކަންޖެހޭ ޖޫރިމަނާ ފައިސާ، އެއްވެސް ޙާލަތެއްގައި ކަނޑައެޅޭ މުއްދަތުގެ ތެރޭގައި ނުދައްކައިފިނަމަ އެފަދަ ފަރާތްތަކާއި މެދު ކޯޓްގައި ދައުވާކޮށްގެން އެ ފައިސާ ދާންދޫ ކައުންސިލުން އެފަރާތްތަކުން އެއްފަހަރާ ހޯދޭނެއެވެ.\n9- މި އުޞޫލާއި އެއްގޮތަށް ޢަމަލުކުރުން:\nދާންދޫ ކައުންސިލުން ފާސްކޮށްގެން އިތުރު ވަކިގޮތެއް ނާންގާހާ ހިނދަކު ނުވަތަ މި އުޞޫލު ބާޠިލު ނުކުރާހާ ހިނދަކު މި އުޞޫލާއި އެއްގޮތަށް ދާންދޫގައި ކުނި އުކާލުމާއި ކުނި ނައްތާލުމާއި ބެހޭ ކަންކަން ކުރުވައި މި އުޞޫލާއި ޤަވާޢިދު ތަންފީޒް ކޮށް ނަގަހައްޓައި ހިންގަމުން ގެންދިއުން ދާންދޫގައި ކުނި އުކާލުމާއި ކުނި ނައްތާލުމާއި ބެހޭ ނަންބަރ: 2014/R-239 ޤަޥާޢިދުގެ ދަށުންދާންދޫ ކައުންސިލުގެ މައްޗަށް ލާޒިމުކުރެއެވެ.\n10- އުޞޫލަށް ބަދަލު ގެނައުން:\nމި އުޞޫލަށް ބަދަލު ގެނެވޭނީ ދާންދޫ ކައުންސިލުން ކަނޑައަޅާ ޤަވާޢިދު ކޮމިޓީ އިން ދިރާސާކޮށް ގެންނަންޖެހޭ ބަދަލެއް ދާންދޫ ކައުންސިލްގެ އާންމު ޖަލްސާއަކަށް ހުށަހަޅައި، ޖަލްސާގައި ބައިވެރިވި މެމްބަރުންގެ އަޣްލަބިއްޔަތުން ފާސްކޮށްގެންނެވެ.


ރާއްޖޭގައި އުފެދޭ ކުނީގެ އެއް ޕަސެންޓަކީ ޕްލާސްޓިކް ފުޅި: ރިޕޯޓް – Ubufili\nComments Off on ރާއްޖޭގައި އުފެދޭ ކުނީގެ އެއް ޕަސެންޓަކީ ޕްލާސްޓިކް ފުޅި: ރިޕޯޓް\nރާއްޖޭގައި އުފެދޭ ކުނީގެ އެއް ޕަސެންޓަކީ ޕްލާސްޓިކް ފުޅި: ރިޕޯޓް\nރާއްޖޭގައި އުފެދޭ ކުނީގެ އެއް ޕަސެންޓަކީ ޕްލާސްޓިކް ފުޅި ކަމަށް މޯލްޑިވްސް އޯޝަންސް ޕްލާސްޓިކް އެލަޔަންސް (މޯޕާ) އާއި އެންއައިޖީ ކެޕިޓަލް ކޮންސަލްޓަންސީ ފާމް ގުޅިގެން ތައްޔާރުކުރި ރިޕޯޓެއްގައި ބުނެފި އެވެ.\nވާޗުއަލްކޮށް އިއްޔެ ބޭއްވި އިވެންޓްގައި ލޯންޗްކުރި “ޕްލާސްޓިކް ފުޅި ބޭނުންކުރުމުން ރާއްޖެއަށް ކުރާ އިޖްތިމާއީ އަދި އިގްތިސާދީ އަސަރު ދެނެގަތުން” ރިޕޯޓުގައި ވަނީ ޕްލާސްޓިކް ފުޅީގެ ނުރައްކާ ބޮޑުވެފައި ވާތީ އެ ރިސައިކަލް ކުރެވޭނެ ނިޒާމެއް ހަމަޖައްސަންޖެހޭ ކަމަށް ވެސް ބުނެފަ އެވެ.\nއެންއައިޖީ ކެޕިޓަލްގެ ސީއީއޯ އަހުމަދު ނަސީރު އާއި މޯޕާގެ ރައީސް އަދި ކުރީގެ އެންވަޔަރަމެންޓް މިނިސްޓަރު ތޯރިގް އިބްރާހިމް އިއްޔެ ހުލާސާކޮށް ހުށަހަޅައިދެއްވި ރިޕޯޓް މިހާރު ވަނީ އެތަނުގެ ވެބްސައިޓްގައި ޝާއިއުކޮށްފަ އެވެ.\nމި ރިޕޯޓުގެ މައިގަނޑު މަގުސަދަކީ ރާއްޖޭގައި ޕްލާސްޓިކް ބޭނުންކުރާ މިންވަރާއި އެ ނައްތާލަނީ ކިހިނެއްކަން ދެނެގަތުމެވެ. ގޭބިސީތަކުން ޕްލާސްޓިކް ބޭނުންކުރާ މިންވަރު ބަލަން އެންއައިޖީ ކެޕިޓަލް އިން ކުރިއަށް ގެންދިޔަ ގައުމީ ފެންވަރުގެ ދިރާސާއަކުން އެނގުނީ، ރާއްޖެ އިން އުފައްދާ 12 ޕަސެންޓުގެ ކުންޏަކީ ޕްލާސްޓިކް ކަމެވެ. އަދި ޖުމްލަ ކުނީގެ އެއް ޕަސެންޓަކީ ޕްލާސްޓިކް ފުޅި އޭގައިވެ އެވެ.\nރާއްޖޭގެ ގޭބިސީތަކުން 45 ޕަސެންޓަކީ އިސްކުރު ފެން ބޭނުންކުރުމުގެ ބަދަލުގައި ޕްލާސްޓިކް ފުޅީގައި ހުންނަ ބޯފެން ބޭނުންކުރާ ގެތަކެވެ. މާލޭގައި އުޅޭ 78 ޕަސެންޓު މީހުން ބޭނުންކުރަނީ ޕްލާސްޓިކް ފުޅީގައި ހުންނަ ފެނެވެ. އެއީ ގުދްރަތީ ސާފު ބޯފެން ލިބެން ދަތިވުމާއި ސަޕްލައި ފެނުގެ ރަހަ ކަމުނުދާތީ އާއި އެ ފެނުގެ ރައްކާތެރިކަމަށް އިތުބާރުނުކުރާތީ ކަމަށް ވެސް މި ރިޕޯޓުގައިވެ އެވެ.\nދެން އެންމެ ގިނައިން ޕްލާސްޓިކް ފުޅި ބޭނުންކުރަނީ ރެސްޓޯރަންޓްތަކާއި ކެފޭތަކުންނެވެ.\nޕްލާސްޓިކް ފުޅި އަކީ ފަސޭހައިން ރިސައިކަލްކުރެވޭ ގޮތަށް އުފައްދާ އެއްޗެއް ކަމަށް 87 ޕަސެންޓު މީހުންނަށް އެނގޭ ކަމަށް މި ރިޕޯޓުގައި ވެ އެވެ. ނަމަވެސް ކުނި ވަކިކުރުމުގައި ފަސޭހަ ގޮތެއް ނެތުމުން ރިސައިކަލްކުރަން ރާއްޖޭގައި އުނދަގޫ ކަމަށް 59 ޕަސެންޓް މީހުން ބުނެފައިވެ އެވެ.\nޕްލާސްޓިކް ރިސައިކަލް ކުރަން މި ރިޕޯޓުގައި ހުށަހަޅާފައި ވަނީ، އެ ޒިންމާ ކޮންސިއުމަރުންގެ ކިބައިން ނެގުމަށް ފަހު އެ އުފައްދާ ކުންފުނިތަކާ ހަވާލުކުރެވޭނެ އުސޫލެއް ތައާރަފްކުރުމަށް ފަހު އެވެ. އަދި ޕްލާސްޓިކް އެއްކޮށް، ބޭރަށް ރިސައިކަލް ކުރަން ފޮނުވޭނެ އިންތިޒާމް ހަމަޖައްސަން ވެސް ބުނެފައިވެ އެވެ. އަދި ރާއްޖޭގައި ރިސައިކަލްކުރެވޭ ގޮތް މުސްތަގްބަލުގައި ހެދުން މުހިއްމު ކަމަށާއި ސަޕްލައި ފެނަށް އާންމުންކުރާ އިތުބާރު އިތުރުކުރަން މަސައްކަތްކުރަން ވެސް ބުނެފައިވެ އެވެ.\nރިޕޯޓުގައިވާ ހުށަހެޅުންތައް ހިއްސާކުރެއްވުމަށް ފަހު ތޯރިގް ވިދާޅުވީ ސަރުކާރުގެ ސިޔާސަތުތައް އެކުލަވާލާ އިރު އާއި ކުނި މެނޭޖްކުރުމުގެ ކަންކަން ނިންމާއިރު މި ދިރާސާ އިން ފާހަހަގަކުރެވިފައިވާ ކަންކަމަށް ސަމާލުކަން ދޭނެ ކަމަށް އުންމީދުކުރައްވާ ކަމަށެވެ.\nޝަހުބާންގެ މައްސަލަ މިނިވަން މުއައްސަސާތަކާ ބެހޭ ކޮމެޓީ އަށް\nby Jazeera News\nވ. ތިނަަދޫގައި މިސްކިތެއް އަޅަން ތިން މީހަކު ޝައުގުވެރިވެއްޖެ\nއެމްއެމްސީ ރައީސް ޝަހުބާންގެ މައްސަލަ އެންމެ ފަހުން މަޖިލީހުގެ ކޮމެޓީއަށް\nComments Off on ކޮވިޑް-19 ޖެހިގެން އިތުރު މީހަކު މަރުވެއްޖެ\nކޮވިޑް-19 ޖެހިގެން އިތުރު މީހަކު މަރ� ...\nComments Off on ފެނުގެ ވަސީލަތް ރައްކާތެރިކުރަން ބޮޑެތި ކަންކަން ހިމަނައި، ގަވައިދު އިސްލާހުކޮށްފި\nފެނުގެ ވަސީލަތް ރައްކާތެރިކުރަން ބ� ...\nComments Off on ކޮޕީ ރަޝީދުގެ ހަނދާނުގައި ތަޢުބީނުގެ ޖަލްސާއެއް ބާއްވަައިފި\nކޮޕީ ރަޝީދުގެ ހަނދާނުގައި ތަޢުބީނު� ...\nComments Off on އިމްތިހާނަށް ތައްޔާރުވާން ހިތްވަރު ހޯދީ ސުޝްމީތާގެ އިންސްޓަގްރާމް ފޮޓޯތަކުން\nއިމްތިހާނަށް ތައްޔާރުވާން ހިތްވަރު ...\nComments Off on އެމްޑީޕީ ރިޔާސީ ޕްރައިމަރީ ބޭއްވުމާ މެދު ގޮތް ނިންމާ ގައުމީ މަޖިލިސް ފަށައިފި\nއެމްޑީޕީ ރިޔާސީ ޕްރައިމަރީ ބޭއްވުމ� ...\nComments Off on ބޭލްއާ މެދު ގޮތެއް ނިންމާނީ ރެއާލުން: މޮރީނިއޯ\nބޭލްއާ މެދު ގޮތެއް ނިންމާނީ ރެއާލުނ ...\nComments Off on ގާސިމްއާ އެއްބަސްވުން ނުހެދި ނަމަ މަޖިލީހުގެ މެޖޯރިޓީ ލިބުނީސް: ޔާމީން\nގާސިމްއާ އެއްބަސްވުން ނުހެދި ނަމަ މ ...\nComments Off on ފިޔަވަތި މައްސަލަ: މީޑިއާއިން އަމަލުކުރި ގޮތުން މައްސަލަ ބަލަން އެމްއެމްސީ އަށް ފޮނުވަނީ\nފިޔަވަތި މައްސަލަ: މީޑިއާއިން އަމަލ ...\nComments Off on ހުވަފެނުގަ ރަސޫލް ޞޢޥ, ފެނުމާ ހުވަފެން ޞައްހަކަން ޔަޤީންކުރާނެ މަގު-\nހުވަފެނުގަ ރަސޫލް ޞޢޥ, ފެނުމާ ހުވަފ� ...\nComments Off on ބޭރުގެ ބޯޓުތަކުން ރާއްޖޭގައި ދާ އަޅާތީ ހުށަހެޅި މައްސަލަ ބޭރުކޮށްލައިފި\nބޭރުގެ ބޯޓުތަކުން ރާއްޖޭގައި ދާ އަޅ ...\nComments Off on މަރުގެ ތުންފަތް މަތީ އޮވެ ޝިއާރު ބުނި ބަސް ގަބޫލު ނުކުރި، ދައުވާ ކުރި މީހުން ސަލާމަތްވެއްޖެ\nމަރުގެ ތުންފަތް މަތީ އޮވެ ޝިއާރު ބު� ...\nComments Off on ބިންތަކުގެ މިލްކުވެރިކަން ކައުންސިލްތަކަށް ދިނުމަށް ފާސްކޮށްފި\nބިންތަކުގެ މިލްކުވެރިކަން ކައުންސި ...


ރައީސް ޔާމީނަށް ފުރުސަތު ގެއްލިއްޖެނަމަ، ވަހީދު ރިޔާސީ އިންތިހާބަށް ވާދަކުރަން ތައްޔާރު! | Sangu News\nރައީސް ޔާމީނަށް ފުރުސަތު ގެއްލިއްޖެނަމަ، ވަހީދު ރިޔާސީ އިންތިހާބަށް ވާދަކުރަން ތައްޔާރު!\n28 ފެބްރުއަރީ 2021 - 11:32\nއިދިކޮޅުން މާލޭގައި ބޭއްވި އިހުތިޖާޖެއްގެ ތެރެއިން ޑރ. ވަހީދު/ ފޮޓޯ: އަަވަސް\nމަނީލޯންޑްރިންގެ ކުށުގައި ފަސް އަހަރުގެ ޖަލުހުކުމެއް ތަންފީޒު ކުރައްވަމުން ގެންދަވާ، ކުރީގެ ރައީސް އަބްދުﷲ ޔާމީން އަބްދުލްގައްޔޫމަށް ކުރިޔަށް އޮތް ރިޔާސީ އިންތިހާބުގައި ވާދަކުރުމުގެ ފުރުސަތު ގެއްލިއްޖެނަމަ ގައުމަށް ހިދުމަތް ކުރުމަށް ތައްޔާރަށް ހުންނެވިކަމަށް ރައީސް މުހައްމަދު ނަޝީދުގެ ވެރިކަން ބަދަލުވެ، ދޮޅު އަހަރު ދުވަހަށް ވެރިކަން ކުރެއްވި ޑރ. މުހައްމަދު ވަހީދު ހަސަންމަނިކު ވިދާޅުވެއްޖެއެވެ.\nދިވެހިރާއްޖޭގެ އަޑުން ގެނެސްދޭ "އަހާށޭ ބުނާނަން" ޕްރޮގްރާމުގައި އާއްމުންގެ ފަރާތަކުން ފޮނުވި ސުވާލަކަށް، ޑރ. ވަހީދު ވިދާޅުވީ ރާއްޖޭގެ ސިޔާސީ މަޝްރަހު އޮތީ އެހާ ރަނގަޅު ހާލަތެއްގައި ނޫން ކަމަށެވެ. އަދި މަނީ ލޯންޑްރިންގެ ކުށުގައި ފަސް އަހަރުގެ ޖަލު ހުކުމެއް ރައީސް ޔާމީނަށް އިއްވާ އިތުރު، ޝަރީއަތްތަކެއް ކުރިޔަށް ދަނީ އިންސާފުން ނޫން ކަމަށް ޑރ. ވަހީދު ވިދާޅުވިއެވެ. ސިޔާސީ ކަންކަތައް "މާދަމާ ވެސް އެހެން ގޮތަކަށް ފުރޮޅިގެން" ހިނގައިދާނެ ކަމަށާއި، ފެންނަން އޮތް ހަގީގަތަކީ ރައީސް ޔާމީނަށް ކުރެވެނީ ސިޔާސީ ދައުވާތަކެއްކަން ކަމަށް ޑރ. ވަހީދު ވިދާޅުވިއެވެ.\n2023 ވަނަ އަހަރުގެ ރިޔާސީ އިންތިހާބަށް ވާދަ ކުރުމުގެ ފުރުސަތު ރައީސް ޔާމީނަށް ގެއްލިއްޖެ ހާލަތެއްގައި، އިންތިހާބަށް ވާދަކޮށްފާނަންތޯ ސުވާލު ކުރުމުން ޑރ. ވަހީދު ވިދާޅުވީ އެއީ ޕީޕީއެމް، ޕީއެންސީގެ ނިންމުމެއް ކަމަށެވެ. އަދި ރައީސް ޔާމީނަށް އިންތިހާބަށް ކުރިމަތިނުލެވޭ ހާލަތެއްގައި، ޕްރޮގްރެސިވް ކޯލިޝަނުން ޕްރައިމެރީއެއް ބާއްވާނެކަމަށް ޑރ. ވަހީދު ވިދާޅުވިއެވެ.\n"އަޅުގަނޑު ގަބޫލު ކުރާގޮތުން ރައީސް ޔާމީނަށް ކުރިމަތިނުލެވޭފަދަ ހާލަތެއް ދިމާވެއްޖެނަމަ ޕާޓީގެ ފަރާތުން ޕަރައިމެރީއެއް ބާއްވަވާނެ. އޭރުން ދެން އެނގޭނީ." ޑރ. ވަހީދު\nޑރ. ވަހީދު ވިދާޅުވީ ޕްރައިމެރީއަށް ނިކުތުމާއި މެދު ބަހެއް ބުނަން އަދި މާ އަވަސް ކަމަށާއި، ގައުމަށް ހިދުމަތް ކުރުމަށް އަބަދުވެސް ތައްޔާރަށް ހުންނަވާނެ ކަމަށެވެ.\n"ރައީސް ޔާމީނަށް ކުރިމަތި ނުލެވޭ ހާލަތެއް ނަމަ ޕާޓީން ދެން ޕާޓީން ނިންމަވާނީ ގައުމަށް އަދި ޕާޓީއަށް ވެސް އެންމެ ރަނގަޅަށް. އެ އެންމެ ރަނގަޅު ގޮތަކީ އަޅުގަނޑު އެ މަގާމަށް ކުރިމަތިލުން ކަމަށް ވާ ނަމަ އެއީ އެންމެ ރަނގަޅު ގޮތް" ޑރ. ވަހީދު\nޕްރެޒެންޓަރު ދެން ސުވާލު ކުރީ، ރައީސް ޔާމީނަށް ހުކުމް އިއްވުމުގެ ދުވަސްތަކެއް ކުރިން ޕާޓީގެ ސަޕޯޓަރުންނާއި ލީޑަރުންނަށް ދެއްވި މެސެޖާއި ގުޅޭގޮތުންނެވެ. ރިޔާސީ އިންތިހާބުން ކުރިމަތިވި ނާކާމިޔާބީ އާއި އެކު އެމަނިކުފާނާއި އަރިސް އެތައް ބޭފުޅަކު ޕާޓީ ދޫކޮށް ވަޑައިގެންފައިވާތީ އެކަމަށް އިޝާރާތްކޮށް ރައީސް ޔާމީން ވަނީ ކުރިޔަށް އޮތް ދުވަސްތަކުގައި "މިނިކާ ބާޒުންތަކެއް" ޕާޓީއަށް ވެރިވެގަންނަން މަސައްކަތް ކުރާނެކަމަށް ވިދާޅުވެފައެވެ. އަދި އެ ފުރުސަތު އެފަދަ އެއްވެސް ބޭފުޅަކަށް ނުދެއްވަން ރައީސް ޔާމީން އިލްތިމާސް ކުރެއްވިއެވެ.\nމިނިކާ ބާޒަކަށް ނުވާނެކަމުގެ ކިހާވަރެއްގެ ޔަގީންތަން ޕާޓީގެ ސަޕޯޓަރުންނަށް ދެއްވަންތޯ ސުވާލު ކުރުމުން، ޑރ. ވަހީދު ވިދާޅުވީ ރައީސް ޔާމީން އެ އިޝާރާތް ކުރެއްވީ އިންތިހާބާއި ކައިރިކޮށް ޕާޓީއާއި ގުޅޭނެ ބޭފުޅުންގެ ވާހަކައަށް ކަމަށެވެ. އަދި ވިދާޅުވީ، އޭނާއަކީ 2013 ގައި ޕާޓީއެއް އުވާލައި، އެ އަހަރު ޕީޕީއެމްއަށް ޕާޓީގެ 10،000 މެމްބަރުންނާއި އެކު ސޮއި ކުރެއްވި ބޭފުޅެއް ކަމަށެވެ. އެހެންކަމުން، ބޭރުން އަންނަ ބަޔަކާއި އޭނާއާއި ވަރަށް ތަފާތުވާނެކަމަށް ޑރ. ވަހީދު ވިދާޅުވިއެވެ.\nކުރީގެ ރައީސް ރަޝީދުގެ ނައިބަކަށް ހުންނެވުމަށްފަހު، ވެރިކަން ބަދަލުވުމުން ވެރިކަމާއި ހަވާލުވެވަޑައިގަތީ ޑރ. ވަހީދެވެ. އެއަށްފަހު އެ ދައުރު ނިމި 2013 ވަނަ އަހަރުގެ ރިޔާސީ އިންތިހާބުގައި ވާދަ ކުރެއްވި ނަމަވެސް ޑރ. ވަހީދަށް ލިބިވަޑައިގަތީ އެންމެ 05 އިންސައްތަ ވޯޓެވެ.\nއަމިއްލަ ޕާޓީ އުވާލެއްވުމަށްފަހު ރައީސް ވަހީދު އޭގެ ފަހުން ޕީޕީއެމާއި ގުޅިވަޑައިގެތެވެ. އިދިކޮޅު ކޮންގްރެސް ކޯލިޝަންގެ، އެޑްވައިޒަރުގެ މަގާމު ދިނުމާއި ހަމައަށް ޕީޕީއެމްގެ އެއްވެސް ހަރަކާތަކުން ޑރ. ވަހީދު ފެނިފައި ނުވެއެވެ. 2018 ވަނަ އަހަރުގެ ރިޔާސީ އިންތިހާބުގައި ވެސް ސިޔާސީ އެއްވެސް މަސައްކަތެއް އެމަނިކުފާނު ނުކުރައްވައެވެ.\nއެހީ ވާން މިތިބީ ތައްޔާރަށް، އަޅުގަނޑު ވެސް މިއީ ހަ މިލިއަން މީހުންނަށް ވެކްސިން ދިން މީހެއް: ޑރ. ވަހީދު


ބުރާސްފަތި, 09 އޯގަސްޓް 2018\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގައި ޤާއިމުކޮށްފައިވާ ތަރުޖަމާނުންގެ ދަފްތަރުގައި ރަޖިސްޓްރީވުމުގެ ފުރުޞަތު މިއަދު ހުޅުވާލައިފިއެވެ. ބަސް ތަރުޖަމާކޮށްދޭ މީހުންގެ ޖަދުވަލަކާއި، ވާހަކަ ދެއްކުމުން މަހުރޫމުވެފައިވާ މީހުންގެ ތަރުޖަމާނުންގެ ޖަދުވަލެއް ހިމެނޭ މި ދަފްތަރުގައި ރަޖިސްޓްރީވުމަށް އެދި ހުށަހަޅާ ފަރާތްތަކުގެ ތެރެއިން ދަފްތަރުގައި ހިމަނަނީ، އެކަމަށްޓަކައި ކުރެވޭ އިންޓަވިއުއަށް ބަލައި، ތަރުޖަމާކުރުމުގެ ޤާބިލުކަން އެކަށޭނެ މިންވަރަކަށް ހުރި ފަރާތްތަކެވެ.\nއާދީއްތަ, 05 އޯގަސްޓް 2018\n2017 ވަނަ އަހަރުގެ ފުރަތަމަ ކުއާޓަރ އާ އަޅާކިޔާއިރު،\nޝަރުޢީ ކޯޓުތަކާއި، އިދާރާތަކުގެ ރަސްމީ ގަޑި، ހެނދުނު 8:00 އިން މެންދުރު 14:00 އަށް ބަދަލުކުރުމަށް ދިވެހިރާއްޖޭގެ ސުޕްރީމް ކޯޓުގެ ފަނޑިޔާރުންގެ މަޖިލީހުން ނިންމަވައިފިއެވެ. މި ބަދަލާ އެއްގޮތަށް ޢަމަލުކުރަން ފަށާނީ 2018 އޯގަސްޓް 01 ވަނަ ދުވަހުން ފެށިގެންނެވެ.\nމިކަމާގުޅޭ ޢާއްމު ސިޓީ ވިދާޅުވުމަށް


Ilaahee Gaanoonaai Sunnaiy Fiyavai Dhen Thabaavaan Jehenee Gaanoonu Assaasee Ah - Aamir - Vaguthu\nރައްޔިތުންގެ މަޖިލީހުގެ ކުޑަހުވަދޫ ދާއިރާގެ މެންބަރު އަހުމަދު އާމިރު - ވަގުތު އިމޭޖްސް: އަޝްގާދް އަބްދުﷲ\nއިލާހީ ގާނޫނާއި ސުންނަތް ފިޔަވައި ދެން ތަބާވާން ޖެހޭނީ ދިވެހި ރައްޔިތެއް ނަމަ ރާއްޖޭގެ ގާނޫނު އަސާސީ އަށް ކަމަށް ރައްޔިތުންގެ މަޖިލީހުގެ ކުޑަހުވަދޫ ދާއިރާގެ މެންބަރު އަހުމަދު އާމިރު ވިދާޅުވެއްޖެއެވެ.\nމިރޭ ޕީޕީއެމްއިން "ރުމާލު 2" ޖަގަހާގައި ބާއްވާ ހާއްސަ ޖަލްސާގައި ވާހަކަ ދައްކަވަމުން އާމިރު ވިދާޅުވީ، ފެބުރުއަރީ އެއްވަނަ ދުވަހު ބަޔަކު ވަނީ ބާރުތަށް ނަހަމަ ގޮތުގައި ބޭނުން ކޮއްފައި ކަމަށެވެ.\n"ބާރުތަށް ފެށިގެން އަންނަނީ ރައްޔިތުންގެ ކިބައިން ވެރިކަމުގެ އެހުރީ ރައްޔިތުން އިންތިހާބު ކުރި ވެރިއެއް, ފެބުރުއަރީ އެއްވަނަ ދުވަހު ބަޔަކު އެވަނީ ބާރުތަށް ނަހަމަ ގޮތުގައި ބޭނުން ކޮއްފައި. ދަންނަން ޖެހޭ ހަގީގަތަކީ އިލާހީ ގާނޫނާއި ސުނަތް ފިޔަވައި ދެން ތަބާވާން ޖެހޭނީ ދިވެހި ރައްޔިތެއް ނަމަ ގާނޫން އަސާސީ އަށް ކަން" އާމިރު ވިދާޅުވިއެވެ.\nދައުލަތުގެ އެންމެ މަތީ ވެރިޔާ އަކީ އަދި ސިފައިންގެ އެންމެ މަތީ ވެރިއާއަކީ ރައީސުލްޖުމްހޫރިއްޔާ ކަމަށް ވިދާޅުވެ އާމިރު ވިދާޅުވީ، ރައީސް ޔާމީން ފިޔަވައި ކަންކަން ހާމަކަން ބޮޑުކޮށް ކުރައްވާ ވެރިއެއް އަދި ނާންނަ ކަމަށެވެ.\n"ގައުމުގެ ރައްޔިތުންނަށް ދިމާވެފައިވާ ކަންބޮޑުވުން ފިލުވުމަށް ރައީސް ޔާމީން އެކުރައްވާ މައްސަކަތަށް ސެލިއުޓް ކުރައްވަން ޖެހޭ, ރައީސް ޔާމީން ފިޔަވައި ކަންކަން ހާމަކަން ބޮޑުކޮށް ކުރައްވާ ވެރިއެއް އަދި ނާދެ" އާމިރު ވިދާޅުވިއެވެ.\nއާމިރު ވިދާޅުވީ ގާނޫން އަސާސީ އާއި ހިލާފަތް ކުރާ ކޮންމެ ކަމަކީ ބާތިލް ކަމެއް ކަމަށެވެ. އަދި އެއްވެސް ބާރެއް އަނެއް ބާރެއްގެ މައްޗަށް ނުފޫޒު ފޯރުވުމަކީ ގަބޫލުކުރެވޭ ކަމެއް ނޫން ކަމަށެވެ.\nފެބުރުއަރީ 14, 2018 21:55\nފެބުރުއަރީ 14, 2018 23:11\nދީނީ ވާހަކަ ދައްކަވާ ބޭފުޅުން ނުރަގަޅު މާނަ ދޭހަވެދާނެފަދަ ގޮތަކަށް ވާހަކަ ނުދައްކަވާ. އާމިރުގެ ވާހަކައިގެ ކޮރުކަމެއް ނެތް. ޝުކުރިއްޔާ.\nފެބުރުއަރީ 15, 2018 07:12\nވަރަށް ވާހަކަ ދައްކަން މޮޅު، އެކަމަކުވެސް ދަންނަވަން. ތިވިދާޅުވި ޤުރްއާނާއިސުންނަތުން އަންގަވަނީ ވެރީންނަށް ކިޔަމަން ގަތުމަށާއި ތަބާވުމަށް. ޤާނޫނަކީ ބޭރުގެ އެކިއެކި ޤައުމުތައް ހިމެނޭ ޖަމްއިއްޔާ ތަކުން އަންގާކަންތަކާ އެއްބަސްވެ އެއަށް ބިނާކޮށް ހެދިފާއެއްޗެއް. ޤާނޫނުން ހުއްދައެއް ނުކުރެވޭނެ މިޤައުމަށް ރަލާއިއޫރުމަސް އެތެރެކޮށްގެން ވިއްކާކަށް\nފެބުރުއަރީ 15, 2018 08:48\nތިޔަވިދާޅުވީ ގޯސްކޮށް ރަނގަޅުގޮތަކީ ދިވެހި ގާގޫނު އަސާސީއަށް\nފެބުރުއަރީ 15, 2018 10:40\nއެކަމަކު ތި ތަބާ ވަނީ ޔާމީނުއަށް.. ކިހާ ދެރަކަމެއްތީ.... ދެން އަތްޖަހާ


Raees Nasheed Verikamah Vadaigathumuge Huvafen Dhookollaa: Iyaz - Vaguthu\n2 މަސް ކުރިން ( ޖުލައި 3, 2021 )\nޑރ.މުހައްމަދު އިޔާޒް އަބްދުލްލަތީފް\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ވެރިކަމަށް ވަޑައިގަތުމަށް މަސައްކަތް ކުރެއްވި ނަމަވެސް އެ ކަމެއް ނުވާނެ ކަމަށާއި އެ ހުވަފެން ދޫކޮށްލެއްވުން ބުއްދިވެރިކަމަށް ދީނީ އިލްމުވެރިޔާ ޑރ. މުހައްމަދު އިޔާޒް ވިދާޅުވެއްޖެއެވެ.\nއަދާލަތު ޕާޓީގެ އިލްމުވެރިންގެ މަޖިލީހުގެ ނައިބު ރައީސް ޑރ. އިޔާޒު ވަނީ ގައުމީ ޔުނިވާސިޓީގެ ލެކްޗަރާގެ ވަޒީފާއިން ވަކިކޮށްފައެވެ. އެއަށް ފަހު އިޔާޒް ގެންދަވަނީ ކުރިއަށް ވުރެ ބޮޑަށް ރައީސް ނަޝީދަށް ފާޑުވިދާޅުވަމުންނެވެ.\nރައީސް ނަޝީދު ގެންގުޅުއްވާ ކަމަށް ބުނާ "އެލެކްސް އަހްމަދު" ނަމުގައިވާ ޓްވިޓާ އެކައުންޓުން ކުރި ޓްވީޓެއްގައި ވަނީ، އަންހެނުން ޚިތާނު ކުރުމަށް ބާރު އެޅުމާއި، އިންޑިއާއާ ދެކޮޅު ވާހަކަތައް ފެތުރުމާއި، ނަފުރަތުގެ އަމަލުތައް ބަޔާން ކުރާ ބިލާ ދެކޮޅަށް އަޑުއުފުލުމުގައި އުޅެނީ ދާދި އެއް ބަޔަކު ކަމަށެވެ.\nއެފަދަ މީހުންގެ ތާއީދު ހޯދައިގެން ކުރައްވަން ބޭނުންވާ ސިޔާސީ މަސައްކަތެއް ނެތް ކަމަށް އެ ޓްވީޓްގައިވެއެވެ. ދާދި ފަހުން އެ އެކައުންޓުން ކުރި ޓްވީޓެއްގައި ވެސް ވަނީ އެއީ "ގ. ކެނެރީގެ މުހައްމަދު ނަޝީދު" ކަމަށް ވެސް ލިޔެފައެވެ.\nމި ޓްވީޓަށް ރައްދު ދެއްވަމުން އިޔާޒް ވިދާޅުވީ، ވެރިކަމަށް ވަޑައިގަންނަވަން ރައީސް ނަޝީދު ދެކެވަޑައިގަންނަވާ ހުވަފެން ދޫކޮށްލެއްވުމަށް ގޮވާލައްވާ ކަމަށެވެ. އަދި އެއީ މި ރާއްޖޭގައި ދެން ވާނެ ކަމެއް ނޫން ކަމަށް އޭނާ ވިދާޅުވިއެވެ.\nމީގެ ކުރިން އަންހެން ކުދިން ނުވިހާ އޮޕަރޭޝަން ކުރަން ބާރު އެޅޭ ފަދަ އިބާރާތަކުން ރައީސް ނަޝީދު ދެއްކެވި ވާހަކައަކަށް އިޝާރާތް ކުރައްވައި އިޔާޒް ލިޔުއްވާފައިވަނީ ނަޝީދު ގޮވާލައްވަނީ އަންހެން ކުދިން ފާހިޝް އަމަލުތަކުގައި ބައިވެރިކުރުމަށް ކަމަށާއި އެއީ އަންހެން ކުދިން ޚިތާނު ކުރުމަށް ވުރެ ނުރައްކާތެރި ގޮވާލުމެއް ކަމަށެވެ.\nއިޔާޒް ވަޒީފާއިން ވަކިކުރުމުން އަދާލަތު ޕާޓީގެ ރައީސް އަދި މި ސަރުކާރުގެ ހޯމް މިނިސްޓަރު އިމްރާން އަބްދުﷲ ވެސް ވަނީ ނުރުހުން ފާޅުކުރައްވައިފައެވެ. އަދި ގައުމީ ޔުނިވާސިޓީގެ ނިންމުން މުރާޖާ ކުރުމަށް ވެސް އޭނާ ގޮވާލެއްވިއެވެ. އަދާލަތު ޕާޓީގައި މަސައްކަތް ކުރައްވާ ގިނަ ދީނީ އިލްމުވެރިންގެ ފާޑުކިއުންތައް މި މައްސަލައާ ގުޅިގެން ގައުމީ ޔުނިވާސިޓީއަށާއި ސަރުކާރަށް ވަނީ އަމާޒުވެފައެވެ.\nއެމްޑީީޕީގެ އިންތިޚާބާއި މެދު ޖާބިރުގެ ހިސާބު: "މިހާރުވެސް ރައީސް ސާލިހު މޮޅުވެއްޖެ"\nއެމްޑީޕީގައި ދެ ރައީސުންނަށް ތާއީދެއް ނެތް، އީވާ މާ ރަނގަޅު: އާދަމް ޝަރީފް\nޖުލައި 3, 2021 14:15\nތީ ނަޝީދު ފަހަތުން ނަޝީދައް ވެރިކަން ހޯދަދޭން ފޫގަޅއިގެން ދުވާނެ އެކަކު ޝައްކެއްނެތް؟\nޖުލައި 3, 2021 14:24\nދެން ކަލޭންން ތިޔަ ސަޕޯޓްކުރަނީ ކާކައްތޯ އެވެސް ހަމައެކައްޗެއް ޣާފިލް ވުމުގަވެސް އޮވޭހައްދެއް ހަމަ އެޖެންޑާ 19 އެއީ އެއްފަލްސަފާއެއް.... ތިޔަ ވަޒީފާގެއްލިގެން ތިހާވަރުންތެޅޭ ކަމައް ވަންޏާ ތިޔައީ ފައިސާޔައް އަންގަހުޅުވާބައެއް..\nޖުލައި 3, 2021 15:16\nޖުލައި 3, 2021 15:27\nޑރ އިޔާޒްއަކީ ކުރީގައި ވ.އިޙްތިރާމް ކުރެވުނު ޢިލްމުވެރިއެއް. އެކަމަކު އެމްޑީޕީ އާއި ގުޅި ވާގިވެރިވި ހިސާބުން އިޙްތިރާމް ގެއްލިއްޖެ. ހީފުޅު ކުރެއްވީ ނަމާއި އެއްގޮތަށް ސޯލިހެކޭ. ކޮމެންޓް ތަކުގައި ބުނެފައި ހުންނާނީ އެއްގަލުން ފެހިކާ ދެރޮނޑުކަމަށް. އެމްޑީޕީ ކަހަލަ ބައެއްގެ މަޅީގައި މިފަދަ ޢިލްމުވެރިން ޖެހުނީތީ ޚައިރާންވޭ. ޢިޔާޟު އަކީ ޢިލްމުވެރިއެއް. ބުނާތީ އަޑުއަހަނީ. " ޖާހިލަކަން ޖަވާބު ނުދިނުމަކީވެސް ޖަވާބެކޭ "\nޖުލައި 3, 2021 16:11\nވެރިކަމާއި، މުދަލާއި، ދަރިންނަކީ ﷲގެ ހަޟުރަތުން ދެއްވާ ނިއުމަތްތަކެއް. އެކަލާނގެ އެދިވޮޑިގަންނަވާ އަޅަކަށް އެކަލާނގެ އެދިވޮޑިގަންނަވާ މިންވަރަކަށް ދެއްވާނެ.\nމީހަކަށް ވެރިކަން ދިނުމާއި އަދި ވެރިކަން ނުދިނުމަކީ އިޔާޒް އަށް ބާރު ހިންގޭނެ ކަންކަމެއް ނޫން.\nއިޔާޒް އަށް ހެޔޮވިސްނުން ދެއްވާ ހެޔޮގޮތް މެދުވެރި ކޮށްވެއްވާފާންދޭ!\nޖުލައި 3, 2021 19:36\nމިކަލޭގެ މި ހިރީ ހޭބަލިވެފަ. ބަލަ ކަލޭތީ ކާކު ވެރިކަމޭކިޔަން\nޖުލައި 5, 2021 00:58\nމަގޭ އަންހެނުންވެސް3ކުދިން ލިބުނުފަހުން ހުންނަނީ ނުވިހާ އޮޕަރޭޝަންކޮށްފަ މިކަން އަންހެނުން ހިތާނުކުރުމަށްވުރެ ނުރައްކާ ވަންޏާ އަލުން ވިހާގޮތް ހަދާފަ ހިތާނުކުރަން މިނިންމީ


އިގިރޭސިން 17 އަހަރުންދަށުގެ ވޯލްޑްކަޕް ވެސް އުފުލާލައިފިމިކަލް ނޫސް\n17 އަހަރުން ދަށުގެ ވޯލްޑްކަޕް ތަށި އުފުލާލީ އިގިރޭސި ޓީމު، ފޮޓޯ: ފީފާ ވެބްސައިޓް\nއިގިރޭސިން 17 އަހަރުންދަށުގެ ވޯލްޑްކަޕް ވެސް އުފުލާލައިފި\n29 އޮކްޓޯބަރ 2017, 8:54 |\nއިންޑިއާގެ ކަލްކަތާގައި އިއްޔެ ކުޅެވުނު ފައިނަލް މެޗުން 5-2 ލަޑުން ސްޕެއިންގެ މައްޗަށް ކާމިޔާބު ހޯދައި އިގިރޭސިން 17 އަހަރުން ދަށުގެ ވޯލްޑްކަޕްވެސް އުފުލާލައިފިއެވެ. ފައިނަލް މެޗް ފެށިގެން ފުރަތަމަ ލީޑު ނެގީ ސްޕެއިން ޓީމުންނެވެ. އިގިރޭސިން އިއްޔެގެ މެޗު ކާމިޔާބުކޮށްފައި ވަނީ ސްޕެއިން ޓީމުގެ ސާޖިއޯ ގޯމޭޒު ދެލަޑު ޖަހައި ފައިވަނިކޮށް ފަހަތުން އަރައި5ލަޑުން ކާމިޔާބުކޮށްގެނެވެ.\nފީފާއިން އިންތިޒާމުކޮށްގެން ކުރިއަށްގެންދާ 17 އަހަރުން ދަށުގެ ވޯލްޑްކަޕްގެ މިއަހަރުގެ އެންމެ މޮޅު ކުޅުންތެރިއއަކަށް ދޭ ރަން ބޯޅަ، އިގިރޭސި ޓީމުގެ މިޑްފީލްޑާރ ފިލިޕް ފޯޑެން ހޯދިއިރު އެންމެ ގިނަ ގޯލް ކާމިޔާބުކޮށްގެން ރަން ބޫޓް ހޯދާފައިވަނީ އިގިރޭސި ޓީމުގެ ރިއާސް ބްރޫސްޓާ އެވެ. އަދި އެންމެ މޮޅު ގޯލްކީޕަރަށްދޭ ރަން އަންގި ހޯދާފައިވަނީ ބްރެޒިލްގެ ގެބްރިއަލް ބްރާޒޯ އެވެ.\nއިގިރޭސިން 17 އަހަރުން ދަށުގެ ވޯލްޑްކަޕް ގެންދިޔަ އިރު އިގިރޭސިން ވަނީ މިއަހަރު ކޮރެއާގައި ބޭއްވި 20 އަހަރުން ދަށުގެ ވޯލްޑްކަޕް ވެސް ގެންގޮސްފައެވެ. 17 އަހަރުން ދަށުގެ ވޯލްކަޕްގެ އެންމެ ކާމިޔާބު ޓީމަކީ ނައިޖީރިއާއެވެ. ނައިޖީރިއާއިން5ފަހަރު ތަށިގެންގޮސްފައިވާއިރު ފުޓްބޯޅައިގެ ރަސްގެފާނު ބްރެޒިލް އިން3ފަހަރު 17 އަހަރުް ދަށުގެ ވޯލްޑްކަޕް ގެންގޮސްފައިވެއެވެ.\nއިއްޔެ ފައިނަލް މެޗުން އިގިރޭސިން މޮޅުވެ ޒުވާން އެންމެ ވަރުގަދަ ޓީމަކީ އިގިރޭސިންކަން ސާބިތުކުރުމާއިއެކު ފުޓްބޯޅައިގެ ކުރިމަގަށް އިގިރޭސިން ކުރާ އުއްމީދު އިތުރަށް އާވެގެންދިޔައެވެ.


މާލޭ ޖަލުގެ 12 ވަނަ އަހަރީ ދުވަސް ކުލަގަދަކޮށް ފާހަގަކޮށްފި\nމޯލްޑިވްސް ކަރެކްޝަނަލް ސަރވިސްގެ މާލޭ ޖަލުގެ 12 ވަނަ އަހަރީ ދުވަސް ކުލަގަދަކޮށް ފާހަގަކުރުމުގެގޮތުން ގިނަ ހަރަކާތްތަކާއި ޑިނަރ ނައިޓެއް ބާއްވައިފިއެވެ.\nމިގޮތުން އަހަރީ ދުވަސް ފާހަގަކުރުމުގެ ގޮތުން އެންމެ ފުރަތަމަ އޮތީ އޮފިސަރުން ފަތިސް ނަމާދުކުރުމާއި ކޭކު ފެޅުމެވެ. ދެން އޮތީ އޮފިސަރުންނާއި މުވައްޒަފުންގެ މެދުގައި ކުޅިވަރުގެ އެކި ހަރަކާތްތަކެވެ. މީގެ ތެރޭގައި މާލެ ޖަލުގެ އަންހެން ފުޓްސަލް ޓީމާއި ހެޑް އޮފީހުގެ އަންހެން ޓީމާއި ދެމެދު އެކުވެރިކަމުގެ މެޗެއްކުޅުންވެސް ހިމެނުނެވެ.\nއަހަރީ ދުވަހުގެ ފަހު ހަރަކާތަކަށް އޮތީ އެ ޖަލުގައި ރޭ ބޭއްވި ޑިނަރ ނައިޓެކެވެ. މި ޑިނަރ ނައިޓް ޝަރަފްވެރިކޮށްދެއްވީ ކޮމިޝަނަރ އޮފް ޕްރިޒަންސް ޢަބްދުﷲ މުނާޒެވެ. ކޮމިޝަނަރ ގެ އިތުރުން މި ޑިނަރ ނައިޓްގައި ޑެޕިއުޓީ ކޮމިޝަނަރ އޮފް ޕްރިޒަންސް އަލްއުސްތާޛް މުޙައްމަދު އިބްރާހިމް ދީދީ، އެސިސްޓަންޓް ކޮމިޝަނަރ އޮފް ޕްރިޒަންސް މުޙައްމަދު އާޞިފް، މާލެ ޖަލުގެ ޑައިރެކްޓަރ ޑެޕިއުޓީ ސްޕްރިންޓެންޑެންޓް އޮފް ޕްރިޒަންސް މުޙައްމަދު ތަލާލްއާއި ކޮމިޝަންޑް އޮފިސަރުންގެ އިތުރުން މާލެ ޖަލާއި ހެޑް އޮފީހުގެ އޮފިސަރުންނާއި މުވައްޒަފުން ބައިވެރިވިއެވެ.\nމި ޙަފްލާގައި ވަނީ މާލޭ ޖަލުން ވޭތުވެދިޔަ އަހަރު ކޮށްފައިވާ މަސައްކަތްތަކާގުޅޭގޮތުން ތައްޔާރުކޮށްފައިވާ ވީޑިއޯ ޕްރެޒެންޓޭޝަން ހުށައަޅާފައެވެ. އަދި ވޭތުވެ ދިޔަ އަހަރު ހާޟިރީއަށް އެންމެ ރަނގަޅު އޮފިސަރުންނަށާއި މާލެ ޖަލުގައި ދިގު މުއްދަތަށް ހިދުމަތްކޮށްފައިވާ އޮފިސަރުން ފާހަގަކޮށް ސެޓްފިކެޓް ދީފައެވެ. މި ޙަފްލާ ކުރިއަށް ދިޔައީ އެމްސީއެސް ބޭންޑްގެ ލައިވް މިއުޒިކާ އެހެނިހެން މުނިފޫހިފިލުވުމުގެ ޙަރަކާތްތަކާ އެކުއެވެ.


Dhuvasvee meehun ge beynun hifeyne inthizaameh Raajje ah beynun : Raees\nދުވަސްވީ މީހުންގެ ބޭނުން ހިފޭނެ އިންތިޒާމެއް ރާއްޖެއަށް ބޭނުންވޭ: ރައީސް\nމަންފާ ސެންޓާއަށް 15 އަހަރު ފުރުން ފާހަގަ ކުރުމުގެ ރަސްމިއްޔާތުގައި ރައީސް ސޯލިހު މިރޭ ވާހަކަފުޅު ދައްކަވަނީ -- ފޮޓޯ | ރައީސް އޮފީސް\nއުމުރުން ދުވަސްވީ މީހުންގެ މުޖުތަމައުގައި ބާކީ ނުކޮށް އެ މީހުންގެ ބޭނުން ހިފޭނެ އިންތިޒާމްތައް ރާއްޖޭގައި ވެސް ހަމަޖައްސަން ޖެހޭ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nމަންފާ ސެންޓަރަށް 15 އަހަރު ފުރުން ފާހަގަ ކުރަން މިރޭ ބޭއްވި ރަސްމިއްޔާތެއް ޝަރަފުވެރިކޮށް ދެއްވައި ވާހަކަފުޅު ދައްކަވަމުން ރައީސް ސޯލިހު ވިދާޅުވީ ދޮށީ އުމުރާ ބައްދަލުވުމަކީ ހަރަކާތްތެރި އުމުރާ ވަކިވާން ޖެހޭ ސަބަބެއް ނޫން ކަމަށާއި އެއީ ކުރާ މަސައްކަތްތަކާއި ވަޒީފާ އަދާ ކުރުން ހުއްޓާލަންޖެހޭ ސަބަބެއް ވެސް ނޫން ކަމަށެވެ.\nރައީސް ވިދާޅުވީ އެފަދަ ފަރާތްތަކަށް ދައުލަތުން އެލަވަންސް ދީފައި ބައިތިއްބުމުން ނުފުދޭ ކަމަށާއި އެއަށްވުރެ ބޮޑަށް ހަރަކާތްތެރި ދިރިއުޅުމަކަށް ފުރުސަތު ދިނުން މާ ރަނގަޅުވާނެ ކަމަށެވެ.\nރައީސް ވިދާޅުވީ ވަކި އުމުރެއް ފުރުމުން ވަޒީފާއިން މުސްކުޅި ކުރުމަކީ ގިނަ ގައުމުތަކެއްގައި އޮންނަ އުސޫލެއް ކަމަށާއި ނަމަވެސް އެ މީހުންގެ ބޭނުން ހިފޭނެ އިންތިޒާމްތައް އެ ގައުމުތަކުގައި ހަމަޖައްސާފައިވާ ކަމަށެވެ. އަދި ވިދާޅުވީ ރާއްޖޭގައި ވެސް އެފަދަ އިންތިޒާމްތަކެއް ހަމަޖައްސަން ޖެހޭ ކަމަށެވެ.\n"އެފަދަ އިންތިޒާމްތަކުގެ މަގްސަދަކީ ދޮށީ އުމުރުފުރައިގެ މީހުން ދެ އަތް އުރާލައިގެން ތިބެ އެކަނިވެރިވާން ދޫނުކޮށްލުން. އުމުރު މަތިވެގެން ދިޔަސް މުޖުތަމައުން އެ މީހުން ބާކީކޮށް ނުލާނޭ ކަން ވިސްނައި ދިނުން. އެ ބޭފުޅުން ރަސްމީ ވަޒީފާ ދޫކޮށްލުމުން ކުރިމަތިވާ ސިކުންޑީގެ ހާސް ކަމާއި ނަފްސާނީ އުނދަގޫތަކަށް ލުއި ހޯދައިދިނުން،" ރައީސް ސޯލިހު ވިދާޅުވި އެވެ.\nދިރިއުޅުމުގެ ހާލަތަށް މިއަދު އައިސްފައިވާ ބަދަލުތަކުގެ ސަބަބުން އާއިލާތައް ވިއްސި ވިހާލަވެފައިވާ ކަމަށާއި ވަޒީފާތަކުގެ ފަހަތުން ދަރިންތައް މާލެއަށާއި އެހެން ރަށްރަށަށް ފުރައިގެން ގޮސްފައިވާ ކަމަށް އިޝާރާތް ކުރައްވާ ރައީސް ވިދާޅުވީ އޭގެ ސަބަބުން ދޮށީ އުމުރުގެ މައިބަފައިން އެކަނިވެރިވެ އަޅައިލާނެ މީހަކު ނެތިފައިވާ ހާލަތަށް ގޮސްފައިވާ ކަމަށެވެ.\nގާތް ތިމާގެ މީހުން ތިއްބަސް އެފަދަ އެތައް ބަޔަކު ދައުލަތުން ވެސް ބަލަހައްޓަމުން އަންނަ ކަމަށް ވެސް ރައީސް ވިދާޅުވި އެވެ.\n"އަޅުގަނޑުމެން ގަބޫލު ކުރަން ގުރައިދޫގައި ހުންނަ މަރުކަޒަކީ ދޮށީ އުމުރުގެ މީހުން ގެންގުޅެން އެންމެ އެކަށީގެންވާ ތަނެއް ނޫން ކަން. އެއަށް ވުރެ ފެންވަރު ރަނގަޅު އަދި ވަސީލަތްތައް ތަންވަސްތަނެއް އެކަމަށް ބޭނުންވޭ. ފަދަ މަރުކަޒަކުން އެ އުމުރުގެ މީހުންގެ ހެލްތު ސްކްރީން ހަދާ ސިއްހީ ހާލަތު ވަޒަން ކުރެވެން އެބަ ޖެހޭ،" ރައީސް ވިދާޅުވި އެވެ.\nތަފާސްހިސާބުތައް ދައްކާ ގޮތުން ދޮށީ އުމުރުގެ މީހުންގެ އާބާދީ އަހަރަކަށް ވުރެ އަހަރެއް އަންނަނީ އިތުރުވަމުންނެވެ. ރައީސް ސޯލިހު ވިދާޅުވީ އެއާ އެއްވަރަށް އެ މީހުންނަށް ދޭ ސަމާލުކަމާއި އަޅާލުން ވެސް އިތުރު ކުރަން ޖެހޭ ކަމަށެވެ.\n"އެމްޑީޕީ ނޫން ބައެއްގެ އަތްމައްޗަށް ލާމަރުކަޒީ ނިޒާމު ދޫކޮށްލެވޭކަށް ނެތް"\nއިންތިޚާބަށް ކައުންސިލްތައް ގުނބޯ ހައްދަނީ: ޖަމީލް\nކައުންސިލަރުން އިތުރުވުމަކީ ބުރައެއް ނޫން\nވެރިކަމުގެ ލައްޒަތަށް ބާރުތައް ނުހޯދާނަން


އާސަންދައިގެ އެހީގައި ފަރުވާއަށް އިންޑިއާއަށް ގެންދިޔަ މީހަކު ނިޔާވެއްޖެ އާސަންދައިގެ އެހީގައި ފަރުވާއަށް އިންޑިއާއަށް ގެންދިޔަ މީހަކު ނިޔާވެއްޖެ\nއަމްރިތާ ހޮސްޕިޓަލް- މިއީ އާސަންދައިގެ ދަށުން ޚިދުމަތް ލިބޭ އިންޑިއާގެ ހޮސްޕިޓަލެއް\nއާސަންދައިގެ ދަށުން އިންޑިއާއަށް ގެންދިޔަ އިތުރު މީހަކު ނިޔާވެއްޖެއެވެ.\nއާސަންދަ ކުންފުނިން ވަނީ މިކަން ކަށަވަރުކޮށްދެއްވާފައެވެ.\nއިންޑިއާ ސަރުކާރުން ދިވެހިރާއްޖެއަށް ދިން ޚާއްސަ ހުއްދައިގެ ދަށުން އެޤައުމަށް ބޭސްފަރުވާއަށް ފޮނުވި މީހުންގެ ތެރެއިން4މީހަކު ވަނީ ނިޔާވެފައެވެ.\nއާސަންދަ ކުންފުނިން ވިދާޅުވީ، ނިޔާވި4ދިވެހިންނަކީވެސް އިންޑިއާއަށް އިތުރުފަރުވާއަށް ފޮނުވި އިރުވެސް ވަަރަށް ހާލުބޮޑު ބަލިމީހުންކަމުގައެވެ.\nމީގެ ތެރެއިން މީގެ ކުރިން ނިޔާވި3މީހުންނަކީވެސް ކެންސަރުބަލީގެ3މީހުން ކަމަށް އާސަންދަ ކުންފުނިން ވިދާޅުވެފައި ވެއެވެ،\nމިއަދު ނިޔާވި މީހާއަކީ ޖޫން މަހުގެ 29 ވަނަ ދުވަހު އިންޑިއާއަށް ދިޔަ ފުރަތަމަ ބެޗްގައި ދިޔަ މީހެއްކަމަށް އާސަންދަ ކުންފުނިން ވިދާޅުވިއެވެ. މީގެ ކުރިން ނިޔާވި ތިން މީހުންނަކީވެސް، އިންޑިއާ ސަރުކާރުގެ ހާއްސަ ހުއްދައިގެ ދަށުން އެޤައުމަށް ބޭސްފަރުވާއަށް ފޮނުވުނު2ވަނަ ބެޗުގައި ހިމެނޭ މީހުން ކަމުގައި އެކުންފުނިން ވިދާޅުވެއެވެ.\nއާސަންދައިގެ ދަށުން ފޮނުވި މީހުންގެ ތެރެއިން އެންމެ ފުރަތަމަ މީހާ ނިޔާވެފައި ވަނީ ޖުލައި 16ގައި ކަމަށާއި ދެވަނަ މިހާ ޖުލައި 17ގައި ނިޔާވި އިރު3ވަނަ މީހާ ނިޔާވެފައި ވަނީ ޖުލައި 18 ވަނަ ދުވަހުގައި ކަމަށް އާސަންދަކުންފުނިން ވިދާޅުވެއެވެ.\nއާސަންދައިގެ ދަށުން ފަރުވާއަށް އިންޑިއާއަށް 200އަށް ވުރެ ގިނަ ދިވެހިން ފޮނުވާފައިވާއިރު، އިންޑިއާއަށް ދިއުމަށްފަހު ބައެއް ދިވެހިން ވަނީ ކޯވިޑް-19އަށްވެސް ޕޮޒިޓިވް ވެފައެވެ. އެގޮތުން މިހާތަނަށް ކޯވިޑް-19އަށް 8 ދިވެއްސަކު ޕޮޒިޓިވް ވެފައިވާކަމަށް އެޗްއީއޯސީއިން ވަނީ ހާމަކުރައްވާފައިވެއެވެ.


CP ge maqaamah Hameed ayyan kurevvumakee heyo badhaleh: Imran\nހޯމް މިނިސްޓަރު އިމްރާން އަދި ސީޕީ ހަމީދު --\n26 މާޗް 20190ކޮމެންޓް\nސީޕީގެ މަގާމަށް ހަމީދު އައްޔަން ކުރެއްވުމަކީ ހެޔޮ ބަދަލެއް: އިމްރާން\nއެކްޓިން ކޮމިޝަނާ އޮފް ޕޮލިސްގެ މަގާމުގައި ހުންނެވި، ޑެޕިއުޓީ ކޮމިޝަނާ އޮފް ޕޮލިސް މުހައްމަދު ހަމީދު ކޮމިޝަނާ އޮފް ޕޮލިސްގެ މަގާމަށް އައްޔަން ކުރެއްވުމަކީ ފުލުހުންގެ ހިދްމަތް އިތުރަށް ހަރުދަނާ ކުރުމަށް އެޅުނު މުހިއްމު ފިޔަވަޅެއް ކަމަށް ހޯމް މިނިސްޓަރު ޝެއިހް އިމްރާން އަބްދުﷲ ވިދާޅުވެއްޖެ އެވެ.\nހޯމް މިނިސްޓަރު އިމްރާން މިއަދު ކުރެއްވި ޓްވީޓެއްގައި ވިދާޅުވެފައިވާ ގޮތުގައި، ކޮމިޝަނާ އޮފް ޕޮލިސްގެ މަގާމަށް މުހައްމަދު ހަމީދު އައްޔަން ކުރުމަކީ ލިބުނު ވަރަށް ބޮޑު އުފަލެއް ކަމަށެވެ. އަދި ހަމީދަކީ ކޮމިޝަނާ އޮފް ޕޮލިސްގެ މަގާމަށް ގާބިލް ބޭފުޅެއް ކަމަށާއި އަދި މިއީ މޯލްޑިވްސް ޕޮލިސް ސާވިސްގެ މަސައްކަތް އިތުރަށް ހަރުދަނާ ކުރުމަށް އެޅުނު މުހިއްމު ފިޔަވަޅެއް ކަމަށްވެސް އިމްރާން ވިދާޅުވި އެވެ.\nCommissioner of Police ge Maqaamah Mohamed Hameed ayyanvumakee libunu varah bodu ufaleh. Mihaathanah acting CP ge maqaam gai hunnevi Hameed akee CP ge maqaam ah varah qaabil beyfulheh. Mee MPS ge masahkayi ithurah harudhanaa kurumah elhunu muhimmu fiyavalheh. pic.twitter.com/LWGnFxfelX\n— Imran Abdulla (@ShimranAb) March 26, 2019\nސީޕީގެ މަގާމަށް ހަމީދު އައްޔަން ކުރައްވައި ލިޔުން ހަވާލު ކުރެއްވީ މިއަދު ރައީސް އޮފީހުގައި ބޭއްވި ބައްދަލުވުމެއްގަ އެވެ.\nހަމީދަކީ ކުރީގެ ރައީސް މުހައްމަދު ނަޝީދުގެ ވެރިކަން ބަޣާވާތަކުން ބަދަލުކުރިއިރު، ފުލުހުންގެ އިންޓެލިޖެންސް ވެރިޔާ އެވެ. ރައީސް ނަޝީދުގެ ވެރިކަން ބަދަލު ކުރުމަށްފަހު، ހަމީދު ޖަލުގައި ހައްޔަރުކޮށް، ވަޒީފާއިން ވެސް ވަކިކޮށްފައި ވެއެވެ.\nފުލުހުންގެ ވަޒީފާއިން ވަކިކޮށްފައިވަނީ ރަނގަޅަށް ނޫންކަމަށް ނިންމައި ހަމީދަށް އަނބުރާ ވަޒީފާ ދިނުމަށް ސްޕްރީމް ކޯޓުން ޑިސެމްބަރު މަހުގެ ދެވަނަ ދުވަހު ކުރި ހުކުމާއެކު ހަމީދު އަލުން ފުލުހުންގެ ވަޒީފާއަށް ނެރެ ޑެޕިއުޓީ ކޮމިޝަނަރގެ މަގާމު ހަވާލުކުރައްވާފައި ވަނީ އެމަހުގެ ހަތަރު ވަނަ ދުވަހުއެވެ.\nޕޮލިސް ހޯމް މިނިސްޓްރީ ސަރުކާރު


Minivan dhuvahu Idhikolhah minivan kamuge ufaleh!\nބެރުވެރިންނާއެކު މަގުމަތީގައި އެތުރިލައިގެން އިދިކޮޅު ޕާޓީތަކުގެ ސަޕޯޓަރުން ތިބީ އެމީހުންގެ ކެންޑިޑޭޓް އިބްރާހިމް މުހައްމަދު ސޯލިހު، އިބޫ އާއި އެބޭފުޅާގެ ރަނިންމޭޓް ފައިސަލް ނަސީމް ރަސްމީ އިއްޒަތުގައި ގެންގޮސް އިލެކްޝަން ކޮމިޝަނަށް ވެއްދުމަށެވެ. ދިދަތަކާއި ބެނާތައް ހިފައިގެން ތިބި ސަޕޯޓަރުން ސަފުތައް ހަދާލައި ހެވިފައި ތިއްބައި އެމީހުންގެ ހުރަކަށްވީ އާދައިގެ މަތިން ފުލުހުންނެވެ.\nއިދިކޮޅުގެ އެންމެ ބޮޑު ޕާޓީ، އެމްޑީޕީ އަކީ އަބަދުވެސް މަގުމަތީ ހަރަކާތްތަކުގައި އެންމެ ކުރީގައި އުޅޭ ޕާޓީ އެވެ. މަގުމަތީ ހަރަކާތްތަކަށް އަބަދުވެސް އެ ޕާޓީ އޮންނަނީ ތައްޔާރަށެވެ. ނަމަވެސް މަގެއް މަތީ އެ ޕާޓީގެ މެންބަރުންނަށް ހިނގައިނުލެވޭތާ ވެސް މިހާރު ދެ އަހަރު ވަނީ އެވެ. ސިޔާސީ ހިންގާލުމެއް ނުވަތަ އިޖުތިމާއީ ކަމެއްގައި އަޑުއުފުލުމަށް ވެސް މަގުމަތީގައި ހިނގާލުމަކީ ފުލުހުން ވޭތުވެދިޔަ ދެ އަހަރު ހުރަސް އަޅަމުން ދިޔަ ކަންކަމެވެ.\nމިއަދު އެމްޑީޕީ އޮފީސް ކުރިމަތީގައި ފުލުހުންގެ ސަފުތައް ދަމާލައި ޕާޓީތަކުގެ ބޭފުޅުންނާއި ސަޕޯޓަރުންނަށް ކުރިއަށް ނުދެވޭ ގޮތަށް ބަންދުކުރި އެވެ. އެގޮތަށް ފުލުހުން އެމީހުން ހިފަހައްޓައިގެން ތިއްބެވެ. ސަޕޯޓަރުންގެ ނުރުހުން ފުލުހުންނަށް ވަރަށް ބޮޑަށް އަމާޒުވި އެވެ. މިނިވަން ދުވަހު މިނިވަންކަމެއް ނެތް ކަމަށް ބުނަމުން ދިޔަ އެވެ. ފަނަރަ ވަރަކަށް މިނެޓް ފަހުން ފުލުހުންގެ ހިޔާލު ބަދަލުވެ ހުރަސް އަޅައިގެން ތިބި ފުލުހުން އެ ސަރަހައްދުން ގޮސްފި އެވެ. އަދި މަގު ހުޅުވާލަދިނެވެ.\nއިދިކޮޅު ކެންޑިޑޭޓްގެ ކެންޑިޑެންސީ ފޯމް ހުށަހަޅަން ކުރިއަށް ގެންދިޔަ ހިނގާލުމުގެ ތެރެއިން -- އަހުމަދު ނާއިމް | އަވަސް\nއެފަދަ ހިނގާލުމަކަށް "ފެން ބޮވައިގެންފައި" ތިބި ޕާޓީތަކުގެ ސަޕޯޓަރުން އުފުލުން ފޮޅުނެވެ. ކެންޑިޑޭޓާއެކު ހިނގައިގަތީ ބޮޑުބެރުގެ ފޯރިއާއެކު ވަރަށް އުފަލުންނެވެ.\nސޯސަންމަގުން ފެށިގެން ބުރުޒު މަގުން އިލެކްޝަން ކޮމިޝަނާ ހަމައަށް ހިނގާލެވުނެވެ. އެއްވެސް ސަރަހައްދަކުން ފުލުހުންގެ އެއްވެސް ހުރަހެއް ނާޅަ އެވެ. އޭގެ ބަދަލުގައި ހިނގާލުމުގެ ބައިވެރިންގެ ކުރިން ފުލުހުންގެ ސައިކަލެއް ސެކިއުރިޓީ ބަލަހައްޓައިދީ ހިނގާލުމަށް މަގު ތަނަވަސްކޮށްދެމުންދިޔަ އެވެ. އިބޫ އާއި ރަނިންމޭޓް ފައިސަލް ނަސީމްގެ ސަލާމަތީ ކަންކަން ވެސް ފުލުހުން ބަލަހައްޓަމުން ދިޔަ އެވެ.\n"ވަރަށް އުފާވި މިއަދު އެއްވެސް ހުރަހެއް ނެތި މިފަދަ ހަރަކާތެއް ކުރިއަށް ދިޔައީމަ، ވަރަށް ދުވަހަށްފަހު މިފަދަ އުފާވެރި ކަމެއް މި ލިބުނީ،" އެމްޑީޕީގެ އާންމު މެންބަރަކު ބުންޏެވެ.\nހިނގާލުމަށް ފުލުހުން ހުރަސް ނޭޅި ނަމަވެސް އިލެކްޝަން ކޮމިޝަނާ ހަމައިން ޕާޓީތަކުގެ އާންމު މެންބަރުން ފުލުހުން ހިފެހެއްޓި އެވެ. އިލެކްޝަން ކޮމިޝަންއާ ހަމައަށް ދިޔުމަށް ފުރުސަތު ދިނީ ޕާޓީތަކުގެ އިސް ބޭފުޅުންނަށާއި މީޑިއާއަށް އެކަންޏެވެ.\nމިއަދުގެ ހިނގާލުމަށް ފުރުސަތު ފުލުހުން ދީފައިވާތީ އެކަން އިބޫ ވެސް ވަނީ ފާހަގަކުރައްވާފަ އެވެ. ޕާޓީތަކުން ކުރިއަށް އޮތްތަނުގައި ހިންގާ ސިޔާސީ ހަރަކާތްތަކަށް ވެސް އެގޮތަށް ސަރުކާރުގެ މުއައްސަސާތަކުން އެއްބާރުލުމާއި އެހީތެރިކަން ދޭނެ ކަމަށް އުއްމީދު ކުރައްވާ ކަމަށް އިބޫ ވިދާޅުވި އެވެ.\nއިލެކްޝަން ކޮމިޝަންގެ ރައީސް އަހުމަދު ޝަރީފް ވަނީ ކެންޑިޑޭޓާއި ރަނިންމޭޓް ބައިވެރިވަޑައިގަންނަވާ އިވެންޓްތައް ސަލާމަތީ ބާރުތަކަށް އަންގައިގެން އެ ފަރާތްތަކާ ގުޅިގެން ބޭއްވުމަށް އިލްތިމާސްކުރައްވާފަ އެވެ. އަދި ކެމްޕެއިން ހަރަކާތްތައް ހިންގުމަށް ހަމަހަމަ ފުރުސަތު ލިބޭތޯ އިލެކްޝަން ކޮމިޝަނުން ޔަގީން ކުރާނެ ކަމަށް ވެސް ވިދާޅުވި އެވެ.\nއެމްޑީޕީ ރައީސް މައުމޫން އަބްދުލްގައްޔޫމް މޯލްޑިވްސް ޕޮލިސް ސާވިސް + ރައީސް އިބްރާހިމް މުހައްމަދު ސޯލިހު އަދާލަތު ޕާޓީ ރިޔާސީ އިންތިހާބު 2018 ޖުމްހޫރީ ޕާޓީ އިދިކޮޅު ފަރާތްތައް ފައިސަލް ނަސީމް\nބޮޑު ސުވާލު: ކޯލިޝަން ރޫޅުމުގެ މާޒީ ތަކުރާރުވާނެތަ؟


ހިނަންވަރުގައި މީހަކު އެކަހެރިކޮށްފި، މިއަދު ސާމްޕަލް ނަގަނީ – ދިވެހި ނޫސް\nHome ⁄ ހަބަރު ⁄ ހިނަންވަރުގައި މީހަކު އެކަހެރިކޮށްފި، މިއަދު ސާމްޕަލް ނަގަނީ\nޅ. ހިންނަވަރުގައި ކޮރޯނާ ވައިރަހަށް ޝައްކު ކުރެވޭ އަލާމާތްތަކެއް ފެންނަ މީހަކު އެކަހެރިކޮށްފައި އެބަހުރި ކަމަށާއި އެމީހާގެ ސާންޕަލް މިއަދު ނަގަން ނިންމާފައިވާ ކަމަށް ސަރުކާރުން ހާމަކޮށްފި އެވެ. އޭނާ އެކަހެރިކޮށްފައިވަނީ ކޮރޯނާ ވައިރަހަށް ޝައްކު ކުރެވޭތީ އެވެ. އެކަހެރިކޮށްފައިވާ މީހާގެ ތަފްސީލެއް ނުދެ އެވެ.\nހިންނަވަރުގައި މީހަކު އެކަހެރިކޮށްފައިވާއިރު އެ އަތޮޅުގައި އޮންނަ ކުރެއްދޫ ރިސޯޓްގައި ޗުއްޓީ ހޭދަކޮށްފައި ދިޔަ ޓޫރިސްޓެއްގެ ފަރާތުން ވަނީ ކޮރޯނާ ވައިރަސް ޕޮޒިޓިވްވެފަ އެވެ. ރާއްޖެއަށް ކޮރޯނާ ވައިރަސް އައީ އޭނާގެ ފަރާތުން ކަމަށް ބެލެވެ އެވެ. އޭނާގެ ފަރާތުން އެ ރިސޯޓްގެ ދެ މުވައްޒަފަކަށް ކޮރޯނާ ވައިރަސް ވަނީ ފެތުރިފަ އެވެ. އެ ދެ މީހުން މިހާރު ތިބީ ކަރަންޓީނުކޮށްފަ އެވެ. އެ ދެ މީހުން ކޮރޯނާއަށް ޕޮޒިޓިވްވި ނަމަވެސް ހާލު ރަނގަޅުވަމުން އަންނަ ކަމަށް ކޮރޯނާ ވައިރަހާ ގުޅޭ ތަރުޖަމާނު މަބުރޫކް އަޒީޒު މިއަދު ވިދާޅުވި އެވެ.\nކޮރޯނާ ވައިރަހާ ގުޅޭ ތަރުޖަމާނު މަބުރޫކު އަޒީޒު ވިދާޅުވީ ޕޮޒިޓިވްވި މީހާ މާލޭގައި ދެ ދުވަހު ހުރި ކަމަށާއި އޭނާ ހުރީ މާގިރި ހޮޓެލްގަ ކަމަށެވެ. އެ މީހާއާ މާގިރި ހޮޓެލްގެ 15 މީހަކާ ކޮންޓެކްޓްވި އެވެ. އެ އެންމެން ވެސް އެކަހެރިކޮށްފައިވާއިރު އެއިން މީހެއްގެ ފަރާތުން އަދި އަލާމާތެއް ނުފެނެ އެވެ. ނަމަވެސް އެ ޓޫރިސްޓް، ޓިކެޓް ގަތް ޔުނިވާސަލްގެ ޓިކެޓް އޮފީހުގެ މުވައްޒަފެއްގެ ފަރާތުން އަލާމާތްތައް ފެންނާތީ މިހާރު އޭނާ ކަރަންޓީނު ކުރުމުގެ މަސައްކަތް ދަނީ ކުރަމުންނެވެ.\nކުރެއްދޫ ރިސޯޓްގެ ދެ މުވައްޒަފުންގެ އިތުރުން ދެން ރާއްޖޭގައި ކޮރޯނާ ވައިރަހަށް ޕޮޒިޓިވްވެފައިވަނީ ބަތަލާ ރިސޯޓްގައި ޗުއްޓީ ހޭދަ ކުރަމުން ދިޔަ ދެ އިޓަލީގެ ޓޫރިސްޓެވެ. އެ ދެ މީހުން ވެސް ކަރަންޓީނުކޮށްފައިވާއިރު ހާލު އަންނަނީ ރަނގަޅުވަމުން ކަމަށް މަބުރޫކު ވިދާޅުވި އެވެ.\nކުރެއްދޫ އާއި ބަތަލާ މިހާރު އޮތީ ލޮކްޑައުން ކޮށްފަ އެވެ. އެ ދެ ރިސޯޓްގައި ވެސް ބައެއް މީހުން ރޫމް ކަރަންޓީނުކޮށްފައި އެބަ ތިއްބެވެ. އަދި އެމީހުންގެ ކަންކަން ދަނީ މޮނީޓާ ކުރަމުންނެވެ. އެ ދެ ރިސޯޓްގައި އަދިވެސް އިޓަލީ މީހުން އެބަ ތިއްބެވެ.\nކޮރޯނާއަށް ޕޮޒިޓިވްވި4މީހުންގެ ހާލު ރަނގަޅު\nފޯކައިދޫގައި9މީހެއް އެކަހެރިކޮށްފައި، އެކަކު ކަރަންޓީނަށް\nޑަބްލިޔުއެޗްއޯގެ ތައުރީފު ރާއްޖެއަށް\nއިޓަލީ މީހާ މާލޭގައި ދެ ދުވަސް، ކޮންޓެކްޓްވި މީހަކު ކަރަންޓީނަށް\nއެމްޕީއެލްގެ ވައްކަމުގައި ފިއުލް ސަޕްލައި ވެސް ބައިވެރިވޭ: ޝާހިދު3hours ago\nޤާނޫނުން ދޭން ޖެހޭ ބާރު ވަޒީރުގެ އަތްދަށުގައި އޮތް އޮތުން ދޫކޮށްލަން ޖެހޭ: އާޒިމް\nވޯލްޑް ބޭންކުން ދިވެހިރާއްޖެއަށް ކަނޑައަޅާފައި ހުންނަ ކަންޓްރީ ޑިރެކްޓަރ ފާރިސް ހަދާދް އާއި ފޮރިން މިނިސްޓަރ އަބްދުﷲ ޝާހިދު ބައްދަލުކުރައްވައިފިއެވެ.


Europa League: Ithuru vaguthu kulhe Rashford ge landun Anderlecht balikoh United quarter ah Raajje.mv | Connecting the dots...\nޔޫރޮޕާ ލީގް: އިތުރުވަގުތު ކުޅެ ރަޝްފޯޑް ލަނޑުން އަންޑަލެކްޓް ބަލިކޮށް ޔުނައިޓެޑް ކުއާޓާއަށް\nއަންޑަލެކްޓް އަތުން ޔުނައިޓެޑް މޮޅުވީ 2-3 ގެ އެގްރިގޭޓް ނަތީޖާއަކުން\nޔުނައިޓެޑް މޮޅުވި ލަނޑު ކާމިޔާބުކޮށްދިނީ މާކަސް ރަޝްފަޑް\nކ. މާލެ | ލީވާން އަލީ | 21 އޭޕުރިލް 2017 | ހުކުރު 10:56 | MrLeevaan | ކުޅިވަރު | 2,873\nއަންޑަލެކްޓް ކޮޅަށް ލަނޑު ޖެހުމަށްފަހު ރަޝްފޯޑް އުފާފާޅުކުރަނީ -- ފޮޓޯ:ޓުވިޓާރ\nޔޫރޮޕާ ލީގުގައި އިތުރުވަގު ކުޅެ މާކަސް ރަޝްފޯޑް ކާމިޔާބުކުރި ލަނޑުން ބެލްޖިއަމްގެ އަންޑަލެކްޓް ބަލިކޮށް މެންޗެސްޓާ ޔުނައިޓެޑް މުބާރާތުގެ ކުއާޓާ ފައިނަލުން ޖާގަ ހޯދައިފިއެވެ.\nބުރާސްފަތި ދުވަހުގެ ރޭ ކުޅުނު މި މެޗު އަންޑަލެކްޓްއާ ވާދަކޮށް ޔުނައިޓެޑުން މެޗު ކާމިޔާބުކުރީ އިތުރުވަގުތު ކުޅެ 1-2 ގެ ނަތީޖާއަކުންނެވެ. މި ދެޓީމު ބައްދަލުކުރި ފުރަތަމަ ބައްދަލުކުރި ލެގު ނިމުނީ 1-1 ގެ ނަތީޖާއިން އެއްވަރުވެގެންނެވެ. މެޗުގައި އިތުރުވަގުތު ކުޅެން ޖެހުނީ ދެވަނަ ލެގުގެވެސް ފުރިހަމަ ވަގުތު ހަމަވިއިރު، 1-1 ގެ ނަތީޖާއިން އެއްވަރުވުމުން އެގްރިގޭޓް ނަތީޖާ 2-2 ގެ ނަތީޖާއަކުން އެއްވަރުވުމުން ނަތީޖާ ނެރުމަށެވެ.\nޔުނައިޓެޑް ދަނޑުގައި ކުޅުނު މި މެޗުގައި ފުރަތަމަ ލަނޑު ޖަހާ ލީޑު ނެގީ ޔުނައިޓެޑުންނެވެ. މި ލަނޑު މެޗު ފެށިގެން 10 ވަނަ މިނެޓުގައި ކާމިޔާބުކުރީ މިކިތާރްޔަން އެވެ.\nމި ލަނޑަށްފަހުވެސް ޔުނައިޓެޑަށް ވަނީ ލީޑު ފުޅާކުރަން ފުރުސަތުތަކެއް ލިބިފައެވެ. އަންޑަލެކްޓް އިން މެޗުގެ ނަތީޖާ ހަމަހަމަކުރީ 32 ވަނަ މިނެޓުގައި ހަންނި ކާމިޔާބުކުރި ލަނޑުންނެވެ.\nދެވަނަ ހާފް ފެށިގެން ޔުނައިޓެޑުން އެޓީމުގެ ކުޅުން އިތުރަށް ރަނގަޅުކޮށްފައިވާއިރު، އަންޑަލެކްޓްގެ ހާފަށް ބާރުބޮޑުކޮށް ލަނޑު ޖެހުމަށް ފުރުސަތުތަކެއް ވަނީ ތަނަވަސްކޮށްފައެވެ. އެހެންނަމަވެސް އަންޑަލެކްޓްގެ ވަރުގަދަ ޑިފެންސާއެކު ޔުނައިޓެޑަށް ވަނީ ލަނޑު ޖެހުމަށް އުނދަގޫތަކާ ކުރިމަތިލާންޖެހިފައެވެ.\nމެޗުގެ ފުރިހަމަ ވަގުތު ދެޓީމު އެއްވަރުވެގެން ނިންމާލަންޖެހުނުއިރު، ނަތިޖާ ނެރުމަށް ދެން ކުޅުނީ 15 މިނެޓުގެ ދެހާފެވެ. އެގޮތުން އިތުރުވަގުތުގެ ފުރަތަމަ ހާފްގައި ޔުނައިޓެޑުން ވަނީ މެޗުގެ ލީޑު އަނބުރާ ހޯދާފައެވެ. މި ލަނޑު ކާމިޔާބުކޮށްދިނީ ރަޝްފަޑްއެވެ. ރަޝްފަޑް ވަނީ ޔުނައިޓެޑް އެންމެ ފަހުން ކުޅުނު ހަތަރު މެޗުގައިވެސް ލަނޑު ޖަހާފައެވެ.


ފިޠުރަތުގެ ސުންނަތްތައް2– DhiSalafiyyah\nފިޠުރަތުގެ ސުންނަތްތައް 2\n20/02/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\n3-قَصُّ الشَّارِبِ وَإِحْفَاؤُهُ : މަތިމަސްކޮށުމާއި މަތިމަސްތުނިކުރުން\nއެއީ މަތިމަސް ކުރުކޮށް ކޮށުމެވެ. އެއީ އެކަމުގައިވާ ރީތިކަމާއި ސާފުޠާހިރުކަމަށްޓަކައެވެ. އަދި ކާފިރުންނާ ޚިލާފުވުމަށްޓަކައެވެ. މަތިމަސް ކުރުކޮށް ކޮށުމަށާއި ތުނބުޅި ދިގުކުރުމަށާއި ތުނބުޅީގައި ފުނާއަޅާ ތުނބުޅިއަށް ކަމޭހިތުމަށް ބާރުއަޅުއްވާފައިވާ ވަރަށް ގިނަ ޞައްޙަ ޙަދީޘްތައް ވާރިދުވެފައިވެއެވެ. އެއީ ތުނބުޅި ބެހެއްޓުމުގައި ރީތިކަމާއި ފިރިހެން ވަންތަކަން އެކުލެވިގެންވާކަމަށްޓަކައެވެ. މިކަންތައް މިއަދު ގިނަ މީސްތަކުން ވަނީ އެކޮޅުކޮޅުން ޖަހާފައެވެ. މީސްތަކުން މަތިމަސް ދިގުކޮށްފައި ތުނބުޅި ބާލައެވެ. ނުވަތަ ކޮށައެވެ.\nމިގޮތަށްކުރާ ކޮންމެ ކަމަކީ ސުންނަތާ ޚިލާފުކަމެކެވެ. އަދި ތުނބުޅި ބެހެއްޓުމަށް ކުރައްވާފައިވާ އަމުރުތަކާވެސް ޚިލާފުކަމެކެވެ. އޭގެތެރެއިން އަބޫހުރައިރާ ރަޟިޔަﷲ ޢަންހުގެ ކިބައިން ރިވާވެގެންވާ ޙަދީޘެއްގައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ((جُزُّوا الشَّوَارِبَ وَأَرْخُوا اللِّحَى وَخَالِفُوا المَجُوسَ)) [رواه مسلم برقم 261] މާނައަކީ: “މަތިމަސް ކޮށާށެވެ! އަދި ތުނބުޅި ދޫކޮށްލާށެވެ! (އިރްޚާ އަކީ: އެއްޗެއް އެލުވައިލުމެވެ. އެ ނުކޮށައި އޭގެ ދިގުމިނުގައި ދޫކޮށްލުމެވެ.) އަދި މަޖޫސީންނާ ޚިލާފުވާށެވެ.”\nއަދި އިބްނު ޢުމަރު ރަޟިޔަﷲ ޢަންހުގެ ކިބައިން ރިވާވެގެންވާ ޙަދީޘެއްގައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ((خَالِفُوْا الْمُشْرِكِيْنَ: وَفِّرُوْا اللِّحَى وَأَحْفُوْا الشَّوَارِبَ)) [متّفق عليه رواه البخاري برقم (5892)، ومسلم برقم (258). واللفظ للبخاري.] މާނައީ:” ތިޔަބައިމީހުން މުޝްރިކުންނާ ޚިލާފުވާށެވެ. ތިޔަބައިމީހުންގެ ތުނބުޅިތައް ދިގުކުރާށެވެ. އަދި މަތިމަސްތައް ތުނިކުރާށެވެ.”\n4 – تَقْلِيْمُ الأَظَافِرِ- ނިޔަފަތި ކެނޑުން\nއެއީ ދިގުވަންދެން ނުބަހައްޓާ ނިޔަފަތިތައް ކޮށުމެވެ. ނިޔަފަތި ކެނޑުމުގެ ނިޔަފަތިތަކަށް ރީތިކަން ލިބެއެވެ. އަދި ނިޔަފަތީގެ ދަށުގައި ހަރުލާފައި ހުންނަ ހަޑިމިލަތައް ފިލައިގެން ދެއެވެ. ނަބިއްޔާ ޞައްލަﷲ ޢަލައިހި ވަސައްލަމަގެ ފިޠުރީ މި ސުންނަތާވެސް ބައެއް މުސްލިމުން ޚިލާފުވެފައިވެއެވެ. އެބައިމީހުން ނިޔަފަތި ދިގުކުރެއެވެ. ނުވަތަ އަތުގެ އިނގިލިތަކުގެ ތެރެއިން ބައެއް އިނގިލީގެ ނިޔަފަތިތައް ދިގުކުރެއެވެ. އެ ހުރިހާ ކަމަކީވެސް ޝައިޠާނާ ޒީނަތްތެރިކޮށްދޭ ކަންތައްތަކެވެ. އަދި ﷲ ގެ ޢަދުއްވުން ކޮޕީކުރުމުގެ ކަންތައްތަކެވެ.\n5 – نَتْفُ الإِبْطِ : ކިހިލިފަތްދަށުގައި ހުންނަ އިސްތަށި އުފުރުން\nއެއީ ކިހިލިފަތްދަށުގައި ފަޅާ އިސްތަށިތައް އުފުރުމެވެ. އެ އިސްތަށިތައް އުފުރައިގެން ނުވަތަ ބާލައިގެން ނުވަތަ އެނޫންގޮތަކުންވެސް އެއިސްތަށިތައް ނައްތާލުމަކީ ސުންނަތްކަމެކެވެ.\nއެއީ އެ އިސްތަށިތައް ނައްތާލުމުގެ ސަބަބުން ސާފުޠާހިރުކަން ލިބޭ ކަމަށްޓަކައެވެ. އަދި އެތަނުގައި އިސްތަށިތައް ހުރުމުގެ ސަބަބުން އެތަނުގައި ޖަމާވާ ނުބައިވަސް ފިލުވާލުމަށްޓަކައެވެ.\nމިއީ އިސްލާމް ދީނެވެ. އަހަރެމެންނަށް މިކަންތައްތައް ކުރުމަށް އަމުރުކުރެއްވިއެވެ. އެއީ އެކަމުގައި ހިމެނިފައިވާ ރީތިކަމާއި، ސާފުޠާހިރުކަމަށްޓަކައެވެ. އަދި މުސްލިމް އަޅާ އަބަދުވެސް ރީތިގޮތުގައި ހުރުމަށްޓަކައެވެ. ކާފިރުންނާއި ޖާހިލުން ކޮޕީކުރުމުން ދުރުހެލިވެ، އިސްލާމްދީނާމެދު ފަޚުރުވެރިވެ، ﷲ އަށް ކިޔަމަންގަނެ ނަބިއްޔާ ޞައްލަﷲ ޢަލައިހި ވަސައްލަމަގެ ސުންނަތަށް ތަބާވުމަށްޓަކައެވެ.\nމި ދެންނެވި ފިޠުރަތުގެ ފަސް ސުންނަތުގެ ތެރެއަށް އިތުރުވާ ކަންކަމަކީ ދަތް އުނގުޅުމާއި، ނޭފަތްދޮވުމާއި، އަނގަދޮވުމާއި، އިނގިލީގެ ހުޅުތައް ދޮވުމާއި، އިސްތިންޖާކުރުމެވެ. އެއީ ޢާއިޝާ ރަޟިޔަﷲ ޢަންހާގެ ޙަދީޘުގެ ސަބަބުންނެވެ. ޢާއިޝާ ރަޟިޔަﷲ ޢަންހާ ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ((عَشْرٌ مِنَ الفِطْرَةِ : قَصُّ الشَّارِبِ ، وَإِعْفَاءُ اللِّحْيةِ ، وَالسِّوَاكُ ، وَاسْتِنْشَاقُ الماءِ ، وَقَصُّ الأَظَفِارِ ، وَغَسْلُ الَبَراجِمِ ، وَنَتْفُ الإِبْطِ ، وَحَلْقُ العَانَةِ ، وانْتِقَاصُ الماءِ . قال زكريَّاءُ : قال مُصْعَبٌ : َونَسِيْتُ العَاشِرَةَ . إلَّا أَنْ تَكُونَ المَضْمَضَةَ . زَادَ قُتَيْبَةُ : قاَلَ وَكِيْعٌ : انْتِقَاصُ الماءِ يَعْنِي الِاسْتِنْجَاءَ .)) [رواه مسلم برقم 261]\nމާނައީ: “ފިޠުރަތުގެ ތެރެއިން ދިހަކަމެއްވެއެވެ. މަތިމަސް ކޮށުމާއި ތުނބުޅި ދޫކޮށްލުމާއި، ދަތް އުނގުޅުމާއި، ނޭފަތްދޮވުމާއި، ނިޔަފަތިކޮށުމާއި، އަތުގެ ހުޅުތައް ދޮވުމާއި، ކިހިލިފަތްދަށުގައި ހުންނަ އިސްތަށިތައް އުފުރުމާއި، ލަދުވެތި ގުނަވަނުގެ ވަށައިގެން ހުންނަ އިސްތަށިތައް ބޭލުމާއި، انْتِقَاصُ الماءِ ފެންމަދުކުރުމެވެ. (އެބަހީ އިސްތިންޖާކުރުމެވެ) ޒަކަރިއްޔާ ވިދާޅުވިއެވެ. މުސްޢަބު ވިދާޅުވިއެވެ. ދިހަވަނަ ކަންތައް ތިމަންނާ ހަނދާންނެތުނީއެވެ. ތިމަންނާއަށް ހީވާގޮތުގައި އެއީ އަނގަދޮވުމެވެ. ޤުތައިބާ ވިދާޅުވިއެވެ. ވަކީޢު ވިދާޅުވިއެވެ. انْتِقَاصُ الماءِ ފެންމަދުކުރުމޭ ބުނެވޭ ބަހުގެ މާނައަކީ އިސްތިންޖާކުރުމެވެ.”


Thinadhoo in meehun beyli massalaige bayaan negun maadhama\nކުރީގެ ރައީސް އިބްރާހީމް ނާސިރުގެ ވެރިކަމުގައި ގދ. ތިނަދޫން މީހުން ބޭލި މައްސަލަ ތަހުގީގުކުރުމަށް އެރަށު މީހުންގެ ބަޔާން ނެގުން މާދަމާ އޮންނާނެ ކަމަށް އިންތިގާލީ އިންސާފުގެ އޮމްބަޑްސްޕާސަންގެ އޮފީހުން ބުނެފި އެވެ.\nއިންތިގާލީ އިންސާފުގެ އޮމްބަޑްސްޕާސަންގެ އޮފީހުން ބުނީ ބަޔާން ނެގުން އޮންނާނީ ތިނަދޫ މޯލްޑިވްސް ނޭޝަނަލް ޔުނިވާސިޓީ ކެޕްމަހުގައި ކަމަށެވެ. މާދަމާއިން ފެށިގެން މިމަހުގެ 22 ވަނަ ދުވަހުގެ ނިޔަލަށް އަޑުއެހުންތައް ކުރިއަށް ދާނެ އެވެ.\nއަޑުއެހުންތައް އޮންނާނީ ހެނދުނު 9:00 އިން 12:00 އަށް އަދި މެންދުރު 2:30 އިން ހަވީރު 6:00 ގެ ނިޔަލަށެވެ. މި އަޑުއެހުންތަކުގައި އާންމުންނަށް ބައިވެރިވެވޭނެ އެވެ.\nމާލޭގައި އަޑުއެހުންތައް ބޭއްވުމަށް ހަމަޖެހިފައި ވަނީ މިމަހުގެ 27 ވަނަ ދުވަހު އެވެ.\nމި މައްސަލަ ބަލައިދިނުމަށް އެ ރަށުގެ ބައެއް ރައްޔިތުންގެ އިތުރުން ތިނަދޫ ކައުންސިލުން ވެސް އިންތިގާލީ އިންސާފުގެ އޮފީހަށް ހުށަހަޅާފައިވެ އެވެ.\nރައީސް އިބްރާހިމް ނާސިރު ގދ. ތިނަދޫ އޮމްބަޑްސްޕާސްންސްގެ އޮފީސް


ސައުތު ޕޮލިސް ރީޖަންގެ ފުލުހުންގެ މަހާސިންތާއެއް ބާއްވައިފި ސައުތު ޕޮލިސް ރީޖަންގެ ފުލުހުންގެ މަހާސިންތާއެއް ބާއްވައިފި – Dhekunu Media\nސައުތު ޕޮލިސް ރީޖަންގެ ފުލުހުންގެ މަހާސިންތާއެއް ބާއްވައިފި\nލިޔުނީ: މަރިޔަމް ނާޒް\n| 15 ޖޫން 2022\nސައުތު ޕޮލިސް ރީޖަން (ގއ، ގދ، ފުވައްމުލައް ސިޓީ، އައްޑޫ ސިޓީ) ގެ ފުލުހުންގެ މަހާސިންތާއެއް ބާއްވައިފިއެވެ.\nމި މަހު 13 އިން 15 އަށް ފުވައްމުލައް ސިޓީގައި ކުރިއަށް ގެންދިޔަ މި މަހާސިންތާގައި، ސައުތު ޕޮލިސް ރީޖަންއަކީ އެންމެ އަމާން ރީޖަންއަށް ހެދުމަށް އެކުގައި މަސައްކަތްކުރުމަށް މުއައްސަސާގެ އަދި ސައުތު ޕޮލިސް ރީޖަންގެ ޕޮލިސިންގ އަމާޒުތަކަށް މަސައްކަތްކުރުމާ އަދި ރީޖަންގައި ފުލުހުންގެ މަސައްކަތްތައް އިތުރަށް ހަރުދަނާކުރުމަށް މަޝްވަރާކޮށްފައިވެއެވެ.\nއެގޮތުން، އަވައްޓެރި ފުލުހުންގެ ދައުރު ހަރުދަނާކޮށް އިތުރުކުރުމަށް މަސައްކަތްކުރުން، ޒީރޯ ޑެތް އަށް އަމާޒުކޮށްގެން ރީޖަން އިން ކުރެވޭނެ ކަންތައް ދެނެގަތުން، މަސްތުވާތަކެތި ޕްރިވެންޓްކޮށް އެންފޯސްކުރުމަށް މަސައްކަތްކުރާނެ ގޮތްތައް ކަނޑައެޅުން، ގޭންގު ހަދައިގެން ހިންގާ ނުރައްކާތެރި ކުށްތައް މަދުކުރުމަށް މަސައްކަތްކުރުން، ރައްޔިތުންގެ އިތުބާރު ހޯދުމަށް ފުލުހުންދޭ ޚިދުމަތަށް ގެނެވިދާނެ ބަދަލުތައް، ވިމެންސް އީކުއަލިޓީ އިން ޕޮލިސިންގ އަދި މުވައްޒަފުންގެ މަސައްކަތުގެ މާހައުލަށް ގެނެވިދާނެ ބަދަލުތައް ދެނެގަތުމުގެ މަަސައްކަތްކޮށް މަޝްވަރާކޮށްފައިވެއެވެ.\nމި މަހާސިންތާއަކީ ސައުތު ޕޮލިސް ރީޖަންގެ ރަށްތަކުގައި ޕޮލިސިންގ އަމާޒުތައް ކަނޑައަޅައި އަދި އެ އަމާޒުތަކަށް ވާސިލުވުމަށް މަސައްކަތްކުރުމަށް މަޝްވަރާކޮށް އަދި ތަޖުރިބާ ހިއްސާކުރުމަށް ކުރިއަށް ގެންދިޔަ މަހާސިންތާއެކެވެ.\nމި މަހާސިންތާގައި، ސައުތު ޕޮލިސް ރީޖަން ކޮމާންޑަރ ޗީފް ސްޕްރިންޓެންޑެންޓް އޮފް ޕޮލިސް އަޙްމަދު ޝަމީމް، ފުލުހުންގެ ކޮމިޝަންޑު ބައެއް އޮފިސަރުން، ރީޖަންގެ އަތޮޅު ތަކުގެ ކޮމާންޑަރުން، ރީޖަންގެ އިންޓެލިޖެންސް އޮފިސަރުން، ފޮރެންސިކް އޮފިސަރުން، ޕޮލިސް ސްޓޭޝަންތަކުގެ އިންޗާޖުންނާއި އެހެނިހެން މުވައްޒަފުން ބައިވެރިވެލެއްވިއެވެ.


Muvazzafun hoadhan finance ge hudhdha nagan nujehey gothah hamajassaifi | Mihaaru\nއިއްޔެ ބޭއްވި ރަސްމިއްޔާތެއްގައި ފިނޭންސް މިނިސްޓަރު މުނައްވަރު ވާހަކަ ދައްކަވަނީ: ދައުލަތުގެ އިދާރާތަކުން ހުސްވާ މަގާމުތަކަށް މުވައްޒަފުން ހޯދަން ފިނޭންސް މިނިސްޓްރީގެ ހުއްދަ ނަގަން ނުޖެހޭ ގޮތަށް ވަނީ ހަމަޖައްސަވާފައި.---ފޮޓޯ: ހުސެއިން ވަހީދު/މިހާރު\nހުސްވާ މަގާމުތަކަށް މުވައްޒަފުން ހޯދަން ފިނޭންސްގެ ހުއްދަ ނަގަން ނުޖެހޭ ގޮތަށް ހަމަޖައްސައިފި\n29 ނޮވެމްބަރ 2017 - 13:075comments\nފިނޭންސް މިނިސްޓްރީން އިއްޔެ ނެރުނު ސާކިއުލާއެއްގައި ބުނެފައި ވަނީ ވަޒީފާ އިން ވަކިވާ މުވައްޒަފުންގެ ބަދަލުގައި މުވައްޒަފުން ނެގުމުގައި އަމަލުކުރާ އުސޫލަށް ބަދަލު ގެނެސްފައިވާ ކަމަށެވެ. އެ ސާކިއުލާގައި ބުނެފައިވާ ގޮތުން ދައުލަތުގެ ހިންގުމުގެ ހަރަދު ކުޑަކުރުމުގެ ގޮތުން ސެޕްޓެމްބަރު 22، 2016ގައި އަމަލު ކުރަމުން އައި އުސޫލުގައި، މަގާމަަކަށް މުވައްޒަފަކު ހޯދުމުގެ ކުރިން އެ އިދާރާއެއް ހިންގެވުމާ ހަވާލުވެ ހުންނެވި އެންމެ އިސް ވެރިޔާގެ ހުއްދައާއެކު އެ މިނިސްޓްރީ އަށް ލިޔެ ހުއްދަ ހޯދުމަށް ފަހު ނޫނީ، އެއްވެސް މަގާމަކަށް މުވައްޒަފުން ނުނެގޭ ގޮތަށް އޮތުމުން ދައުލަތުގެ އޮފީސްތަކަށް އިދާރީ ގޮތުން ދަތިތަކަކާ ދިމާވާ ކަމަށެވެ. އަދި އެކަމަށް ހައްލެއް ހޯދުމުގެ ގޮތުން އޮފީސްތަކުގައި ހުރި ބަޖެޓްގެ ފައިސާ ހިމަނާފައިވާ މަގާމުތަކުން މުވައްޒަފުން ވަކިވުމުން ހުސްވާ މަގާމުތަކަށް މުވައްޒަފުން ހޯދާ ނަމަ އެ މިނިސްޓްރީގެ ހުއްދަ ހޯދަން ނުޖެހޭ ގޮތަށް މިހާރު ހަމަޖައްސާފައިވާ ކަމަށް އެ މިނިސްޓްރީން ބުންޏެވެ.\nމިނިސްޓަރު އަހުމަދު މުނައްވަރު ސޮއިކުރައްވައި ނެރުނު ސާކިއުލާގައިވާ ގޮތުން އެ އުސޫލުގެ ދަށުން މުވައްޒަފުން ހޯދަން ވާނީ މި އަހަރުގެ ޖެނުއަރީ ފުރަތަމަ ދުވަހުން ފެށިގެން ވަޒީފާ އިން ވަކިވެފައިވާ މުވައްޒަފުންގެ ބަދަލުގަ އެވެ. އަދި އެ މަގާމުތަކަށް މުވައްޒަފުން ހޯދަންވާނީ އެ އިދާރާއެއްގެ އެންމެ އިސް ވެރިޔާގެ ހުއްދައާ އެކު އެ އޮފީހެއްގެ ފައިނޭންސް އެގްޒެކްޓިވްގެ މަސްއޫލިއްޔަތު ހަވާލުކޮށްފައިވާ މީހެއްގެ ހުއްދައާއެކު ކަމަށް ވެސް އެ ސާކިއުލާގައި ބުނެފައިވެ އެވެ.\nފިނޭންސުން ބުނީ މުވައްޒަފަކު ނެގުމުގެ ކުރިން މުސާރަ އާއި އިނާޔަތްތައް ބަޖެޓްގެ ތެރެއިން ހަމަޖެހިފައިވާތޯ ފައިނޭންސް އެގްޒެކްޓިވް ކަށަވަރުކުރަން ވާނެ ކަމަށެވެ. އަދި ވަކިވާ މުވައްޒަފުންގެ ބަދަލުގައި މުވައްޒަފުން ނަގަންވާނީ ވަކިވި މުވައްޒަފުންގެ މަގާމަށާއި ރޭންކް އަދި ކްލެސިފިކޭޝަންގެ މަގާމަށް ކަމަށް ވެސް ސާކިއުލާގައި ބުނެފައިވެ އެވެ.\nއެ މިނިސްޓްރީން ބުނީ އެ އުސޫލާ ހިލާފަށް ދައުލަތުގެ އެއްވެސް އޮފީހަކުން މުވައްޒަފުން އިތުރުކޮށްފި ނަމަ އެ މުވައްޒަފެއްގެ މުސާރަ އާއި އިނާޔަތްތައް ދިނުމަށް ބޭނުންވާ ފައިސާ ހަމަޖައްސަންވާނީ އެ އޮފީހެއްގެ ފައިނޭންސް އެގްޒެކްޓިވް ކަމަށެވެ.\nއިތުރު ލިޔުންތައް ސިވިލް ސާވިސް ފިނޭންސް މިނިސްޓްރީ ވަޒީފާ ސިވިލް ސާވަންޓުން ކުރީގެ މިނިސްޓަރު އަހުމަދު މުނައްވަރު


Korea han'guraamai gai maruvi America sifainge hashithah gaumah...\nކޮރެއާ ހަނގުރާމައިގައި މަރުވި އެމެރިކާ ސިފައިންގެ ހަށިތައް ގައުމަށް ފޮނުވުމާ ބެހޭ މަޝްވަރާއަކަށް އުުތުރު ކޮރެއާ އިން ހާޒިރެއް ނުވި\nޖޫން މަހު އެމެރިކާ އާއި އުތުރު ކޮރެއާގެ ވެރިންގެ ބައްދަލުވުމުގައި އުތުރު ކޮރެއާގެ ލީޑަރު ވަނީ އެމެރިކާ ސިފައިންގެ ހަށިތައް ގައުމަށް ފޮނުވާނެ ކަމަށް ވިދާޅުވެފައި\nކ. މާލެ 12 ޖުލައި 2018 | ބުރާސްފަތި 22:23 2,150\nއެމެރިކާގެ ރައީސް ޑޮނަލްޑް ޓްރަމްޕް (ކ) އަދި އުުތުުރު ކޮރެއާގެ ލީޑަރު ކިމް - ހައިރައިޒް ޕްރައިވެޓް ލިމިޓަޑް\nދެކޮރެއާގެ ދެމެދުގައި 1950-1953 ވަަނަ އަހަރަށް ކުރެވުނު "ކޮރެއާ ހަނގުރާމަ" އިގައި މަރުވި އެމެރިކާ ސިފައިން ގައުމަށް އެނބުރި ފޮނުވުމާ ގުޅޭގޮތުން ދެކޮރެއާ ބޯޑަރު ސަރަހައްދުގައި އެމެރިކާ އާއި އުތުރު ކޮރެއާގެ އޮފިޝަލުން ބާއްވަން ހަމަޖެހުނު ބައްދަލުވުމަށް ބުރާސްފަތި ދުވަހު އުތުރު ކޮރެއާގެ އޮފިޝަލުން ހާޒިރުވެފައި ނުވާ ކަމަށް ރިޕޯޓުތައް ބުނެފިއެވެ.\nޖޫން 12 ވަނަ ދުވަހު އެމެރިކާގެ ރައީސް ޑޮނަލްޑް ޓްރަމްޕް އާއި އުތުރު ކޮރެއާގެ ލީޑަރު ކިމް ޖޮން އުން ބޭއްވި ބައްދަލުވުމުގައި އުތުރު ކޮރެއާގެ ލީޑަރު ވަނީ "ކޮރެއާ ހަނގުރާމަ" އިގައި މަރުވެ ދިޔަ އެމެރިކާގެ ސިފައިން ގައުމަށް ފޮނުވުމަށް އެއްބަސްވެވަޑައިގެންފައެވެ. ދާދިފަހުން އުތުރު ކޮރެއާ އަށް ވަޑައިގެންނެވި އެމެރިކާގެ ޚާރިޖީ ވަޒީރު މައިކް ޕޮމްޕެއޯ ވަނީ "ކޮރެއާ ހަނގުރާމަ" އިގައި މަރުވެ ދިޔަ އެމެރިކާގެ ސިފައިން ގައުމަށް ފޮނުވުމާ ބެހޭގޮތުން އެމެރިކާ އާއި އުތުރު ކޮރެއާގެ އޮފިޝަލުން މަޝްވަރާ ކުރައްވަން ބައްދަލުވުމެއް ބާއްވަން ހަމަޖެހިފައިވާ ކަމަށް ވިދާޅުވެފައެވެ.\nނަންހާމަނުކުރުމަށް ޝަރުތުކޮށް އެމެރިކާގެ ޑިފެންސް މިނިސްޓްރީގެ އޮފިޝަލަކު ވިދާޅުވީ ދެކޮރެއާ ބޯޑަރު ސަރަހައްދުގައި އެމެރިކާ އާއި އުތުރު ކޮރެއާގެ އޮފިޝަލުން ބާއްވަން ހަމަޖެހުނު ބައްދަލުވުމަށް އުތުރު ކޮރެއާގެ އަސްކަރިއްޔާގެ އޮފިޝަލުން ވަޑައިނުގަންނަވާ ކަމަށެވެ.\n"ކޮރެއާ ހަނގުރާމަ" އިގައި މަރުވި ބައެއް އެމެރިކާ ސިފައިންގެ ހަށިގަނޑު އުުތުރު ކޮރެއާ އިން ވޭތުވެދިޔަ އަހަރުތަކުގައި ހަވާލު ކޮށްފައިވެއެވެ. "ކޮރެއާ ހަނގުރާމަ" އިގައި މަރުވި 5300 އެމެރިކާ ރައްޔިތުންގެ ހަށިގަނޑަށް ވީގޮތެއް އަދި ނޭނގެއެވެ.\nއުތުރު ކޮރެއާގެ ނިއުކްލިއާ ޕްރޮގްރާމާ ގުޅިގެން އެގައުމާ ދެކޮޅަށް ދަތިކުރުމުގެ ފިޔަވަޅު، އެމެރިކާ އާއި އަދި ބައިނަލްއަގްވާމީ މުޖުތަމައު އިން އަޅާފައި ވެއެވެ. އެމެރިކާ އިން ތަކުރާރުކޮށް ބުނަމުން ދަނީ އުތުރު ކޮރެއާގެ ނިއުކްލިއާ ޕްރޮގްރާމަކީ އެމެރިކާއަށާއި އަދި މުޅި ދުނިޔެ އަށް ވެސް ހުރި ބިރެއް ކަމަށެވެ. އުތުުރު ކޮރެއާގެ ނިއުކްލިއާ ޕްރޮގްރާމް ހުއްޓާލުމަށް ބާރުއެޅުމުގެ ގޮތުން ޖޫން 12 ވަނަ ދުވަހު އެމެރިކާގެ ރައީސް ޑޮނަލްޑް ޓްރަމްޕް އާއި އުތުރު ކޮރެއާގެ ލީޑަރު ކިމް ޖޮން އުން ވަނީ ބައްދަލުވުމެއް ބާއްވަވާފައެވެ. މި ބައްދަލުވުން ބޭއްވުމަށް އެންމެ ބޮޑަށް ޑިޕްލޮމަސީ ކުރިއަށް ނެރެ މަސައްކަތް ކޮށްދިން ގައުމަކީ ދެކުނު ކޮރެއާއެވެ.


Social Media gai zuvaanun nivaakan kuda hedhumaa eku hulhaguge vattafaalhee ah goss nimenee - AO News\nސޯޝަލް މީޑިއާގައި ޒުވާނުން ނިވާކަން ކުޑަ ހެދުމާއެކު ހުޅަގުގެ ވައްޓަފާޅީއަށް ގޮސް ނިމެނީ\nއެއީ 2013 ވަނަ އަހަރުގެ މެއި މަހުގެ 05 ވަނަ ދުވަހެވެ. މާލޭ މަގުމަތީގައި ނިވާކަން ކުޑަ ހެދުމެއް ލައިގެން އުޅުނު 16 އަހަރުގެ ކުއްޖަކު ޗާންދަނީ މަގު ފިހާރައެއްގެ ތެރޭގައި ހުއްޓާ، އެ ކުއްޖާ ގޮވައިގެން ފުލުހުން ދިޔައީ ފުލުހުންގެ ކޯޓެއް ލައްވައިގެންނެވެ. އެ ކުއްޖާ ލައިގެން ހުރި ނިވާކަން ކުޑަ ހެދުމުގެ ސަބަބުން ގިނަ ބަޔަކު އެ ކުއްޖާ އާއި އެ ކުއްޖާގެ މައިންބަފައިން އަދި އާއިލާއަށްވެސް ބޮޑެތި ފާޑު ކިޔުންތަކެއް އަމާޒުކޮށް މިއީ ސައްތައިން ސައްތަ އިސްލާމީ ގައުމެއްކަން ހަނދާންކޮށްދިނެވެ.\nމީއީ އޭގެ 08 އަހަރު ފަހެވެ. ދިވެހިންގެ ގިނަ ކަންތައްތައް ހުޅަގުގެ ވައްޓަފާޅިއަށް ފެތި ނިމިފައިވާއިރު ދިވެހިންގެ ދީނީ ރީތި އާދަކާދަތައްވެސް މިހާރު އަންނަނީ މަޑުމަޑުން ނެތެމުންނެވެ. ކުރިން ނިވާކަން ކުޑަ ހެދުން އެޅުން ބޮޑު މައްސަލައެއްގެ ގޮތުގައި ދެކުނު ގިނަ މީހުންވެސް މިއަދު ތިބީ ފެންނަ މަންޒަރުތައް ނުފެންނަ ކަމަށް ހަދައިގެންނެވެ. ސޯޝަލް މީޑިއާގައި ހާއްސަކޮށް ޓިކްޓޮކްގައި ޒުވާނުން ނިވާ ކަން ކުޑަ ހެދުންތަކާއެކު، ބޭއަދަބީ މަންޒަރުތައް ކުޅެ އިޝްތިހާރުވަމުން އަންނައިރު މިހާރު އެކަމާއި ބަސްބުނާ މީހުން ވަރަށްވެސް މަދެވެ. ނުވަތަ އެ މަންޒަރު ‘ފެނި’ ކަންބޮޑުވާ މީހުން ވަރަށްވެސް މަދެވެ،\nމައިންބަފައިންނަށް، އެމީހުންގެ ދަރިން ސޯޝަލްމީޑިއާގައި ބަރަހާނާ ވަމުންދާއިރު އެކަން ‘އެނގޭ’ ކަމަކަށްވެސް ނުވެއެވެ.ކައިވެނިކޮށް ރަގަޅު މުޖްތަމައުއެއް ބިނާ ކުރުމުގެ ޒިންމާ ކޮޑުގައި އަޅައިގެން ތިބި ފިރިންނާއި އަނބިން ހިލޭ މީހުންނާއެކު ގައިގޯޅި މަންޒަރުތައް ކުޅެމުން އަންނައިރު އެއީ މާ ބޮޑުކަމެއްހެން ހީވެސް ނުވެއެވެ. ގައުމުގެ ޒުވާނުން ސޯޝަލް މީޑިއާ އާއި މަގުމަތީގައި ނިވާކަން ކުޑަ ހެދުން އަޅައިގެން އިޝްތިހާރުވަމުން އަންނައިރު އެކަން ބަލާ ސުވާލުކުރާނެ މުއައްސަސާއެއް ނެތެވެ. ކޮންމެ މީހަކުވެސް އެމީހަކު އުޅެން ބޭނުން ގޮތަކަށް އުޅެންވީއެވެ. ބައެއް މީހުން ދެކޭ ގޮތުގައި އެފަދަ ވާހަކަތައް ދެއްކެމުގެ ބޭނުމެއް ނެތެވެ. ގައުމުގެ ހާލަތު މި އޮތީ ދެން އިސްލާހުނުވާ ހާލާތަށް ގޮސްފައެވެ.\nއެހެންނަމަވެސް މިއީ މިކަން ވާންޖެހޭ ގޮތެއް ނޫންކަން ޔަގީނެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ: كُلُّكُمْ رَاعٍ، وَكُلُّكُمْ مَسْؤولٌ عَنْ رَعِيَّتِهِ، فَالأَمِيرُ رَاعٍ وَهُوَ مَسْؤُولٌ، وَالرَّجُلُ رَاعٍ عَلَى أَهْلِهِ وَهُوَ مَسْؤُولٌ، وَالْمَرْأَةُ رَاعِيَةٌ عَلَى بَيْتِ زَوْجِهَا وَهِيَ مَسْؤُولَةٌ. (سنن أبي داود 2928)\nމާނަ: ”ތިޔަބައިމީހުންކުރެ ކޮންމެ މީހަކީ ބެލެހެއްޓުން ތެރިއެކެވެ. އަދި ކޮންމެ މީހަކުމެ އޭނާ ބަލަހައްޓަން ޖެހިފައިފާ ފަރާތްތަކާމެދު ސުވާލުކުރެވޭނެއެވެ. އަމީރަކީ ބެލެހެއްޓުންތެރިއެކެވެ. އަދި އޭނާއާ،( އޭނާ ބަލަހައްޓަން ޖެހިފައިވާ ކަންތަކާ މެދު) ސުވާލު ކުރެވޭނެއެވެ. އަދި ފިރިމީހާ އަކީ އޭނާގެ އަނބިދަރިންގެ މައްޗަށް ވާ ބެލެހެއްޓުން ތެރިއެކެވެ. އަދި އޭނާއާ،( އޭނާ ބަލަހައްޓަން ޖެހިފައިވާ ކަންތަކާ މެދު) ސުވާލު ކުރެވޭނެއެވެ. އަދި އަނބިމީހާ އަކީ އޭނާގެ ފިރިމީހާގެ ގޭގެމައްޗަށްވާ ބެލެހެއްޓުންތެރިއެކެވެ. އަދި އޭނާއާ،( އޭނާ ބަލަހައްޓަން ޖެހިފައިވާ ކަންތަކާ މެދު) ސުވާލު ކުރެވޭނެއެވެ.“\nބަލާލި ކޮންމެ މުންކަރާތްތަކާއި ފާފަތަކަށް މަގުފަހިވާ ކަންކަން ފެންނަ މިފަދަ ޒަމާނެއްގައި ކޮންމެ މީހަކުވެސް ތިމާގެ ބޮލުގައި އެޅިފައިވާ ޒިންމާ އެންމެ ފުރިހަމައަށް އަދާކުރަންޖެހެއެވެ. ކިތަންމެ ނުރުހުންވި ނަމަވެސް ހެޔޮގޮތް ބުނެދީ ހެޔޮ މަގަށް ރުޖޫއަވުމަށް ބާރު އަޅަންޖެހެއެވެ. ނިވާކަން ކުޑަ ހެދުންތަކާއި ފާހިޝް އަމަލުތަކަކީ ފެޝަނަކަށް ހެދުމުގެ ކުރިން ވެރިންނާއި މުޅި މުޖްތަމައުން މިކަން ހުއްޓުވަން އެބަޖެހެއެވެ. ނޭގި ނަމަވެސް ‘މަޝްހޫރު’ވުމަށްޓަކައި ޒުވާނުން ކުރަމުންދާ މިފަދަ އަމަލުތަކަށް ތަރުހީބުދިނުން ހުއްޓާލަންޖެހެއެވެ،\nފުވައްމުލައް ސިޓީ ރައްޔިތުންގެ ކަންބޮޑުވުންތައް ފިޝަރީޒް މިނިސްޓަރާއި ހިއްސާކޮށްފި\nބައި އިލެކްޝަނެއް ނެތަސް ކާޑެއްދޫ މަސައްކަތް އަވަސްކޮށްދެއްވާ: ފައިހަތު\nރައީސް ޔާމީނުގެ ވެރިކަމުގައި މޫނު ބުރުގާ އެޅި ޓީޗަރުން ވަޒީފާއިން ވަކިކުރި: ނިހާދު


އޮންއެރައިވަލް ވިސާ ދޫކުރެވޭ ވަރު ވާނި ޖުލައި ހިސާބުގައި: އަމީރު – Dhen.mv\nއޮންއެރައިވަލް ވިސާ ދޫކުރެވޭ ވަރު ވާނި ޖުލައި ހިސާބުގައި: އަމީރު\nރާއްޖެ އައުމަށް އޮންއެރައިވަލް ވިސާ ދޫކުރެވޭ ވަރު ވާނީ ޖުލައި މަހުގެ ހިސާބުގައި ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެއެވެ.\nމިއަދުގެ ނޫސްވެެރިންގެ ބައްދަލުވުމުގައި މައުލޫމާތު ދެއްވަމުން ފިނޭންސް މިނިސްޓަރު ވިދާޅުވީ ޖުލައި، އޯގަސްޓް ސެޕްޓެމްބަރު މަހުގެ ތެރޭގައި ބަލި ކޮންމެވެސް ވަރަކަށް ކޮންޓްރޯލުކުރެވި އޮކްޓޯބަރު ހަމައަށް ދާއިރު ކޮންމެވެސް ވަރަކަށް ރާއްޖެ ހުޅުވާލެވިދާނެ ކަމަށެވެ.\n"ޖުލައިން ފެށިގެން އަޅުގަނޑުމެންނަށް ކޮންމެވެސް ވަރެއްގެ އީޒްތަކެއް އެތެރޭގައި އަދި އަޅުގަނޑުމެން އެއާޕޯޓު ނުހުޅުވުނަސް ޖުލައި މަހުން ފެށިގެން ކޮންމެވެސް ވަރެއްގެ އީޒްތަކެއް ދެވެން ފަށާނެ، އޭގެ ތެރޭގައި އޮންއެރައިވަލް ވިސާ ދިނުން ހިމެނޭ" އަމީރު ވިދާޅުވިއެވެ.\nއަމީރު ވިދާޅުވީ އޮން އެރައިވަލް ވިސާ ދޭނީ ސީދާ ޖުލައި މަހުގައި ކަމަށް ނުދަންނަވާ ކަމަށާއި އެކަން ނިންމާނީ ވަރަށް ގިނަ އިދާރާތަކާ ގުޅިގެން ކުރެވޭ މަޝްވަރާތަކަށް ފަހު ކަމަށެވެ.\nސަރުކާރުން އެކުލަވާލާފައިވާ ފަސް ސިނާރިއޯގެ ތެރެއިން އެންމެ އެކަށީގެންވާ ސިނާރިއޯ އަކީ ތިންވަނަ ސިނާރިއޯ ކަމަށް އަމީރު ވިދާޅުވި އެވެ. އެއީ ޖުލައި މަހުން އޮންއެރައިވަލް ވިސާ ދޭން ހުޅުވާލުމާއެކު އަހަރުގެ ބާކީ މަސްތަކުގެ ތެރޭގައި އެކަށީގެންވާ ވަރަށް ފަތުރުވެރިން އަތުވެއްޖެ ނަމަ ރާއްޖެއަށް 845،546 ފަތުރުވެރިން އަންނާނެ ކަމަށް ލަފާކުރާ ސިނާރިއޯ އެވެ.\nރާއްޖެއަށް އެންމެ ގެއްލުން ކުޑަކޮށް ލަފާކުރެވޭ ސިނާރިއޯއަކީ ފުރަތަމަ ސިނާރިއޯ އެވެ. އެއީ މިއަންނަ މަހުގައި ރާއްޖޭގެ ފަތުރުވެރިކަން ހުޅުވާލުމާއެކު ބެލެވޭ ސިނާރިއޯ އެވެ. އެ ސިނާރިއޯގައި ރާއްޖެއަށް އަންނަ ފަތުރުވެރިންގެ ޖުމްލަ އަދަދަކީ 962،398 އެވެ.\nސިނާރިއޯ ދެއެއްގައި ޖޫން މަހު ރާއްޖޭގެ ފަތުރުވެރިކަން އަލުން ހުޅުވާލުމާއެކު ރާއްޖެއަށް ފަތުރުވެރިން އަންނާނެ ކަމަށް ލަފާކުރާ އަދަދަކީ 883،288 އެވެ.\nސިނާރިއޯ ހަތަރެއްގައި އޮކްޓޯބަރު މަހުގައި ފަތުރުވެރިކަން ހުޅުވާލުމަށް ބަލައިފިނަމަ ރާއްޖެއަށް މިއަހަރު އަންނާނެ ކަމަށް ބެލެވެނީ 626،082 އެވެ. އެއީ މިދިޔަ އަހަރު ފަތުރުވެރިން އައި އަދަދަށްވުރެ 63 ޕަސެންޓް ދަށް އަދަދެކެވެ.


Teacherunnaa medhu kanthah kuri gothun Sheikhul Azhar hunnevee koafaave vdaigenfai: Ali Zahir | Mihaaru\nޓީޗަރުންނާމެދު ކަންތައްކުރި ގޮތުން ޝެއިހުލް އަޒްހަރު ހުންނެވީ ކޯފާވެވަޑައިގެންފައި: އަލީ ޒާހިރު\n20 ފެބުރުއަރީ 2019 - 17:47 75 comments\nއަޒްހަރު ޔުނިވާސިޓީގެ ޝެއިހުލް އަޒްހަރު، އަހުމަދު މުހައްމަދު އައްތޮއްޔިބް ހުންނެވީ މީގެ ކުރީގެ ސަރުކާރުން އެ ޔުނިވާސިޓީގެ ޓީޗަރުންނާމެދު ކަންތައް ކުރިގޮތުން ވަރަށް ބޮޑަށް ކޯފާވެފައި ކަމަށް މިސްރަށް ދިޔަ ވަފުދުން މިއަދު ބުނެފި އެވެ.\nއަރަބިއްޔާ ސްކޫލަށް ޓީޗަރުން ނުލިބުމުގެ މައްސަލަ ހައްލުކުރުމަށް މިސްރަށް ވަޑައިގެންނެވި މިނިސްޓަރުން އެނބުރި ވަޑައިގެން އެއާޕޯޓުގައި ނޫސްވެރިންނާ ވާހަކަދައްކަވަމުން ރައީސް އޮފީހުގެ ޗީފް އޮފް ސްޓާފް އަލީ ޒާހިރު ވިދާޅުވީ 2017 ވަނަ އަހަރު މިސްރުން ރާއްޖެ އައި ހަތް ޓީޗަރަކު ޑީޕޯޓުކޮށްލުމަކީ އެ ގައުމަށް ލިބުނު ވަރަށް ބޮޑު ދެރައެއް ކަމަށް ޝެއިހުލް އަޒްހަރު ވިދާޅުވި ކަމަށެވެ.\nއަލީ ޒާހިރުގެ އިތުރުން އެ ދަތުރުގައި ދެން ބައިވެރިވެވަޑައިގެންނެވީ އެޑިއުކޭޝަން މިނިސްޓަރު ޑރ. އައިޝަތު އަލީ އާއި އިސްލާމިކް މިނިސްޓަރު ޑރ. އަހުމަދު ޒާހިރެވެ.\nމިސްރުން އައި ޓީޗަރުންނަށް ރާއްޖެ އަށް އެތެރެނުވެވުނީ، އެ މީހުން ޓޫރިސްޓު ވިސާގައި އައުމުންނެވެ. ނަމަވެސް އެއީ މީގެ ކުރިން ވެސް އަމަލުކުރި ގޮތެކެވެ. ވިސާގެ އުސޫލަށް އިމިގްރޭޝަނުން ބަދަލުގެނެސްފައި އޮތުމުން އެ މީހުންނަށް އެތެރެވެވޭ ގޮތް ނުވީ އެވެ. އެހެންވެ އެއާޕޯޓުގައި 12 ގަޑިއިރު ބޭތިއްބުމަށްފަހު އަނބުރާ ފޮނުވާލީ އެވެ.\nއަލީ ޒާހިރު ވިދާޅުވީ ޝެއިހުލް އަޒްހަރާ ބައްދަލުކުރެއްވުމުން ޓީޗަރުން ނުލިބުމުގެ ހަގީގީ މައްސަލަ ސާފުވެގެން ދިޔަ ކަމަށެވެ.\n"ކުރިން އަންނަނީ ތަންކޮޅެއް ޑިޕްލޮމެޓިކް ޖަވާބުތަކެއް. އެބޭފުޅުންނާ ގުޅިގެން ކުރަންޖެހޭ ކަންތައްތަކެއް ހަދަންޖެހޭ ޓެސްޓުތަކެއް ނުވަތަ ބަލަންޖެހޭ ބެލުންތަކެއް ބަލާ ސްކްރީންކުރުމުގެ ކަންތައްތަކެއް ކުރިއަށްދަނީއޭ އެކަން ނިމުނުހާ އަވަހަކަށް ކުރިއަށްދާނެ ކަމަށް. އެހެން ނަމަވެސް މި ބައްދަލުުވުމުން ވަރަށް ސާފުކޮށް އެނގިގެންދިޔައީ ހަގީގީ ސަބަބަކީ އެއީ ކަމަށް. ޝެއިހުލް އަޒްހަރު ވަރަށް ކޯފާވެފައި ހުންނެވީ އެ ހިނގާދިޔަ ކަންކަމުން،" އަލީ ޒާހިރު ވިދާޅުވި އެވެ.\nއޭނާ ވިދާޅުވީ އަޒްހަރު ޔުނިވާސިޓީން ރާއްޖެއާ މެދު ނުތަނަވަސްކަން އުފެދިފައިވާ ކަމަށެވެ. ކުރީގެ ސަރުކާރުން އެގޮތަށް ކަންތައް ކޮށްފައިވުމުން ލަދުވެތިވާން ޖެހުނުކަމަށް ވެސް ވިދާޅުވި އެވެ.\n"އެކަމަކީ އެއްވެސް ހާލެއްގައި ބަލައިގަނެވޭނެ ކަމެއް ނޫންކަމާއި އެއީ ވަރަށް ބޮޑަށް އަޒްހަރަށާއި އަދި އަޒްހަރުގެ ޓީޗަރުންނަށާއި މުޅި މިސްރަށް ވެސް ބޮޑު އިހާނެތިކަމެއް ރައްދުކުރުވި ކަމެއްގެ ގޮތުގައި ޝެއިހުލް އަޒްހަރު ފާހަގަކުރެއްވި އަދި އެކަމާ ވަރަށް ބޮޑަށް ހިތްޕުޅާނުވެ ހުރި ވާހަކަ ފާހަގަކުރެއްވި. އެކަމަށް ދިވެހި ސަރުކާރުގެ ފަރާތުން ރަސްމީ ސިފައެއްގައި އެންމެ މަތީ ފެންވަރުން މައާފަށް އެދެން ޖެހިވަޑައިގަންނަވާ ކަމަށް ޝެއިހުލް އަޒްހަރު ވިދާޅުވި."\nއޭނާ ވިދާޅުވީ ރައީސްގެ ފަރާތްޕުޅުން އެކަމަށް މައާފަށް އެދިވަޑައިގެން ސިޓީފުޅެއް ފޮނުއްވާފައިވާ ކަމަށެވެ. އެ ސިޓީގައި އަޒްހަރު ޔުނިވާސިޓީއަށް އެހާނެތިކަން ރައްދުވާ ފަދަ ކަމެއް ނުކުރާނެ ކަމުގެ ޔަގީންކަން އަރުވާފައިވާނެ ކަމަށް ވިދާޅުވި އެވެ. އެހެންވެ ކުޑަ ދުވަސްކޮޅެއްގެ ތެރޭގައި މައްސަލަ ހައްލުވެ ވަރަށް އަވަހަށް ޓީޗަރުން ރާއްޖެ އަންނާނެ ކަމަށް އުއްމީދުކުރައްވާ ކަމަށް ވިދާޅުވި އެވެ.\nއަޒްހަރުން މިއަހަރު 22 ޓީޗަރުން ފޮނުވަން ހަމަޖައްސާފައި ވިޔަސް މިހާތަނަށް ރާއްޖެ އައީ ހަތަރު ޓީޗަރެެެެެކެވެ. ބާކީ ތިބި ޓީޗަރުން ރާއްޖެ އައިސްފައިނުވާތީ އަރަބިއްޔާ ސްކޫލުގައި މިވަގުތު ކިޔަވައިދެނީ ދިވެހިރާއްޖޭގެ ގައުމީ ޔުނިވާސިޓީ (އެމްއެންޔޫ) އަދި އިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް) ގެ ލެކްޗަރާއިންގެ އެހީގަ އެވެ. ނަމަވެސް އެމްއެންޔޫގައި އަންނަ ހަފުތާގައި ކިޔަވަން ފަށާތީ، އޭގެ ކުރިން އެހެންގޮތްތަކެއް ހަމަޖައްސާފައިވާނެ ކަމަށް ވިދާޅުވި އެވެ.\nރާއްޖޭގައި އަރަބި ތައުލީމު އުނގަންނައިދިނުމަށް މީގެ 32 އަހަރު ކުރިން އަރަބިއްޔާ ސްކޫލު އުފެއްދި ފަހުން، ކޮންމެ އަހަރަކު ވެސް އަޒްހަރުން ޓީޗަރުން ފޮނުވަ އެވެ. އެމީހުން ފޮނުވަނީ ދެ ތިން އަހަރަށެވެ. އެ މުއްދަތު ހަމަވުމުން އަޒްހަރުން އަނެއްކާ ވެސް އާ ޓީޗަރުން ހޮވަނީ އެވެ. އެ ޓީޗަރުންނަށް މުސާރަ ދެނީ އަޒްހަރު ޔުނިވާސިޓީންނެވެ. ނަމަވެސް ޕޮކެޓް މަނީގެ ގޮތުގައި އަރަބިއްޔާ ސްކޫލުން 1200ރ. ދެ އެވެ.\nޝެއިހުލް އަޒްހަރަކީ އަޒްހަރު ޔުނިވާސިޓީގެ މިސްރުގެ ދީނީ ބާރުގަދަ ސިޔާސީ މަގާމެކެވެ.\nއިތުރު ލިޔުންތައް ތައުލީމް ޓީޗަރުން އެޑިއުކޭޝަން މިނިސްޓްރީ އަލް އަޒްހަރު އަރަބިއްޔާ ސްކޫލް ރާއްޖެ-މިސްރު އަލީ ޒާހިރު، ޗީފް އޮފް ސްޓާފް (ރައީސް އޮފީސް) ޑރ. އާއިޝަތު އަލީ، އެޑިއުކޭޝަން މިނިސްޓަރު ޑރ. އަހުމަދު ޒާހިރު، އިސްލާމިކް މިނިސްޓަރު\nއަރަބިއްޔާގެ ޓީޗަރުންގެ މައްސަލަ ހައްލުކުރަން މިސްރަށް